vnews - Islamic finance akee mulhi insaaniyyathah faidhaa kuranivi maalee nizaameh\nއިސްލާމިކް ފައިނޭންސަކީ މުޅި އިންސާނިއްޔަތަށް ފައިދާކުރަނިވި މާލީ ނިޒާމެއް\nލިޔުނީ: ޑރ. އައިޝަތު މުނީޒާ\nރާއްޖޭގެ ވެރިރަށް މާލޭގެ މަލަމަތި -- ފޮޓޯ: ނައްޓު\nއިސްލާމިކް ފައިނޭންސްއޭ ބުނުމުން އެއީ އިސްލާމީ ހުދޫދުގެ ތެރެއިން ބައްޓަންކުރެވިގެން ހިނގާ މާލީ ނިޒާމެއްކަން އެނގެ އެވެ. އިސްލާމީ މާލީ ނިޒާމަކީ މިއަދު ދުނިޔޭގެ ގިނަ ގައުމުތަކަކުން އެ ނިޒާމަކަށް އިތުބާރުކުރާ، އެ ނިޒާމުން ލިބޭ ފައިދާތައް ބަލައިގަނެފައިވާ ހަރުދަނާ ނިޒާމެކެވެ.\nއިނގިރޭސިވިލާތުގެ ކުރީގެ ބޮޑުވަޒީރު ޑޭވިޑް ކެމެރަން ވަނީ އިނގިރޭސިވިލާތަކީ އިސްލާމިކް ފައިނޭންސްގެ މަރުކަޒަކަށް ހަދަން މަސައްކަތް ފަށާފައިވާ ކަން ކެމަރަންގެ ވެރިކަމުގައި 2013 ވަނަ އަހަރުގެ އޮކްޓޯބަރު މަހު އިއުލާނު ކުރައްވާފަ އެވެ.\nއިސްލާމީ މާލީ ނިޒާމުގެ ކަންކަން ދަސްކޮށް، އެކަންކަން ދިރާސާކޮށް އިސްލާމީ ހުދޫދުގެ ތެރެއިން ބަލައިގަންނަ މާލީ ޕްރޮޑަކްޓުތައް ފަރުމާކުރުމުގައި މިއަދު ޝާމިލުވެގެން އުޅެނީ ހަމައެކަނި މުސްލިމުންނެއް ނޫނެވެ. މިފަދަ މަސައްކަތްތަކުގެ ސަބަބުން އިސްލާމްދީނުގެ ކަންކަން ދަސްކުރަން އެހެނިހެން ދީންތަކުގެ މީހުން މިއަދު މަސައްކަތް ކުރަމުންދާ ކަމަކީ އިސްލާމްދީނުގެ ފުރިހަމަކަން އެފަރާތްތަކަށް އެނގި، އިސްލާމްދީނާއި މެދު އަރާފައިވާ އޮޅުންތައް ފިލުވައިލުމަށް ލިބިގެންދާ ރަނުގެ ފުރުސަތެއް ކަމުގައި ގަބޫލުކުރެވެ އެވެ. އަދި މީގައި އަޖައިބުވަނިވި އަނެއްކަމަކީ، ސެކިއުލަރ ގައުމުތަކުގެ ގޮތުގައި ދައުވާކޮށް، އިސްލާމްދީނުގެ ކަންކަމަކީ ގައުމުގެ މައިގަނޑު މަރުކަޒީ ސަރުކާރުން ކަންކަން އިންތިޒާމުކުރަން ނުޖެހޭ ކަންކަމޭ ކިޔައި، އެގައުމުތަކުގެ ގާނޫނު އަސާސީގައިވެސް މިކަން މިގޮތަށް ބަޔާންކޮށްފައިވާ ގައުމުތަކުން ދަނީ އިސްލާމިކް ފައިނޭންސް ތައާރަފުކޮށް ނުވަތަ ތައާރަފުކުރުމުގެ މަސައްކަތްކުރަމުންނެވެ.\nތުރުކީއާއި މެލޭޝިޔާ ފަދަ ގައުމުތައް މީގެ މިސާލެއްގެ ގޮތުގައި ފުދެ އެވެ. "އިސްލާމިކް ފޯބިއާ" ނުވަތަ އިސްލާމްދީން ދެކެ ގަންނަ ބިރު އުފައްދަން މަސައްކަތްކުރާ ފަރާތްތަކުގެ މަސައްކަތަކަށް އިސްލާމިކް ފައިނޭންސްގެ ސަބަބުން މިވަނީ ވަރަށް ބޮޑު ގޮންޖެހުންތަކަކާއި ކުރިމަތިލާންޖެހިފަ އެވެ. އިސްލާމްދީނަކީ ބިރުވެރި ދީނެއްގެ ގޮތުގައި ސިފަކޮށް ދައްކަން މަސައްކަތްކުރި ނަމަވެސް، އިސްލާމިކް ފައިނޭންސުން ކުރާ ފައިދާތައް ތަޖުރިބާކުރެވުމުން، އިސްލާމް ދީނުގެ ބިރުވެރިކަން ދަނީ ކުޑަވެ، އިސްލާމްދީނަށް އޮންނަ ނަފްރަތު ވެސް ދަނީ ކުޑަވަމުންނެވެ.\nއިސްލާމިކް ފައިނޭންސް އަކީ މުޅި އިންސާނިއްޔަތަށް ފައިދާކުރަނިވި ނިޒާމަކަށްވާ ސަބަބުތައް ވަރަށްވެސް ގިނަ އެވެ. އެކިއެކި ނަޒަރިއްޔާތުތަކުން އެކި ގޮތްގޮތަށް މިކަމާމެދު ބަހުސްކޮށް ހެކި ދެއްކިދާނެ އެވެ. މިގޮތުން އަޅުގަނޑުގެ ނަޒަރުގައި އިސްލާމިކް ފައިނޭންސްގެ ނިޒާމަކީ މުޅި އިންސާނިއްޔަތަށް އޭގެ ފައިދާ ކުރާ އެ ނިޒާމާއި ނުލައި އުޅެން މަޖުބޫރު ނިޒާމަކަށްވާ އެންމެ މައިގަނޑު އެއް ސަބަބަކީ އިސްލާމިކް ފައިނޭންސްގެ ނިޒާމު ބައްޓަންކުރެވިފައިވަނީ ހަގީގީ މުދަލެއް ގަނެވިއްކުން ނުވަތަ ހަގީގީ ވިޔަފާރީއެއް ކޮށްގެން ގެއްލުމާއި ފައިދާގައި ބައިވެރިވުމުގެ މައްޗަށް ކަމަށްވުމެވެ. މި ހަރުދަނާ ނިޒާމުގެ ދަށުން މުއާމަލާތުގައި ބައިވެރިވާ ދެފަރާތަށްވެސް ރިސްކު ނަގަންޖެހެ އެވެ. އަދި އެއްފަރާތުން އަނެއްފަރާތުގެ މައްޗަށް އަތްގަދަކޮށް ނުފޫޒު ފޯރުވައި އިނދަޖައްސާލުމުގެ ޖާގައެއް ނޯވެ އެވެ. މުޅި އުމުރުގެ އަޅުދާސްތުވުމަކަށް މަގުފަހިވެގެން ނުދާނެ އެވެ. ދިރިއުޅުން އާރާސްތުކުރުމަށް ނަގާ އެންމެ ފިޔަވަޅެއްގެ ސަބަބުން މީހާ އިފްލާސްވެގެން ވެސް ނުދާނެ އެވެ.\nއިސްލާމިކް ފައިނޭންސްގެ މުޅި ނިޒާމު ބައްޓަންވެފައިވަނީ ވިޔަފާރީކުރުމާއި ގަނެވިއްކުމުގެ މައްޗަށެވެ. ފައިސާއިން ފައިސާ ހަދައި ލޯނުގެ ގޮތުގައި ފައިސާ ދޫކުރުމަށްފަހު، އެ ދިން ފައިސާއަށް އިތުރު ފައިސާ އިންޓަރެސްޓު ނުވަތަ ޕްރޮފިޓުގެ ނަމުގައި ނެގުމަކީ އިސްލާމީ އުޞޫލުތަކާއި ޚިލާފު ކަމެކެވެ. އެހެންކަމުން އިސްލާމިކް ފައިނޭންސްގެ އުސޫލުތަކުގެ ދަށުން ގަންނަން ބޭނުންވާ މުދަލެއް ގަންނާނީ ކަނޑައަޅާ އަގެއް ކަނޑައެޅުމަށްފަހުގައި، އެ އަގު ދައްކާނެ ގޮތް ކަނޑައަޅާފަ އެވެ. ހަމައެގޮތަށް ވިޔަފާރީއެއް ކުރާނީވެސް ހަމަ ދެފަރާތަށް ފައިދާއާއި ގެއްލުމުގައި ޝާމިލުވާ ގޮތަށެވެ. މިއީ އިސްލާމިކް ފައިނޭންސްގެ މުއާމަލާތްތައް ބައްޓަންކުރެވިފައިވާ ގޮތް ކުރުގޮތަކަށް ނުވަތަ ޚުލާސާ ގޮތެއްގައި ސިފަކޮށްދެވިދާނެ ގޮތެކެވެ.\nއިސްލާމިކް ފައިނޭންސްގައި ބޭނުންކުރެވޭ އެއްބަސްވުންތަކަކީ އިސްލާމީ ހުދޫދުގެ ތެރެއިން ހުއްދަކުރެވިފައިވާ އެއްބަސްވުންތަކެވެ. އަރަބި ނަންނަން، އިސްލާމިކް ފައިނޭންސްގައި ބޭނުންކުރެވޭ އެއްބަސްވުންތަކުގައި ބޭނުންކުރާ މައިގަނޑު ސަބަބަކީ އެ ބޭނުންކުރެވޭ އަރަބި ނަންނަމަކީ ވަކި އިސްތިލާހެއްގައި ބޭނުންކުރެވޭ ޖާގަންތަކަކަށް ވާތީ އެވެ. އޭގެ ލަފްޒީ މާނަ ބޭނުންކުރުމުން، އެ ބޭނުންކުރާ ޚާއްސަ ނަމުގައި އެކުލެވޭ ހުރިހާ ސިފައެއް ހިތަށް ގެންނަން އުނދަގޫވާތީ އެވެ. މިސާލަކަށް މުރާބަޙާ އަކީ ފައިދާއަކާއެކު މުދަލެއް ވިއްކާލުމޭ ބުނެވިދާނެ އެވެ. ނަމަވެސް މުރާބަޙާއޭ ބުނެފިނަމަ، އެއީ އަމާނާތުގެ މައްޗަށް އެކުލެވިގެންވާ ގަނެވިއްކުމުގެ މުއާމަލާތެއްކަން އެނގޭނެ އެވެ. މި މުއާމަލާތުގައި މުދާ ގަތްއަގު އަދި ފައިދާގެ ގޮތުގައި ހިމަނާ އަދަދު ގަންނަ ފަރާތައް ހާމަކުރަންޖެހޭނެ ކަން އެނގެ އެވެ. އަދި މިނޫނަސް މުރާބަޙާ އެއްބަސްވުމެއްގައި ޝަރުއީ ގޮތުން ބޭނުންކުރަންޖެހޭނެ ހުރިހާ ޝަރުތުތަކެއް އޭގައި ހިމަނަންޖެހޭނެކަން އެނގެ އެވެ. އެހެންކަމުން އިސްލާމިކް ފައިނޭންސްއަކީ ނަން ހަމައެކަނި އަރަބިކޮށްލައި ލޯމައްޗަށް ދަޅައެއް ދައްކައިލާ، އޭގައި ބޭނުންކުރާ ނަން އެކަނި އިސްލާމްކުރާ މާލީ ނިޒާމެއް ނޫނެވެ.\nކީރިތި ޤުރުއާނުގައި ބަޔާންކުރައްވާފައިވާ ފަދައިން ބައެއް މީހުންނަށް ގަނެވިއްކުމާއި / ވިޔަފާރީކުރުމާއި، ރިބާއާ ހުރި ތަފާތެއް ފަހުމެއް ނުވެ އެވެ. ނުވަތަ ފަހުމުވާކަށް ބޭނުމެއް ނުވެ އެވެ. އެފަދަ މީހުން ތުހުމަތުކުރާ ގޮތުގައި ގަނެވިއްކުމާއި ވިޔަފާރީ ކުރުމަކީ ވެސް ހަމަ ލޯނެއް ދިނުމެވެ. މުދަލެއް ވިއްކާއިރު ފައިދާއެއް އެ މުދަލަށް ލުމަކީ ހަމަ ރިބާ އެވެ. އަދި ވިޔަފާރީއެއް ކޮށްގެން ލިބޭ ފައިދާގައި ހިއްސާވުމަކީ ވެސް ހަމަ ރިބާ ނެގުމެވެ. މިފަދަ މީހުން ދެކޭ ގޮތުގައި "އިތުރުވާ ކޮންމެ އިތުރުވުމަކީ ރިބާ" އެވެ. އެއީ ގަނެވިއްކައިގެން ވިޔަސް ނުވަތަ ވިޔަފާރީއެއް ކޮށްގެންވިޔަސް މެއެވެ.\nޝަރުއީ ގޮތުން ރިބާގެ ދެ ވައްތަރެއްވެ އެވެ. އެއީ ދަރަނީގެ ރިބާ އާއި ރިބަވީ ދެ މުދަލެއް (ރަނާއި ރަން، ރިއްސާއި ރިހި، ބާލީ އާއި ބާލީ، ވީޓް އާއި ވީޓް، ލޮނާއި ލޮނު، ކަދުރާއި ކަދުރު) އެއްބާވަތް އަނެއް ބާވަތަކާއި ބަދަލުކުރާއިރު އުފެދޭ ރިބާ އެވެ.\nދަރަނީގެ ރިބާއަކީ މީހަކަށް ފައިސާއެއް ދިނުމަށްފަހު އެ ފައިސާ އަނބުރާ ދައްކާއިރު އެއަށް އެއްޗެއް އިތުރު ކުރުމަށްފަހު ފައިސާ އަނބުރާ ދެއްކުމަށް ޝަރުތު ކުރުމަށްފަހު ލޯނެއް ދޭ ދިނުމެވެ. މިފަދަ މުއާމަލާތެއްގައި ލޯނަށް ނެގި އަދަދު ފިޔަވައި އިތުރަށް ދައްކާ އަދަދު ވާނީ ރިބާ އަށެވެ. މިސާލަކަށް އަހްމަދު 500 ރުފިޔާ އަލީ އަށް ލޯނެއްގެ ގޮތުގައި ދިނުމަށްފަހު، މިއަންނަ މަހުގެ 15 ވަނަ ދުވަހު އެ އަދަދު އަނބުރާ ދައްކާ އިރު އިތުރަށް 20 ރުފިޔާ ދޭންޖެހޭނެ ކަމަށް ބުނެ ޝަރުތުކޮށް ލޯނު ދިނުމާއި ނުވަތަ އަހްމަދު 500 ރުފިޔާގެ ލޯނެއް އަލީ އަށް ދިނުމަށްފަހު، އެ އަދަދު އަންނަ މަހުގެ 15 ގައި ދައްކާށޭ ބުނެފައި އޮއްވައި، އަލީ އަންނަ މަހު 15 ގައި އައިސް، ފައިސާ ދައްކަން ދަތި ކަމަށާއި އަދި އިތުރު ވަގުތުކޮޅެއް ދޭށޭ ބުނުމުން، އިތުރު ވަގުތު ދިނީ އެމަހުގެ ނިޔަލަށް ކަމަށާއި އަދި އެމަހުގެ ނިޔަލަށް ފައިސާ ދައްކާއިރު، 500 ރުފިޔާގެ އިތުރަށް 20 ރުފިޔާ ދޭންޖެހޭނެ ކަމަށް ބުނުމަކީ ދަރަނީގެ ރިބާ ހިމެނޭ މުއާމަލާތްތަކުގެ މިސާލެވެ.\nގަނެވިއްކުމުގެ މުއާމަލާތެއްގައި ރިބާއެއް ނުހިމެނޭނެ އެވެ. ވިޔަފާރީގެ މުޢާމަލާތެއްގައި ރިބާއެއް ނުހިމެނޭނެ އެވެ. ރިބަވީ ނޫން ދެ މުދަލެއް އެއް މުދާ އަނެއް މުދަލާ ބަދަލުކުރުމުގައި ރިބާ އެއް ނުހިމެނޭނެ އެވެ. ކޮންމެ ކަމަކަށް އިތުރުވާ އިތުރުވުމަކީ ރިބާއެކޭ ބުނެ އާއްމުކޮށް ރިބާގެ މާނަ ބޭނުމެއް ނުކުރެވޭނެ އެވެ. ރިބާއަކަށް ވާނީ ޝަރުއީ ގޮތުން ކަނޑައަޅާފައިވާ މާނައިގައި ރިބާ މުއާމަލާތްތަކުގައި ބޭނުންކުރާ ނަމަ އެވެ. އެހެންނޫންނަމަ، މުއާމަލާތުގައި ބޭނުންކުރެވޭ ކޮންމެ އަނިޔާވެރިކަމަކީ ނުވަތަ ކޮންމެ ޖަހާލަތަކީ ނުވަތަ ކޮންމެ ފައިދާ އަކީ ރިބާއޭ ބުނެ، ކޮންވެންޝަނަލް ފައިނޭންސާއި އަދި އިސްލާމިކް ފައިނޭންސަކީ ވެސް އެކައްޗެކޭ ބުނެ، އިސްލާމީ އުސޫލުތަކަށް ގޮންޖެހޭއިރުވެސް ނުވިސްނޭނެ އެވެ. މުޅި ދުނިޔެ ކޮންވެންޝަނަލް ފައިނޭންސާއި އިސްލާމިކް ފައިނޭންސްގައި ތަފާތުތަކެއް ހުރިކަން، ޚާއްސަގޮތެއްގައި އިސްލާމިކް ފައިނޭންސްގެ މައިގަނޑު ބަހާއަކީ ރިބާއާ ނުލައި މާލީ މުއާމަލާތްކުރުންކަން ބަލައިގަނެފައިވީ ނަމަވެސް ހިތާމައަކީ ސައްތައިން ސައްތަ މުސްލިމް ގައުމެއްގައި ދިރއުޅެމުންދާ، ވިޔަފާރީގެ އިލްމުން ހާއްސަވެފައިވާ ކަމަށް ޝަހާދާ ލިބިފައިވާ އެތައް ބަޔަކަށް އެތަފާތު ނުފެނުމެވެ. ނުވަތަ ފެންނަ ބޭނުން ނުވުމެވެ. ހަމަޔަގީނުންވެސް އިސްލާމިކް ފައިނޭންސަކީ މުޅި އިންސާނިއްޔަތަށް ފައިދާކުރަނިވި މާލީ ނިޒާމެކެވެ.\nޑރ. އައިޝަތު މުނީޒާއަކީ ބޭންކިންގެ ދާއިރާ އިން މާސްޓާސް ހާސިލް ކުރައްވައި ގާނޫނީ ދާއިރާއިން ޕީއެޗްޑީސީ ހާސިލްކުރައްވާފައިވާ ބޭފުޅެކެވެ. މުނީޒާ އަކީ އިސްލާމިކް ފައިނޭންސްގެ ކަންކަން ރާއްޖޭގައި ކުރިއެރުވުމަށް އިސް ނަންނަގަވައި މުހިއްމު މަސައްކަތްތައް ކުރައްވާ އަދި އެކަމާ ގުޅޭ މަސައްކަތްތަކުގައި ދެމިތިބި ބައެއް ކުންފުނި ތަކުގެ ބޯޑުތަކުގެ ރިޔާސަތު ބަލަހައްޓަވާ ބޭފުޅެކެވެ. ބައިނަލްއަގްވާމީ ބައެއް ފޯރަމްތަކުގައި ވާހަކަފުޅު ދައްކަވާ ޖާނަލް ތަކުގައި ލިޔުއްވާ ބައިނަލްއަގްވާމީ އެވޯޑް ވެސް ހާސިލްކުރައްވާފައިވާ ހުނަރުވެރި ބޭފުޅެވެ. މުނީޒާ އަކީ މިއަދު ފައިނޭންސް މިނިސްޓްރީގެ ޑެޕިއުޓީ މިނިސްޓަރުގެ އިތުރުން މޯލްޑިވްސް ސެންޓަ ފޯ އިސްލާމިކް ފައިނޭންސް (އެމްސީއައިއެފް)ގެ ޗެއާޕާސަން އެވެ. ރާއްޖޭގެ އިގްތިސޯދާއި ވިޔަފާރި އާއި ބޭންކިންގެ ދާއިރާގައި މުނީޒާގެ ތަޖުރިބާ އާއި އިލްމު ވީއޮންލައިން މެދުވެރިކޮށް އާންމުންނާ ހިއްސާ ކުރަން އެކަމަނާ އަބަދުވެސް ބޭނުންފުޅުވެ އެވެ. މަތީގައި އެވަނީ އެކަމަނާ ވީ އޮންލައިނަށް ލިޔުއްވާ ސިލްސިލާ ލިޔުންވުންތަކުގެ ތެރޭގައި ހިމެނޭ ލިޔުއްވުމެވެ.


#BREAKING: Bangkok gai bomuge hamalaathakeh dheefi - One Online\nބެންކޮކްގައި ބޮމުގެ ހަމަލާތަކެއް ދީފި\nތައިލެންޑްގެ ސިޓީއެއް ކަމަށްވާ ބެންކޮކްގައި ބޮމުގެ ހަމަލާތަކެއް ދީފިއެވެ.\nމީޑިއާ ރިޕޯޓްތައް ބުނާ ގޮތުގައި އެ ސިޓީގެ ސަރަހައްދުތަކެއްގައި ހަ ބޮން ގޮއްވާލާފައިވެއެވެ.\nމީޑިއާ ރިޕޯޓްތައް ބުނާގޮތުގައި އެސިޓިގެ ތިން ސަރަހައްދެއްގައި ހަ ބޮން ގޮއްވާލާފައިވެއެވެ. އަދި ހަތްވަނަ ބޮން ގޮވުމުގެ ކުރިން، ސަލާމަތީ ބާރުތަކުން ވަނީ އޭތި ޑިފިއުސް ކޮށްފައިކަމަށް ތައިލެންޑްގެ އިސް އޮފިޝަލަކާ ހަވާލާދީ ރޮއިޓަރސްގައި ބުނެފައިވެއެވެ. އެހަމަލާތަކާ ގުޅިގެން ހަތަރު މީހަކަށް އެކި ވަރުގެ ޒަހަމްތައް ލިބިފައިވާ ކަމަށް ބައެއް މީޑިއާތަކުން ރިޕޯޓްކޮށްފައިވެއެވެ.\nބެންކޮކްގައި ބޮމުގެ ހަމަލާތަކެއް ދީފައިމިވަނީ އެސޯސިއޭޝަން އޮފް ސައުތު އީސްޓް އޭޝިއަން ނޭޝަންސް(އާސިއާން)ގެ ގައުމުތަކުގެ ފޮރިން މިނިސްޓަރުން ބައިވެރިވެވަޑައިގަންނަވާ ސަމިޓެއް އެސިޓީގައި ބާއްވާފައިވާ ދަނޑިވަޅެއްގައެވެ. އެ ސަމިޓުގައި ބައިވެރިވެވަޑައިގަތުމަށްޓަކައި ޔޫއެސްގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ވެސް މިވަގުތު ހުންނެވީ ބެންކޮކްގައެވެ. މީގެ އިތުރުން ޗައިނާ އަދި ރަޝިއާ ތަމްސީލު ކުރައްވާ މަންދޫބުންވެސް އެސަމިޓްގައި ބައިވެރިވެވަޑައިގަތުމަށް ބެންކޮކަށް ވަޑައިގެންފައިވެއެވެ.\nބޮމުގެ ހަމަލާތަކާ ގުޅިގެން ތައިލެންޑް ބޮޑުވަޒީރު ޕްރަޔޫތު ފަނޯޗާ ވަނީ އެކަން ތަހުގީގު ކުރުމަށް ސަލާމަތީ ބާރުތަކަށް އަންގަވާފައެވެ. އަދި އާއްމުން ބިރު ނުގަތުމަށްވެސް އެެމަނިކުފާނު އިލްތިމާސް ކުރައްވާ ކަމަށް ތައިލެންޑް ސަރުކާރުގެ ތަރުޖަމާނަކު ވަނީ ވިދާޅުވެފައެވެ.\nރިއަލް އެސްޓޭޓް ކުންފުންޏެއް މުވައްޒަފުންނަށް 10 މިލިޔަން ޑޮލަރުގެ ބޯނަސް ދީފި\nއިންޑިއާގައި އެންމެ ގިނަ މީހުން މިދިޔަ އަހަރު ސާޗް ކުރި ނަމަކަށް ބޮޑުވަޒީރު ނަރެންދްރާ މޯދީ\nޗިލީ އެއާފޯސްގެ ފްލައިޓެއް 38 މީހުންނާއެކު ގެއްލިއްޖެ


އެމްޑީއެންގެ ރިޕޯޓް ބަހުސް: މަޖިލީހުގައި އޭނާ މީނަ ތީނަ، މިސަރުކާރު، ކުރީ ސަރުކާރު! | | Sangu News\nއެމްޑީއެންގެ ރިޕޯޓް ބަހުސް: މަޖިލީހުގައި އޭނާ މީނަ ތީނަ، މިސަރުކާރު، ކުރީ ސަރުކާރު!\n7 އޮކްޓޯބަރ 2019 - 13:18\nރައްޔިތުންގެ މަޖިލީހުގައި އެމްޑީއެންގެ ރިޕޯޓާއި ގުޅިގެން ކުރީ ސިޔާސީ ބަހުސްއެއް\nއިސްލާމް ދީނަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓާ ގުޅިގެން ރައްޔިތުންގެ މަޖިލީހަށް ކުއްލި ބިލެއް ހުށަހެޅުން ވެގެންދިޔައީ ރައްޔިތުންގެ ސަމާލުކަން އެކަމަކަށް ހުއްޓުނު މައްސަލައަކަށެވެ. "ޕްރިލިމިނަރީ އެސްސެމެންޓް އޮން ރެޑިކަލައިޒެޝަން އިން ދަ މޯލްޑިވްސް"ގެ ނަމުގައި ނެރުނު ރިޕޯޓުގައި އިސްލާމްދީނަށް ފާޅުގައި ފާޑުކިޔާފައިވުމާއި ގުޅިގެން މައްސަލަ މަޖިލީހަށް ހުށަހަޅުއްވާފައިވަނީ ނޮޅިވަރަން ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ އެވެ. އެ މައްސަލަ އަށް ބަހުސް ކުރަން ފެންނަ ކަމަށް ވޯޓުގައި ބައިވެރިވެވަޑައިގެންނެވި 55 މެމްބަރުންގެ އިއްތިފާގުން ނިންމި އެވެ.\nއެކަމަކު އެމްޑީއެންގެ ރިޕޯޓުގައި އޮތް އެއްޗަކަށް މެމްބަރުންގެ މެދުގައި ބަހުސް ކުރެއްވުމުގެ ބަދަލުގައި ގިނަ މެމްބަރުން ވާހަކަ ދެއްކެވީ ރައީސް ޔާމީން އެމަނިކުފާނުގެ ވެރިކަމުގައި ދީނާއި ގުޅުވައިގެން ދައްކަވާފައި ހުރި ވާހަކަތަކާއި ގުޅޭގޮތުންނެވެ. އަަދި މަޖިލީހުގެ ރައީސް، ރައީސް މުހައްމަދު ނަޝީދުގެ ވެރިކަމުގެ ދުވަސްވަރުގެ ވާހަކައާއި، އަދި އޭގެ ކުރިންނާއި ފަހުންވެސް އަމަލުތައް ބެހެއްޓެވި ގޮތުގެ ވާހަކައެވެ. ހޯމަ ދުވަހުގެ ޖަލްސާއަކީ ކޯޅުމެއް ނުވަތަ އަރައިރުމެއް ވެސް ނޫނެވެ. ދީނުގައި ނަމުގައި، ދީން ހަތިޔާރަކަށް ހަދާ ވާހަކަ ދައްކަމުން ދިޔަ އެތައް މެމްބަރުންތަކެކެވެ. ޖަލްސާ ފެށި، ބަހުސް މަރުހަލާ ނިމުމާއި ހަމައަށް ފެނިގެން ދިޔަ މަންޒަރަކީ އެއީއެވެ.\nބަހުސް މަރުހަލާގައި، އެމްޑީޕީގެ މެމްބަރުން ރައީސް އިބްރާހިމް މުހައްމަދު ސޯލިހާއި، ރައީސް ނަޝީދު ދިފާއުކުރެއްވި އިރު، ޔާމީން ދިފާއުކުރެއްވީ އިދިކޮޅު މެމްބަރުންނެވެ. އެކަމުގެ ސަބަބުން މަޖިލިހުގެ ޖަލްސާގެ ގިނަ ވަގުތު ހިނގީ ވެސް ނިޒާމީ އޮއިވަރެއްގަ އެވެ. ނިޒާމީ، މައްސަލަތައް ދިޔައީ މަތި މައްޗަށް ނަގަމުންނެވެ. ޒާތީވެ، މެމްބަރެއްގެ ފަރާތުން ނުފެންނަން ޖެހޭ "ދަށު ދަރަޖައިގެ" ބަސްތައް ބޭނުން ކުރިތަންވެސް ފެނުނެވެ.\nޖަލްސާގެ އެންމެ ފޯރި އެރި ވަގުތާއި ދިމާކޮށް ރައީސް ނަޝީދަށް އިޝާރާތް ކުރައްވައި ނޮޅިވަރަމް ދާއިރާގެ މެމްބަރު ނަޝީދު ވަނީ ވައްކަން ކުރާ މީހުން އަތް ކަނޑަން ނުޖެހޭނެ ވާހަކަ އާއި ކީރިތި ޤުރުއާނާއި ރަސޫލާގެ ހަދީސަށް ފުރައްސާރަ ކުރެއްވި އިރު، އެ ދުވަހު އަތް ޖެއްސެވީ "މި ތިއްބެވި 65 މެމްބަރުން" ކަމަށެވެ. އޭގެ ސަބަބުން އެމްޑީޕީގެ މެމްބަރުން އިތުރަށް ހޫނުވިއެވެ. މެމްބަރު ނަޝީދު ވަނީ ރައީސް ނަޝީދަށް ލާދީނީއަށް ގޮވާ މަޖިލީހުގައި ތިބި 65 މެމްބަރުންނަކީ ވެސް ލާދީނީ މެމްބަރުންކަމަށް ގޮވާލައްވާފައެވެ. އަދި ދީނަށް ފުރައްސާރަކޮށް މަޖިލީހުގައި ވާހަކަ ދައްކާވާ މެމްބަރުންނަކީވެސް އެއީކަމަށް އޭނާ ވިދާޅުވިއެވެ.\nތަޅުމުގައި ވާހަކަ ދެއްކި މެމްބަރުން، އެމްޑީއެންގެ ރިޕޯޓު ކުށްވެރި ކުރިއެެވެ. ނަމަވެސް، އެތަން ބަންދު ކުރުމަށް ގޮވާލާ، ނުވަތަ އެ ކަމުގައި ޝާމިލް ވާ މީހުން ހައްޔަރު ކުރުމަށް ގޮވައެއް ނުލައެވެ. ކޮންމެ މެމްބަރެއްވެސް ބާރުލާފައި ބުނީ، "މި ސަރުކާރުން މިކަން އެދަނީ ބަލަމުން" ނެވެ. އެއަށްފަހު ބުނަމުން ދިޔައީ އެއީ 2016 ވަނަ އަހަރު ނެރުނު ރިޕޯޓެއް ކަމަށެވެ. އުނގޫފާރު ދާއިރާގެ މެމްބަރު މުހައްމަދު ވަހީދު ވަނީ ރައީސް ޔާމީނަށް އިޝާރާތް ކުރައްވައި "މާތް ﷲ ގެ ދެ ވަނަ ދަރިންނެއް ނޫނޭ" ވިދާޅުވެ، ރާއްޖޭގެ ވަލީއުލްއަމުރު ވާހަކަފުޅު ދެއްކެވި އިރު، ބައެއް ބޭފުޅުން އޭރު ތިއްބެވީ އަތް ޖައްސަވަން ކަމަށެވެ. އެ ދުވަހު އެހާ ފޯރިނޭރީ ކީއްވެތޯ ވެސް އޭނާ ސުވާލު ކުރިއެވެ.\nރައީސް ޔާމީނަށް އިޝާރާތް ކުރައްވައި މާފަންނު މެދު ދާއިރާގެ އެމްޑީޕީގެ މެމްބަރު އިބްރާހިމް ރަޝީދު ވެސް ވަނީ، ރިޔާސީ އިންތިހާބާއި ދިމާކޮށް ބޭއްވި ޖަލްސާއެއްގައި ރައީސް ޔާމީން "އައްތަހިޔާތުގައި ތަޅުވަނީ އެއް އިނގިލި" ކަމަށް ވެސް ވިދާޅުވިކަމަށެވެ. އެހެން ކަމުން ލާދީނީ ފިކުރަކީ ކޮން ބައެއްގެ ފިކުރެއްކަން ވަރަށް ރަނގަޅަށް ސާބިތުވާކަމަށް އޭނާ ވިދާޅުވިއެވެ. ބޮންޑޭ ވަނީ އިސްލާމް ދީނުގައި "ﷲ ގެ ދެ ވަނަ ދަރިންނޭ" ބުނުމަށް ވުރެ ނުބައި ނުލަފާ ކަމެއް ނޯންނާނެ ކަމަށް ވިދާޅުވެފައެެވެ. ނަމަވެސް، އޭނާގެ ވާހަކައިގައިވެސް އެއްވެސް ވަރަކަށް އެމްޑީއެންގެ ރިޕޯޓު ކުށްވެރިކޮށް ވާހަކަ ދައްކާފައެއް ނުވެއެވެ.\nބަހުސް މަރުހަލާގައި އެމްޑީޕީ މެމްބަރުން އެމްޑީއެންގެ ރިޕޯޓު ކުށްވެރި ކުރުމުގެ ބަދަލުގައި ފާޑުކިޔާފައިވަނީ ރައީސް ޔާމީނަށެވެ. އެގޮތުން، ބައެއް މީހުން ސަޖިދައިގައި އޮއްވާ ނަގައިންގެން ގޮސް ޖަލަށް ލީކަމަށް ވެސް އޭނާ ވިދާޅުވިއެވެ. އޭގެ އިތުރުންވެސް އަސޭލާ ކިޔާ ސިިހުރު ހަދާ މީހަކު ގެނެސް އޭނާއަށް ވަޒީފާ ދީ، ތިމާއަށް މޮޅުގޮތް ހޯދުމަށް މަސައްކަތް ކުރިއިރު ޕީޕީއެމާއި ޕީއެންސީ އޮތީ ކޮންތާކުތޯ ސުވާލު އުފައްދާ އޭނާ ވަރަށް ބޮޑަށް ފާޑުވިދާޅުވެފައިވެއެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިމް ވަނީ "އަޅުގަނޑުމެންނަކީ ﷲ ގެ ދެ ވަނަ ދަރިން ނޫން" ކަމަށް ވިދާޅުވެ، ޔާމީން ދެއްކެވި ވާހަކަފުޅެއްގެ އޯޑިއޯ އިއްވަވައި މިއީ ދީނަށް ފުރައްސާރަ ކުރުން ނޫންތޯ ސުވާލުކުރައްވައިފަ އެވެ. އާޒިމް އެ އޯޑިއޯ ދެ ފަހަރަށް އަޑުއިއްވިއެވެ. އަދި އެއީ ގައުމެއްގެ ވަލިއްޔުލް އަމްރު ކަމުގައި އިންނެވި ބޭފުޅަކު ދެއްކެވި ވާހައެއް ކަމަށާއި އެ ބޭފުޅާގެ ދިފާއުގައި ބަޔަކު ވާހަކަ ދައްކަންވީ ކީއްކުރަންތޯ ސުވާލު ކުރެއްވިއެވެ. ކުރިޔަށްވުރެ ތަޅުން ހޫނުވެގެން ދިޔަ ސަބަބަކީ މިއީއެވެ. މެމްބަރުންގެ މެދުގައި އެކަކު އަނެކަކަަށް މަލާމާތް ކުރުމާއި، ވާހަކަ ދެއްކުމަށް ފުރުސަތު ނުދީ ނިޒާމީ މައްސަލަ ނަގަމުން ގެންދެވިއެވެ.\nއާޒިމްގެ އޯޑިއޯއާ ގުޅިގެން މަހިބަދޫ ދާއިރާގެ ޕީޕީއެމްގެ މެމްބަރު އަހުމަދު ތޯރިގް (ޓޮމް) ވިދާޅުވީ އާޒިމަށް އޯޑިއޯ އިއްވެވުމުގެ ފުރުސަތު ދެއްވީ މަޖިލިހުގެ ގަވައިދާ ހިލާފަށް ކަމަށެވެ. ގަވާއިދު ބުނާ ގޮތުން، އޯޑިއޯ އިއްވުން މަނަ އެވެ. އެކަމަކު މަޖިލިހުގެ ތަޅުމުން ވޯޓު ނަގައިގެން އެކަމަށް ހުއްދަ ދީފި ނަމަ އޯޑިއޯ އިއްވިދާނެކަމަށް އޭނާ ވިދާޅުވިއެވެ.\nޓޮމް އެ މައްސަލަ ނެންގެވުމަށް ފަހު ވަނީ ބޭރު ގައުމެއްގައި ނަޝީދު ދެއްކެވި ވާހަކަފުޅެއްގެ އަޑު އިއްވަވައިފަ އެވެ. ދެން އޭނާ ވިދާޅުވީ އެމްޑީއެންއާ މެދު ފިޔަވަޅު އަޅަން ސަރުކާރަށް ނުކެރޭނެ ކަމަށެވެ. އެމްޑީއެންއަކީ އެމްޑީޕީގެ ބައެއް ކަމަށް ތޯރިގް ވިދާޅުވުމުން އެމްޑީޕީގެ މެމްބަރުން ވަރަށް ބޮޑަށް އަޑުގަދަ ކުރެއްވި އެވެ.\nފަހަރަކު މެމްބަރަކަށް ވާހަކައެއް ނަންގަވާ، ޖަލްސާ ދިގު ދެއްމުމަށްފަހު ވިލުފުށީ ދާއިރާގެ އެމްޑީޕީގެ މެމްބަރު ހަސަން އަފީފް ވަނީ "ބެންކޮކަށް ފައިސާ ދީގެން ހޯދާ އަންހެން ކުދިންނަކީ ހިލޭ އަންހެނުން ނޫން ކަމަށް" ކުރީގައި ވެރިކަން ކުރެއްވި ބޭފުޅަކު ވިދާޅުވި އިރު، އޭރުގައި އެ މައްސަލަ ނަންގަވައި އެއްޗެއް ވިދާޅުވާން ނުކެރުމަކީ ޖޯކެއް ކަމަށް ވިދާޅުވެފައެވެ. އަފީފް ސިފަ ކުރެއްވީ އެމްޑީއެން ރިޕޯޓުގެ މައްސަލަ މަޖިލީހަށް ހުށަހެޅީ އެމައްސަލަ ސިޔާސީ ކުރުމުގެ ބޭނުމުގައި ކަމަށެވެ.


8 gaummehge Health Ministerun Isthiufaa dhin\nމި އަހަރު ދެބައިވެ ޖޫން މަހަށް އަޅާފައިވާ އިރު ދުނިޔޭގައި މިވަގުތު އޮތް ބަލި މަޑުކަަމަކީ އަދިވެސް ކޮވިޑް-19 އެވެ. އެ ބަލިން އަރައިގަތުމަށް ގައުމުތަކުން މަސައްކަތް ކުރާއިރު ސިއްހީ ނިޒާމް ހަރުދަނާ ނުވުމުގެ ސަބަބުން ސިޔާސީ ވެރިންނަށް އޮތް ޕްރެޝަރު ބޮޑެވެ. ބައެއް ގައުމުތަކުގައި ރައްޔިތުން މަގުމައްޗަށް ނުކުމެ މުޒާހަރާ ކުރަމުން ދެއެވެ.\nމިއާއެކު ކޮވިޑް-19 އިގެ ކަންކަން އެންމެ ރަނގަޅަށް ނުބެލެހެއްޓިގެން ވަރަށް ގިނަ ގައުމުތަކުގެ ސިއްހީ ދާއިރާ އާއި ހަވާލުވެފައިވާ ސިޔާސީ ވެރިން ދަނީ އިސްތިއުފާ ދެއްވަމުންނެވެ. މިހާރު ވެސް އަށް ގައުމެއްގެ ހެލްތް މިނިސްޓަރުން އެކި އެކި ސަބަބު ތަކާއި ހުރެ ވަނީ އިސްތިއުފާ ދެއްވާފަ އެވެ.\nކުރީގެ ހެލްތް މިނިސްޓަރު ރުޑޮލްފޯ ފާފަން\nއިކުއޭޑޯގެ ހެލްތު މިނިސްޓަރު ރުޑޮލްފޯ ފާފަން މަގާމުން އިސްތިއުފާ ދެއްވީ މި ދިޔަ މާޗު މަހުގަ އެވެ. އޭނާ މަގާމާއި ހަވާލުވެ ވަޑައިގެންނެވިތާ އެންމެ ތިން ހަފުތާ ތެރޭގައި އިސްތިއުފާ ދެއްވީ ވެކްސިން ދިނުމުގެ ސްކީމްގެ ތެރޭގައި އުސޫލުން ބޭރުވުމާއި އެކަމުގައި އެއްވެސް އިންސާފެެއް ނެތް ކަމަށް ބުނެ ކުރިމަތިވެ ވަޑައިގަތް ތުހުމަތު ތަކާއި އެކު އެވެ.\nކުރީގެ ހެލްތް މިނިސްޓަރު ރުޑޮލްފް އެންޝޮބާ\nއޮސްޓްރިއާގެ ހެލްތު މިނިސްޓަރު ރުޑޮލްފް އެންޝޮބާ އިސްތިއުފާ ދެއްވެވީ މި އަހަރުގެ އޭޕްރީލް މަހުގެ 13 ވަނަ ދުވަހު އެވެ. އުޒުރެއްގެ ގޮތުގައި ދެއްކެވީ މަސައްކަތުގައި މާ ބުރަކޮށް އުޅުއްވަން ޖެހި "އޯވާވޯކް" ވެ ވަޑައިގަތުމެވެ. ގައުމުގެ ކޮވިޑް ހާލަތަށް އެބޭފުޅާއަށް ވުރެ ފިޓު އަދި ގާބިލް ބޭފުޅަކު މިވަގުތަށް ބޭނުންވާ ކަމަށް ވިދާޅުވަމުންނެވެ. އަދި ރުޑޮލްފްގެ ޑޮކްޓަރު އެކަމަށް ލަފާދެެއްވި ކަމަށް ވެސް ވިދާޅުވިއެވެ.\nއިރާގުގެ ކުރީގެ ހެލްތު މިނިސްޓަރު ހަސަން އަލް ތަމީމި\nއިރާގުގެ ހެލްތު މިނިސްޓަރު ހަސަން އަލް ތަމީމި މަގާމުން އިސްތިއުފާ ދެއްވެވީ މެއި މަހުގަ އެވެ. އެއީ އެ ގައުމުގެ ކޮވިޑް ބަލި މީހުން ފަރުވާ ދޭ ހޮސްޕިޓަލެއްގައި 80 މީހުން މަރުވި އަލިފާނުގެ ހާދިސާއަކާ ގުޅިގެނެވެ. އެ އަލިފާނާއެކު އޭނާ މަގާމުން އިސްތިއުފާ ދެއްވީ އެވެ. އަލިފާނުގެ ހާދިސާ ހިނގުމަށް މެދުވެރިވީ ހޮސްޕިޓަލްގައި ހުރި އޮކްސިޖަން ޓޭންކެއް ގޮވައިގެނެވެ.\nގިނެސް ގޮންޒާލޭސް ގާސިއާ\nއާޖެންޓީނާގެ ހެލްތު މިނިސްޓަރު ގިނެސް ގޮންޒާލޭސް ގާސިއާ އިސްތިއުފާ ދެއްވީ ފެބުރުއަރީ މަހު އެ ގައުމުގެ ވެކްސިން ޕްރޮގްރާމް ހިންގުމުގައި ބައެއް ކަހަލަ މައްސަލަތަކެއް ހުރުގެނެވެ. އެގޮތުން ނުފޫޒުގެ ބޭނުން ކޮށްގެން ކިއު ތަރުތީބާއި ހިލާފު މައްސަލަތަކެއް ފެންމަތި ވިއެވެ.\nކުރީގެ ހެލްތް މިނިސްޓަރު ނަޒީރު އަބީދަތް\nއުރުދުން / ޖޯޑަން ގެ ހެލްތު މިނިސްޓަރު ނަޒީރު އަބީދަތު މާޗު މަހު އިސްތިއުފާ ދެއްވީ ދައުލަތުގެ ހޮސްޕިޓަލެއް އޮކްސިޖަނަށް ޖެހި އޮކްސިޖަން ނުލިބުމުގެ ސަބަބުން ހަ މީހުން މަރުވުމާއި ގުޅިގެނެވެ. އިސްތިއުފާ ދެއްވީ ޒިންމާ ނެގުމަކީ ހެލްތު މިނިސްޓަރުގެ ޒިންމާއެއް ކަމުގައި ދެކެވަޑައިގަންނަވާތީ އެވެ.\nމިނިސްޓަރު ޑރ. ޕިލާ\nޕެރޫގެ ހެލްތް މިނިސްޓަރު ޑރ .ޕިލާ މަޒޭޓީ މަގާމުން އިސްތިއުފާ ދެއްވި މިއަހަރުގެ ފެބްރުއަރީ މަހުގަ އެވެ. ޕިލާ އިސްތިއުފާ ދެއްވަން މެދުވެރިވި ސަބަބަކީ ޕެރޫގެ ކުރީގެ ރައީސް މާޓިން ވިޒްކަރާ، އެ ގައުމުގެ ރައްޔިތުނަށް ވުރެ މާ ކުރިން ކޮވިޑް-19 އިގެ ވެކްސިން ޖެއްސެވުމެވެ. މީޑިއާގައި މި މައްސަލަތައް ކުރިމަތިވެ ޕްރެޝަރު ބޮޑުވެގެން މިނިސްޓަރަށް އިސްތިއުފާ ދެއްވަން މަޖުބޫރުވެ ވަޑައިގަތީ އެވެ.\nސްލޮވޭކިއާގެ މަރެކް ކްރާޖީ ވެކްސިން ޖައްސަވަނީ\nސްލޮވޭކިއާގެ ހެލްތު މިނިސްޓަރު މަރެކް ކްރާޖީ މަގާމުން އިސްތިއުފާ ދެއްވީ މާޗު މަހުގަ އެވެ. ޕެންޑެމިކް މޭނޭޖް ކުރުމަށް ފެއިލްވެފައިވާ ކަމުގެ ތުހުމަތުތަކާއި ކޯލިޝަން ސަރުކާރާއި ރަޝިޔާގެ ސްޕަޓްނިކް ވެކްސިން އާއި މެދު އޮތް ހިޔާލުތަފާތުވުންތަކާއެކު އިސްތިއުފާ ދެއްވަން މަށް މަޖުބޫރުވެ ވަޑައިގަތީ އެވެ.\nމޮންގޯލިއާގެ ޕްރައިމް މިނިސްޓަރު\nމޮންގޯލިއާގެ ޕްރައިމް މިނިސްޓްރާއި ހުރެސުލުހު އުހްނާ އާއި މުޅި ކެބިނެޓު އިސްތިއުފާ ދެއްވަން މަޖުބޫރުވީ އެ ގައުމުގައި ވިހަން ދިޔަ މަންމަ އަކާއި އަލަށް ވިހެއި ތުއްތު ކުއްޖަކު ސިއްހީ އެހީތެރިންގެ އިހުމާލުން ކޮވިޑް-19 އަށް ޕޮޒިޓިވް ވުމުންނެވެ. އަންހެން މީހާ އާއި ކުޑަ ދަރިފުޅު ގަދަ ފިނީގައި ކޮވިޑް ފެސިލިޓީއަށް ހަމައެކަނި ހޮސްޕިޓަލަށް ގެންދާ މަންޒަރުގެ ފޮޓޯއެއް އާއްމުވެ އާއްމުން ރަތަށް އަރާ މުޒަހާރާ ތާކާއެކު އަދި ސަރުކާރަށް ކުރިމަތިވި އެކި ޕްރެޝަރުތައް ކެތް ނުވެގެން އިސްތިއުފާ ދިނީ އެވެ.\nކޮރޯނާވައިރަހުގެ ސަބަބުން ދުނިޔެއަށް ބޮޑު ބަލިމަޑުކަމެއް ފެތުރިފައި އޮންނަތާ އަހަރަކަށް ވުރެ ގިނަ ދުވަސް ވެފައިވާ އިރު މިދިޔަ އަހަރު ބްރެޒިލާއި ނިއުޒިލޭންޑާއި ޗެކް ރިޕަބްލިކްގެ ސިއްހީ ވުޒާރާގެ ވެރިން ވެސް އިސްތިއުފާ ދެއްވި އެވެ.\nކޮވިޑް-19 ކޮވިޑާ ގުޅޭ ހިޔާނާތްތައް އިސްތިއުފާ ދެއްވުން


Counilarun ge dhauru ge bill balaigane, committee ah\nކައުންސިލަރުންގެ ދައުރުގެ ބިލު ދިރާސާ ކުރަން ކޮމިޓީއަށް\nހެންވޭރު ހުޅަނގު ދާއިރާގެ މެންބަރު ހަސަން ލަތީފު: ހަސަން ހުށަހެޅުއްވި ވަގުތީ ގާނޫނުގެ ބިލު ދިރާސާ ކުރަން ކޮމިޓީއަށް ފޮނުވަން ފާސްކުރި -- ފޮޓޯ: މަޖިލީސް\nއާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުންގެ ދައުރު ދިގުދެމިގެންދާ ގޮތަށް ހުށަހަޅާފައިވާ ވަގުތީ ގާނޫނު ބިލު ރައްޔިތުންގެ މަޖިލީހުގެ ތަޅުމަށް ބަލައިގަނެ މަޖިލީހުގެ ލާމަރުކަޒީ ކޮމިޓީއަށް ބިލު ދިރާސާ ކުރަން ފޮނުވަން މިއަދު ފާސްކޮށްފި އެވެ.\nހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހެޅުއްވި އެ ބިލު ތަޅުމަށް ބަލައިގަނެ ކޮމިޓީއަށް ފޮނުވަން ފާސްކުރީ 53 މެންބަރުންގެ ވޯޓުންނެވެ. ބިލު ބަލައިގަންނަން ނުފެންނަ ކަމަށް ހަ މެންބަރަކު ވޯޓު ދެއްވި އެވެ. ވަކި ކޮޅަކަށް ވޯޓު ދެއްވަން ބޭނުން ނުވާ ކަމަށް އެއް މެންބަރަކު ވޯޓު ދެއްވި އެވެ.\nމަޖިލީހުގެ ތަޅުމަށް ބިލު ބަލައިގަނެ ކޮމިޓީއަށް ފޮނުވަން ފާސްކޮށްފައި މި ވަނީ، އެ ބިލަކީ ގާނޫނު އަސާސީއާ ހިލާފު ބިލެއް ކަމަށް ބައެއް މެންބަރުން ވިދާޅުވެފައި ވަނިކޮށެވެ. އެ މެންބަރުން ވިދާޅުވާ ގޮތުގައި ގާނޫނު އަސާސީގައި ކަނޑައަޅާފައިވާ އިންތިހާބީ މަގާމެއްގެ ދައުރެއް ގާނޫނަކުން ދިގެއް ނުކުރެވޭނެ އެވެ.\nނަމަވެސް ބިލު ހުށަހެޅުއްވި މެންބަރު ހަސަން ލަތީފު ވިދާޅުވާ ގޮތުގައި ގާނޫނު އަސާސީގައި އުފެދިފައި ނެތް ހާލަތެއްގައި އަމަލު ކުރާނެ އުސޫލުތަކެއް ހިމަނައިގެން ވަގުތީ ގާނޫނުތައް ފާސް ކުރުމަކީ މަޖިލީސްތަކުން ކުރާ ކަމެކެވެ. އަދި އެއީ ރާއްޖޭގެ ގާނޫނު އަސާސީން ދީފައިވާ ޖާގައެއް ވެސް ކަމަށް ހަސަން ލަތީފު ވިދާޅުވެ އެވެ.\nނަމަވެސް މި ހާލަތުގައި ގާނޫނު އަސާސީ އިސްލާހު ކުރަން ވެސް އެމްޑީޕީގެ ބައެއް މެންބަރުން ދެކޮޅު ހެއްދެވި އެވެ. ކައުންސިލަރުންގެ ދައުރު ދިގު ކުރަން ވެސް ބައެއް މެންބަރުން ދެކޮޅު ހެއްދެވި އެވެ. ގާނޫނު އަސާސީ އިސްލާހުނުކޮށް ކައުންސިލަރުންގެ ދައުރު ދިގު ކުރެވޭނަމަ އެ ގޮތަށް ބައެއް މެންބަރުން ތާއީދު ކުރައްވަ އެވެ. ހަސަން ލަތީފުގެ ބިލު ހުށަހެޅުއްވީ އެ ހިޔާލުތަކަށް ފަހުގަ އެވެ.\nހަސަން ލަތީފު ވިދާޅުވީ ކަދައުރު ދިގު ކުރުމުގެ ބަދަލުގައި މިހާރު ތިބި ކައުންސިލަރުންނަކީ އާ ކައުންސިލަރުން އިންތިހާބު ކުރެވެން ދެން އެ މަސްއޫލިއްޔަތުތައް ހަވާލު ކުރާ ބަޔެއްގެ ގޮތުގައި ވެސް ކަނޑައެޅިދާނެ ކަމަށެވެ. ދައުރު ހަމަވުމަށް ފަހު މަގާމުގައި ހުންނަވަން ބޭނުންނުވާ ކައުންސިލަރުންނަށް އެ ފުރުސަތު ލިބޭ ގޮތަށް ވެސް ބިލަށް ބަދަލު ގެނައުމަކީ މުހިއްމު ކަމެއް ކަމަށް ވިދާޅުވި އެވެ. ކޮމިޓީ މަރުހަލާގައި އެ ކަން ކަމަށް ވިސްނަން އޭނާ އެދިވަޑައިގެންނެވި އެވެ.\nރައްޔިތުންގެ މަޖިލިސް ލޯކަލް ކައުންސިލްތަކުގެ އިންތިހާބު ހަސަން ލަތީފް + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\n"ދައުރު ދަންމާލަން އަޅުގަނޑު ދެކޭ ވަކި ގޮތެއް ނެތް"


ޔާމީނަކަށް ރައްޔިތުން ވެރިކަމެއް ނުދޭނެ: ނަޝީދު – Haftha\nWed, 8 July, 2020, 4:49 am\nޔާމީނަކަށް ރައްޔިތުން ވެރިކަމެއް ނުދޭނެ: ނަޝީދު\nޖުލައި 5, 2019\nކުރީގެ ރައީސް އަބްދުﷲ ޔާމީން އަބްދުލް ގައްޔޫމަކަށް ދެން ދިވެހި ރައްޔިތުން ވެރިކަމެއް ނުދޭނެ ކަމަށް ރައްޔިތުން މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ، ގިނަ ދުވަސްތަކެއް ފަހުން ޕާޓީގެ މެންބަރުންނާ ބައްދަލުކުރައްވާ ރޭ ކާނިވާ ސަރަހައްދުގައި ރައީސް ޔާމީން ދެއްކެވި ވާހަކަފުޅަށް ރައްދު ދެއްވަ އެވެ.\nރޭގެ ރެލީގައި އިދިކޮޅު ލީޑަރުގެ ގޮތުގައި ހުންނެވި ޔާމީން ވަނީ މިހާރު އިދިކޮޅު ފަރާތްތަކަށް ދައުލަތް ހިންގުމުގެ ބާރު ލިބޭ ދުވަހަކުން މިހާރު މިއޮތް ސަރުކާރުން އެހެން ގައުމުތަކާއެކު ހަދާފައިވާ ހުރިހާ އެގްރިމެންޓެއް އެފުށް މިފުށަށް ޖަހާނެ ކަމަށް ވިދާޅުވެފަ އެވެ.\nރައީސް ނަޝީދު މިއަދު ކުރެއްވި ޓުވީޓެއްގައި ވިދާޅުވީ، ރައީސް ޔާމީން ގެ ވެރިކަމުގައި ޒިންމާދާރުކަން ނެތި އެގްރިމެންޓްތައް އެފުށް މިފުށަށް ޖެހުމުން ދައުލަތަށް ލިބުނު މާލީ ގެއްލުންތައް ބިލިއަނަކަށް އަރާ ކަމަށެވެ.\nއަދި ރައްޔިތުންނަށް ލިބޭ ގެއްލުމަށް ބަލާލުމެއް ނެތި އަނެއްކާވެސް އެގްރީމެންޓްތައް އެ ފުށް މިފުށަށް ޖަހަން ވިދަޅުވުމީ ރައީސް ޔާމީނަށް ރައްޔިތުން ވެރިކަން ނުދޭނެ އެއް ސަބަބު ކަމަށް ނަޝީދު ވިދާޅުވެފައިވެ އެވެ.\nރޭގެ ރެލީގައި ރައީސް ޔާމީން ވަނީ މިހާރު އޮތް ސަރުކާރަށް ވަރަށް ބޮޑަށް ފާޑުވިދާޅުވެފަ އެވެ. އެގޮތުން މިހާރު އޮތް ސަރުކާރަކީ ވިޔަފާރި ކުރަން ނޭނގޭ ސަރުކާރެއްކަމަށް އިޝާރާތް ކުރައްވާ ވިދާޅުވީ، ވިޔަފާރި ކުރަން ނޭނގޭ މީހުންނަށް ހަރުމުދާތަކުން ފައިދާ ނަގަން އަދި އެ މުދަލުން ލިބެނީ ކިހާ ފައިދާ އެއް ކަމެއް ވެސް ނޭނގޭނެ ކަމަށެވެ.\nއަދި ބޭރުގެ ފަރާތްތަކަށް ރާއްޖޭގެ ހަރުމުދާ ކުއްޔަށް ދޭން އުޅޭކަމަށް ތުހުމަތު ކުރައްވާ ރައީސް ޔާމީން ރޭ ވާހަކަފުޅު ދެއްކެވިއިރު، އޭގެ އެއްވެސް ވާހަކައެއްގެ ތަފްސީލެއް ދެއްވާފައެއް ނުވެއެވެ.


ރ. އުނގޫފާރު މިސްކިތު މުދިމު/އިމާމު/އިސްއިމާމުގެ މަޤާމަށް މީހަކު ހޯދަން އިއުލާނު ކޮށްފި – Ungoofaaru\nބަނޑޭރިގަނޑު/ޚަބަރު/ރ. އުނގޫފާރު މިސްކިތު މުދިމު/އިމާމު/އިސްއިމާމުގެ މަޤާމަށް މީހަކު ހޯދަން އިއުލާނު ކޮށްފި\nއިބްރާހީމް ޒަޔާން 31 ޖުލައި 2019\n0 2444މިނެޓުން ކިޔާލެ\nއުނގޫފާރުގައި ބިނާކުރާ އިސްލާމީ މަރުކަޒުގެ ކުރެހުމެއް\nރ. އުނގޫފާރު މިސްކިތުގެ އިމާމަކު ހޯދަން މިނިސްޓްރީ އޮފް އިސްލާމިކް އެފެއާޒުން މިއަދު އިއުލާނުކޮށްފިއެވެ. މިކަމަށް އެދި އެމިނިސްޓްރީން ކޮށްފައިވާ އިއުލާނު ތިރީގައި މިވަނީއެވެ.\nމައުލޫމާތު ލިބިފައިވާ ގޮތުން އިމާމަކު މިހޯދަނީ މަސްޖިދުއް ތަޤުވާގެ އިމާމު ހުސައިން އިރުޝާދުގެ ވަޒީފާ މާލެއަށް ބަދަލުވުމާގުޅިގެން ހުސަވެފައިވާ މަޤާމަށެވެ.\nރ. އުނގޫފާރު މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nރ. އުގޫފާރު ކައުންސިލް އިދާރާ / ރ. އުނގޫފާރު މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 18 ވާ އާދީއްތަ ދުވަހުގެ 12:00 ގެ ކުރިން، ރ. އުނގޫފާރު ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ungoofaaruoffice@gmail.com މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 އޮގަސްޓް 20 އާއި 2019 އޮގަސްޓް 26 އާ ދެމެދު، ރ. އުނގޫފާރު ކައުންސިލް އިދާރާގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580118ނަންބަރަށެވެ. އީ-މެއިލް ކުރާނީ ungoofaaruoffice@gmail.com އަށެވެ.\nމަސްތުވާތަކެއްޗާއެކު އުނގޫފާރުން މީހަކު ހައްޔަރުކޮށްފި


Saudi Gai Bangee Ge Adu Madu Kuran Engumun Faadu Kiyanee - Vaguthu\nސައުދީ އަރަބިއްޔާގެ މިސްކިތްތަކުގައި ބަންގި ދޭއިރުއާއި ނަމާދު ކުރާއިރު ލައުޑްސްޕީކަރުތަކުގެ އަޑު މަޑުކުރަން އެ ގައުމުގެ އިސްލާމިކް މިނިސްޓްރީން އެންގުމާ ގުޅިގެން ބޮޑެތި ފާޑުކިޔުންތަކެއް އަމާޒުވެއްޖެއެވެ.\nސައުދީ އަރަބިއްޔާއިން މިދިޔަ ހަފްތާގެ އާދިއްތަ ދުވަހު ނެރުނު ސާކިއުލާގައި ބުނެފައިވަނީ މިސްކިތްތަކުގައި ބަންގިއާއި ގުރުއާނުގެ އަޑު މިހާރު އިވޭ ވަރަށް ވުރެ ތިން ގުނައަށް ދަށް ކުރުމަށެވެ. އަދި ބަންގި ދީ ނިމުމަށް ފަހު ސްޕީކަރު ކަނޑާލުމަށް ބުނެފައިވެއެވެ.\nމި ކަމާ ގުޅިގެން ގިނަ ބައެއްގެ ފާޑުކިއުންތައް އަމާޒުވާން ފެށުމުން މިނިސްޓަރު ވަނީ ދިފާއުގައި ވާހަކަ ދައްކަވާފައެެވެ.\nސައުދީ އަރަބިއްޔާގެ އިސްލާމިކް އެފެއާޒް މިނިސްޓަރު އިއްޔެ ވިދާޅުވީ މިސްކިތްތަކުގައި އަޑު މަޑުކުރުމަށް ނިންމާފައިވަނީ ލައުޑް ސްޕީކަރުގެ އަޑު ގަދަކަމަށް ބުނެ އެތައް އާއިލާއަކުން ޝަކުވާކުރަމުންދާތީ ކަމަށެވެ. އަދި އެ ނިންމުމާއި ހިލާފުވާ މީހުންނާއިމެދު ފިޔަވަޅު އަޅާނެކަމަށް ވިދާޅުވިއެވެ.\nމި ނިންމުން ނިންމާފައި ވަނީ ސައުދީ އަރަބިއްޔާ ސިޔާސަތުތަަކަށް ބޮޑަތި ބަދަލުތަކެއް ގެންނަމުންދާ ދަނޑިވަޅެއްގައެވެ.\nއިސްލާމިކް މިނިސްޓަރު އަބްދުލް ލަތީފް އަލް ޝައިހް ޓީވީ އިންޓަވިއުއެއްގައި ވިދާޅުވީ ނަމާދުކުރަން ބޭނުންވާ މީހުން ބަންގީގެ އަޑު އިވެން ދެން މަޑުކުރަން ނުޖެހޭނެ ކަމަށާއި، ކޮންމެ މީހަކު ވެސް ވަގުތު ޖެހުުމުން މިސްކިތަށްގޮސް ނަމާދު ކޮށްލަންވީ ކަމަށެވެ.\nގިނަ ބަޔަކު ކަންބޮޑުވުން ފާޅުކުރަމުންދާއިރު، ސައުދީގެ ބައެއް މީހުން ބުނެފައިވަނީ މިހާރު ބަންގި އާއި ގުރުއާނުގެ ހިތްގައިމު އަޑު ނީވޭތީ އެކަމާ ހިތާމަކުރާ ކަމަށެވެ.\nއިސްލާމިކް މިނިސްޓަރު ވިދާޅުވީ ސައުދީގެ މިސްކިތްތަކުގައި އަޑު މަޑުކުރަން ނިންމުމުން އެކަމާ ފާޑުކިޔަނީ 'ސައުދީގެ ދުޝްމަނުން' ކަމަށާއި އެމީހުންގެ ބޭނުމަކީ އާންމު ރައްޔިތުންގެ މެދުގައި ފިތުނަ އުފެއްދުން ކަމަށެވެ.\nމުސްލިމުންގެ ބޮޑު އާބާދީއެއް އޮންނަ ސައުދީ އަރަބިއާގައި މާތްވެގެންވާ ދެ ހަރަމްފުޅު ހިމެނޭހެން 98,800 މިސްކިތް ހުރެއެވެ.\nކައުބަތުﷲ ގެފުޅު އާއްމު ހާލަތައް ގެނެސް، އެންމެނަށް ނަމާދު ކުރުމުގެ ހުއްދަދީފި\nކޮވިޑް-19: ސައުދީ އަރަބިއްޔާގައި މާސްކު އެޅުން ނިމުމަކަށް\nދަރިވަރުންނަށް ކިޔަވަދޭން ހުރި ޓީޗަރަކު ކުއްލިއަކަށް މަރުވެއްޖެ\nޖޫން 1, 2021 16:05\nރާއްޖޭގަވެސް ކުރަންވެއްޖެކަމެއްތީ މިސްކިއްތަކާ ވަރަށް ގާތުގަވެސް ވަރަށް ގިނަމީހުން އުޅެންޖެހޭއިރު ބަންގިގޮވާވަގުތުތަކުގައި ކުދިން ނިދަން އުދަގޫވާކަން ވަރަށް ބޮޑަށް ފާހަގަވޭ ކޮންމެހެން ބަންގީގެ އަޑު ބާރުވެގެނެއްނޫން ނަމާދައްދާންއެނގޭނީކީ އެކަން ކުރާމީހަކަށް ނަމާދުވަގުތުޖެހުނީމަ އެނގޭނެ ކިތެންމެ ގޮތެއްހުރޭ ގުރުވާންކިޔަވާ އަޑު އަހަންބޭނުންވާ މީހަކަށް ގޭތެރޭގަވެސް ގުރުއާންޖެހިދާނެ\nޖޫން 1, 2021 16:17\nދެން އެންމެއަވަހަށް ތިކަން ކުރާނީ މިރާއްޖޭގައި ދެން ހުއްޖަތް ދައްކާނީ ސައުދި އަރަބިއްޔާ...މުޖައްރިބު ކަމެއް މީ\nޝަރުޢީ ޢިލްމު ލިބިވަޑައިގެން އެ ޢިލްމަށް ދަޢުވަތު ދެއްވުމުގައިވާ އަހުލުވެރިންނާއި، ޖޯޝާއި ފޯރިއާ ޖަޒްބާތުން ފަތުވާދޭ ފަރާތްތަކުގެ ތަފާތުގެ ބޮޑުކަމެވެ.\nސަޢުދީ ޢަރަބިއްޔާގެ އިސްލާމިކް މިނިސްޓަރ الشيخ د. عبد اللطيف آل الشيخ -حفظه الله، ނެރުއްވާފައިވާ ޤަރާރުގައި ވަނީ، މިސްކިތްތަކުގައި ބަންގިދޭހިނދު ބޭރަށް އަޑު ފޯރާ ގޮތަށް ބަހައްޓާފައިހުންނަ ތާޅަފިލި ނަމާދު ކުރާ ވަޤުތުގައި ބޭރަށް ނުޖެއްސުމެވެ.\nފަހެ، މިކަމަށް ބާރު ދެވި އެތައް ޢިލްމުވެރިންގެ ބަސްފުޅުތައް ބަޔާންވެގެންވެ އެވެ. އެއީ، މީސްތަކުންނަށް ނަމާދުވަޤުތު އެންގުމަށް އަށޑުގަދަކުރާ ބަންގި ދިނުމަށް ޖައްސާފައި ބެހައްޓާ ފަދައިން، ނަމާދު ކުރާހިނދު މިސްކިތުގައި ނަމާދުގައި ޤުރުއާން ކިޔަވާހިނދު އެފަދައިން މަގުމައްޗަށް ރަށުތެރެއަށް މިސްތަކުންގެ ތެރެއަށް ބޭރަށް އަޑު ޖައްސާފައި ބެހެއްޓުމަކީ ދީނުގައި އެކަން ކުރުމަށް ކަނޑައެޅިފައިވާ ގޮތެއް ނޫން ކަމުގަ އެވެ.\nފަހުގެ ދުވަސްތަކުގައި ދުނިޔެ ދުށް އެންމެ ބޮޑެތި އިމާމުންގެ ފަތުވާތައް މިފަދައިންވެ އެވެ. އޭގެ ތެރޭގައި އިމާމް الأَلَبانِي -رحمه الله- އަދި އިމާމް ابن العُثيمِين -رحمه الله- ފަތުވާ ވެ އެވެ.\nމިއަދު ދުނިޔެ މަތީގައިވާ އެންމެ ބޮޑެތި ސުންނަތުގެ ޢިލްމުވެރިންނާއި އިމާމުންގެ ފަތުވާތަކެވެ.\nއޭގެ ތެރޭގައި الإمام الفَوزَان -حفظه الله- ގެ ބަސްފުޅެވެ.\nޝެއިޚް الفوزان -حفظه الله- ވިދާޅުވެފައިވެ އެވެ. "ނަމާދު ކުރާ ވަޤުތުގައި އަޑުހަރުކުރާ މިސްކިތުން ބޭރަށް ޖެއްސުމުގައި ޙާޖަތެއްނެތެވެ. އެންމެ ހެޔޮވެގެންވާ ގޮތަކީ (ބަންގި އަދި ގަމަތް) ދިނުމަށްފަހުގައި، ނަމާދުގެ ވަޤުތުގައި ތާޅަފިލި (މިސްކިތުގެ ބޭރަށް އަޑުދާ ގޮތަށް) ނުޖެއްސުމެވެ. ... މިފަދައިން އަޑުހަރުކުރާ (ނަމާދު ގަޑީގައި ޖެއްސުން) އެއީ އެއްބަޔަކަށް ދަތި އުނދަގޫކުރާ ކަމެއްގެ ގޮތުގައި ވެދާނެ އެވެ. ގެތަކުގައި ބަލި މީހުން، މިސްކިތަށް ޙާޟިރުވުމަށް ކުޅަދާނަ ނުވާ މީހުން އަދި ލަސްނުކޮށް އަވަސްކޮށް ނިދަން ބޭނުންވެފައިވާ މީހުން، ފަހެ، (އަޑުހަރުކުރާ) ޖެއްސުމުން އެބައިމީހުންނަށް އުނދަގޫ ފޯރާނެ ކަމުގައިވެ އެވެ. އަދި މިއީ އެހެން މިސްކިތްތަކުގެ އިމާމުންނަށް އެކަމުން އުނދަގޫ ފޯރާނެ ކަމެއްގެ ގޮތުގައިވެ އެވެ..."\nއަދި މިއީ ސުންނަތުގައި ޘާބިތުވެފައިވާ ގޮތް ކަމުގައިވެސް ވެ އެވެ. ބަންގި ދުރަށް އަޑު އިއްވާ އެފަދައިން ބަންގި ގޮވޭ ފަދައިން ނަމާދު ގަޑީގައި އެފަދައިން ޢަމަލު ކުރުމެއް ނުވެ އެވެ. ހިތާމައަކީ، އަހަރެމެންގެ ތެރޭގައި މިފަދައިން ޢަމަލު ކުރުން (ނަމާދު ވަޤުތުގައި ބޭރަށް އަޑުހަރުކުރާ ނުޖެއްސުން، ހަމައެކަނި މިސްކިތަށް ޙާޟިރުވާ ފަރާތްތަކަށް އަޑު އިވޭ ގޮތަށް ޖެއްސުން) އަކީ ސުންނަތާއި ދުރު ގޮތް ކަމުގައި ދެކުމެވެ.\nނަމާދު ގަޑީގައި ތާޅަފިލި ބޭރަށް ނުޖެއްސުމާއި، ޤުރުއާން ކިޔަވާއަޑު މަގުމައްޗަށާއި ބޭރަށް ނޮފޮނުވުން އެއީ އެދެވިގެންވާ ގޮތް ކަމުގައި ޢިލްމުވެރިން ބަޔާންކޮށްފައިވަނީ، ދީނީ ޤަވާޢިދުތަކާއި ޝަރުޢީ ހަމަތަކުގެ މަތިންނެވެ.\nފަހެ، ސުންނަތުގައި ބަޔާންވާ ގޮތް އަދި ޢިލްމުވެރިންގެ ފަރާތުން ބަޔާންވާ ސިފަ އާއި ޢަމަލު އެއީ ސުންނަތް ގޮތާއި ދުރުކަމުގައި ފެނި، އެގޮތާއި ޚިލާފަށް ޢަމަލު ކުރުން އެއީ ހެޔޮ ގޮތް ކަމުގައި އެބަޔަކު ދެކޭ ކަމުގައިވާނަމަ އެއީ ކޮންފަދަ ހިތާމަވެރި ޢަމަލެއް ހެއްޔެވެ؟\nސުންނަތާއި ސުންނަތުގެ ޢިލްމުވެރިންނަށް ތަބަޢަވުން މާ ހެޔޮކަން ބޮޑުވެގެންވެ އެވެ.\nޖޫން 1, 2021 20:46\nއަލީ ރަމީޒު މިކަމާ ގުޅޭތުން ކީކޭ ބުނަނީ! ވަރަށް މުހިއްމު ވާނެ ބަހެއް ބުނުން.\nޖޫން 1, 2021 21:27\nމި ކަން ރާއްޖޭގަވެސް ކުރަންވީ!! ނިދަންނޯވެވޭ މާލޭގަ ބައެއް ހިސާބުތަ ކުގަ ތާޅަފިލި ގަދަކަމުން\nޖޫން 1, 2021 23:13\nދެން އަދިވެސް ބުނަންވީތަ މީވެސް މުސްލިމު ޤައުމެ ކޭ.މިހާރު ކާފަރުން ކުރާ ހުރިހާ ކަމެއް ތި ޤައުމުގަނޑެއްގައި ހުއްދަ އެބަ ކުރޭ


Attorney General Ge Maqaamun Jeff Vakikurahvaifi\nއެޓާނީ ޖެނެރަލްގެ މަގާމުން ޖެފް ވަކިކުރައްވައިފި\nއެމެރިކާގެ ރައީސް ޑޮނަލްޑް ޓްރަމްޕް، އެގައުމުގެ އެޓާނީ ޖެނެރަލްގެ މަގާމުގައި ހުންނެވި ޖެފް ސެޝަންސް އެ މަގާމުން ވަކިކުރައްވައިފިއެވެ.\nއެޓާނީ ޖެނެރަލްގެ މަގާމުން ޖެފް ސެޝަންސް މަގާމުން ވަކި ކުރެއްވުމަށްފަހު ރައީސް ޓްރަމްޕް ބުދަ ދުވަހު ކުރެއްވި ޓްވީޓެއްގައި ވަނީ ޖެފް ސެޝަންސް ކޮށްދެއްވި ހިދުމަތްތަކަށް ޝުކުރު އަދާ ކުރައްވާފައެވެ.\nޖެފް ސެޝަންސް މަގާމު ވަކިކުރުމަށްފަހު، އެޓާނީ ޖެނެރަލްގެ މަގާމަށް ވަގުތީ ގޮތުން އައްޔަންކޮށްފައިވަނީ ޖެފް ސެޝަންސްގެ ޗީފް އޮފް ސްޓާފް މެތިއު ވިޓޭކާއެވެ.\nއެޓާނީ ޖެނެރަލްގެ މަގާމަށް ޖެފް އައްޔަން ކުރެވުނީތީ އެކަމާ ހިތާމަ ކުރައްވާ ކަމަށް ޓްރަމްޕް މިދިޔަ އަހަރު ވަނީ ވިދާޅުވެފައެވެ.\nނިއުޔޯކް ޓައިމްސަށް އޭރު ދެއްވި އިންޓަވިއުއެއްގައި ޓްރަމްޕް ވަނީ މަގާމު ކަށަވަރުކުރުމަށް ސެނޭޓްގައި ބޭއްވި އަޑު އެހުމުގައި ތެދު މައުލޫމާތު ދީފައި ނުވާތީ ސެޝަންސް ވަރަށް ބޮޑަށް ކުށްވެރި ކުރައްވާފައެވެ.\nސެނޭޓް އަޑުއެހުމުގައި ސެޝަންސް ވަނީ ރަޝިއާއާ އެއްވެސް ސިފައެއްގައި އެއްވެސް މުއާމަލާތެއް ނުކުރާ ކަމަށް ވިދާޅުވެފައެވެ. ނަމަވެސް އެމެރިކާގެ ރިޔާސީ އިންތިހާބުގެ ކެމްޕޭން ތެރޭގައި ރަޝިއާއިން އެމެރިކާއަށް ކަނޑައަޅާފައި ހުންނަވާ ސަފީރު ސަރްގެއި ކިސްލިޔާކްއާ ޖެފް ބައްދަލުކުރިކަން ވަނީ ފަޅާ އަރާފައެވެ.\nސަރްގެއި ކިސްލިޔާކް އާއި ޖެފް ސެޝަންސް ބައްދަލުކުރި ކަން ފަޅާ އެރުމުން އޭނާވަނީ، މަގާމުގެ މައްސަލަތުގެ ފުށު އެރުންތަކެއް ހުރުމުން ކަމަށް ވިދާޅުވެ، އެމެރިކާގެ ރިޔާސީ އިންތިހާބަށް ރަޝިއާއިން ނުފޫޒު ފޯރުވިކަމަށް ކުރެވިފައިވާ ތުހުމަތުތަކުގެ ތަހުގީގުތަކުން އަމިއްލަފުޅަށް ބަރީއަވެގެންފައެވެ.


ކޯވިޑްް19: ބަލި ޖެހުމުން އެހެން މީހުންނަށް ބަލިޖެހުނަ ނުދޭން ވެގެން ކުރިކަމަކީ އަމިއްލައަށް މަރުވުން – Dhen.mv\nކޯވިޑްް19: ބަލި ޖެހުމުން އެހެން މީހުންނަށް ބަލިޖެހުނަ ނުދޭން ވެގެން ކުރިކަމަކީ އަމިއްލައަށް މަރުވުން\nMarch 25, 2020 - 4:27 pm\nއިޓަލީގެ އުމުރުން 34 އަހަރުގެ ނަރުހެއް ކޯވިޑް 19 އަށް ޕޮޒިޓިވް ވުމުން، އެހެން މީހަކަށް އޭނާ ފަރާތުން ބަލި ޖެހިދާނެތީ ބިރުން އަމިއްލައަށް މަރުވެއްޖެއެވެ. ދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުން އަންނަ ކޯވިޑް 19 މިހާރު އެންމެ ގަދަޔަށް ފެތުރެމުން ދަނީ އިޓަލީގައެވެ.\nއިޓަލީގެ ހޮސްޕިޓަލެއް ކަމަށްވާ ލޮމްބާޑީގައި ނަރުހެއްގެ ގޮތުގައި މަސައްކަތް ކުރާ ޑެނިއެލާ ޓްރެޒީ އެބަލި ޖެހުމުން އަމިއްލަ އަށް މަރުވީ އެހެން މީހަކަށް އޭނާ ފަރާތުން ބަލި ޖެހިދާނެތީ ވަރަށް ބިރުން އުޅުމަށްފަހުގައެވެ.\nދަ ނެޝަނަލް ފެޑަރޭޝަން އޮފް ނާސަސް އޮފް އިޓަލީ އިން ވަނީ ޑެނިއެލާ އަމިއްލަ މަރުވެފައިވާ ކަަން މީޑިއާތަކަށް ކަށަވަރު ކޮށްދީފައެވެ.\nޑެނިއެލާ ޓްރެޒީ މަސައްކަތް ކުރަމުން ދިޔައީ ކޯވިޑް 19 ޖެހިގެން ހާލު ސީރިއަސްވާ މީހުންނަށް ފަރުވާދޭ ހޮަސްޕިޓަލެއް ކަމަށްވާ މޮންޒާ ސިޓީގެ ސަން ގެރާރްޑޯގައެވެ. ނަމަވެސް އޭނާ ކޯވިޑް 19 އަށް ޕޮޒިޓިވް ވުމުން ވަނީ އެކަހެރިކޮށްފައެވެ. ޑެނިއެލާ މަސައްކަތް ކުރަމުން ދިޔަ ހޮސްޕިޓަލުގެ ޖެނަރަލް މެނޭޖަރ ބުނީ އޭނާ މަރުވިއިރު ބަލިކަމުން މަސައްކަތަށް ނުނިކުންނަތާ 10 ދުވަސް ވެފައިވާ ކަމަށެވެ.\nމިހާތަނަށް އިޓަލީގައި ކޯވީޑް 19 ޖެހުނު މީހުންގެ އަދަދު ވަނީ 69176 އަށް އަރާފައެވެ. އެގައުމުގައި ކޯވިޑް 19 ޖެހިގެން އިއްޔެ އެކަނިވެސް ވަނީ 743 މީހުން މަރުވެފައެވެ.


Thauban Radiyallahu Anhuge Vaahaka | #Dhiislam\nޘަޥްބާން ރަޟިޔަﷲ ޢަންހުގެ ވާހަކަ\n5 months ago |0comment| September 22, 2017 |\nޘަޥްބާން ރަޟިޔަﷲ ޢަންހަކީ ރަސޫލުﷲ ޞައްލައްﷲ ޢަލައިހި ވަސައްލަމްގެ މަތިވެރި ޞަހާބީންގެ ތެރެއިންވާ ބޭކަލެކެވެ. އެ ޞަޙާބީއެއްގެ ސަބަބުން ޤުރުއާނުގެ އާޔަތެއް ބާވައިލެއްވުނު އަހަރެމެންނަށްވާ ނަމޫނާ ބޭކަލެކެވެ. ޘަޥްބާން (ރ.ޢ) އަކީ ރަސޫލުﷲ ޞައްލައްﷲ ޢަލައިހި ވަސައްލަމް މިނިވަންކުރެއްވި އަޅުންގެ ތެރެއިންވާ އެކަލޭގެފާނު ޞައްލައްﷲ ޢަލައިހި ވަސައްލަމް ދެކެ ނިހާޔަތަށް ލޯބިވާ ޞަޙާބީއެކެވެ. ރަސޫލުﷲ ޞައްލައްﷲ ޢަލައިހި ވަސައްލަމް އަވަހާރަ ވުމާއެކު ﷲގެ މަގުގައި ޖިހާދުކުރުމަށް އެކި ޤައުމުތަކަށް ދަތުރުކުރެއްވެވިއެވެ. މުސްލިމުން މިސްރު ފަތަޙަ ކުރި ލަޝްކަރުގަވެސް ޘަޥްބާން ރަޟިޔައްﷲ ޢަންހު ބައިވެރިވެވަޑައިގެންނެވިއެވެ. އެކަލޭގެފާނު އަވަހާރަވީ އުމުރުފުޅުން 51 އަހަރުގައެވެ.\nދެން މި މަތިވެރި ޞަޙާބީގެ ވާހަކައިގެން ކުރިއަށްދަމާތޯއެވެ. ރަސޫލުﷲ ޞައްލައްﷲ ޢަލައިހި ވަސައްލަމްގެ ޙާޟިރުގައި އަބަދުވެސް ވުމަށް ޘަޥްބާން (ރ.ޢ) ލޯބިކުރައްވަވައެވެ. ރަސޫލުﷲ ޞައްލައްﷲ ޢަލައިހި ވަސައްލަމް ގެ ގަނޑުވަރުކޮޅުގައި އެކަލޭގެފާނުގެ ޚިދުމަތުގައި ވަޤުތު ހޭދަކުރައްވަވައެވެ. އޭގެއިތުރުންވެސް ނަބިއްޔާ ޞައްލައްﷲ ޢަލައިހި ވަސައްލަމް ދަތުރުފުޅެއްގައި ތަނަކަށް ވަޑައިގަންނަވާނަމަ، އެކަލޭގެފާނާ އެކު ޘަޥްބާން (ރ.ޢ) ވަޑައިގަންނަވައެވެ.\nއެއްދުވަހަކު ރަސޫލުﷲ ޞައްލައްﷲ ޢަލައިހި ވަސައްލަމް ހެނދުނު ބޭރަށް ނުކުމެވަޑައިގެންނެވިއެވެ. ޘަޥްބާން (ރ.ޢ) ރަސޫލުﷲ ޞައްލައްﷲ ޢަލައިހި ވަސައްލަމްގެ ގަނޑުވަރަށް ވަޑައިގެންނެވިއިރު އެކަލޭގެފާނު ނުއުޅުއްވައެވެ. އެކަލޭގެފާނު ހޯދުމަށްޓަކާ ޘަޥްބާން (ރ.ޢ) ވަރަށް މަސައްކަތް ކުރެއްވިއެވެ. އިރުއޮއްސި އުޑުމަތި އަނދިރިވީއިރުވެސް ޘަޥްބާން(ރ.ޢ) އަކަށް ރަސޫލުﷲ ޞައްލައްﷲ ޢަލައިހި ވަސައްލަމް ފެންނަގޮތެއް ނުވިއެވެ.\nއެކަލޭގެފާނު ޞައްލައްﷲ ޢަލައިހި ވަސައްލަމް އެނބުރިވަޑައިގަތީ ރޭގަނޑުވީފަހުންނެވެ. އެހިނދު ރަސޫލުﷲ ޞައްލައްﷲ ޢަލައިހި ވަސައްލަމަށް ފެނިވަޑައިގަތީ ޘަޥްބާން (ރ.ޢ) ކީރިތިކުރައްވަން ހުންނެވިތަނެވެ. އެކަލޭގެފާނު ޘަޥްބާން (ރ.ޢ) އާ ސުވާލުކުރެއްވިއެވެ.\n“ما يبكيك يا ثوبان؟” “އޭ ޘަޥްބާންއެވެ. ތިބާ ތިޔަ ރޮނީ ކޮން ކަމަކާތޯއެވެ.”\nއެހިނދު ޘަޥްބާން (ރ.ޢ) ވިދާޅުވިއެވެ. “އޭ ރަސޫލުﷲ އެވެ. ކަލޭގެފާނު ތިމަން ދޫކުރައްވާ ރެއާއި ދުވާލު ހޭދަކުރެއްވީއެވެ. މުޅިދުވަހު ކަލޭގެފާނު ނުފެނި އުޅެންޖެހުމުން އަޅުގަނޑު މިވަނީ ވަރަށް ދެރަވެފައެވެ. ދެން އަޅުގަނޑުގެ ހިތަށް އަރަންފެށީ، ކަލޭގެފާނު ވާހުށީ ސުވަރުގޭގެ އެންމެ މަތީ ދަރަޖައިގައިކަމެވެ. އަދި އަޅުގަނޑަށް ސުވަރުގެއަށް ދެވުނު ކަމުގައި ވީނަމަވެސް ކަލޭގެފާނާ އެއް ދަރަޖައަކަށް ވާޞިލުވުމަކީ އަޅުގަނޑަށް ކުޅަދާނަވެގެންވާ ކަމެއްނޫނެވެ. އެހިނދު ސުވަރުގޭގައި ކަލޭގެފާނާ ދުރުގަ ހުންނަން ޖެހިދާނެ ކަމަށް ހިތަށް އަރާފައި ދެރަވެ ރޮވުނީއެވެ.\nއެހިނދު ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘްކުރެއްވިއެވެ: “يا ثوبان أما علمت أن المرء يحشر مع من أحب” މާނަ: ” އޭ ޘަޥްބާނެއެވެ. ކަލޭގެފާނަށް އެނގިވަޑައިގެންފައި ނުވޭތޯއެވެ. މީހާ މަޙްޝަރުކުރެވޭހުށީ އޭނާ އެންމެ ލޯބިވާ މީހަކާ އެކީގައެވެ.”\nއެހިނދު ރަސޫލުﷲ ޞައްލައްﷲ ޢަލައިހި ވަސައްލަމްގެ މައްޗަށް ޘަޥްބާން (ރ.ޢ) ގެ ހިތުގައިވާ ލޯބީގެ އަގު ވަޒަން ކުރަށްވާ ޤިޔާމަތާހަމައަށް ދެމިގެންވާ އަގުހުރި ހަދިޔާއެއް7އުޑުމަތިން ﷲ ޞުބުޙާނަހޫ ވަޠަޢާލާ ބާވައިލެއްވިއެވެ. އެކަލާނގެ ވަޙީ ކުރައްވަނީ: وَمَن يُطِعِ اللَّـهَ وَالرَّسُولَ فَأُولَـٰئِكَ مَعَ الَّذِينَ أَنْعَمَ اللَّـهُ عَلَيْهِم مِّنَ النَّبِيِّينَ وَالصِّدِّيقِينَ وَالشُّهَدَاءِ وَالصَّالِحِينَ ۚ وَحَسُنَ أُولَـٰئِكَ رَفِيقًا ﴿ سورة النساء 69 ﴾\nމާނަ:” اللَّه އަށާއި، رسول އާއަށް ކިޔަމަންވާ މީހުން (ދަންނާށެވެ!) ފަހެ، އެއުރެންވަނީ، اللَّه އެބަޔެއްގެ މައްޗަށް نعمة ދެއްވި މީހުންކަމުގައިވާ ނަބިއްޔުންނާއި، صدّيق ންނާއި، شهيد ންނާއި، صالح ންނާ އެކުގައެވެ. އެބޭކަލުންނީ އެކުވެރިން ކަމުގައިވުމަށް ހާދަ ރަނގަޅު ބަޔެކެވެ. “\nމި އާޔަތް ބާވާލެއްވުމާއެކު ޘަޥްބާން (ރ.ޢ) ގެ މޫނު އަލިވެ އުޖާލާ ވެގެން ދިޔައެވެ. އަދި ސުވަރުގޭގައި ރަސޫލުﷲ ޞައްލައްﷲ ޢަލައިހި ވަސައްލަމާ އެކު ވާނެކަމުގެ ޔަޤީންކަން އެކަލޭގެފާނަށް ލިބުނެވެ.\nލޮބުވެތި މުސްލިމު އަޚުންނާއި އުޚްތުންނޭ ވިސްނާލައްވާށެވެ. (ޞަޙާބީން ރަޟިޔައްﷲ ޢަންހުމް ޖަމީޢަން)، އެބޭކަލުން ރަސޫލުﷲ ޞައްލައްﷲ ޢަލައިހި ވަސައްލަމްދެކެ ލޯބިވީ މިންވަރުގެ ޛައްރެއްގެ މިންވަރަށް ވެސް އަޅުގަނޑުމެންނަށް އެކަލޭގެފާނު ދެކެ ލޯބި ވެވޭތޯ؟ އެކަލޭގެފާނުގެ ސުންނަތެއް ފެނިއްޖެނަމަ އެ ސުންނަތަކަށް ޢަމަލުކުރަން އަވަސްވެގަނެވޭތޯ؟ ނުވަތަ އެކަމަކާ ހިތް ހަމަ ނުޖެހި ނުރުހުންތެރިވެވެނީތޯ؟ އެކަލޭގެފާނުގެ މައްޗަށް ޞަލަވާތް ކިޔަވަން ވަޤުތުކޮޅެއް ހުސްކޮށްލެވޭތޯ؟ ބޮޑެތި ޤުރުބާނީ ތަކާއެކު އެކަލޭގެފާނާއި މަތިވެރި ޞަޙާބީން އަޅުގަނޑުމެންނާ ހަމައަށް ގެނެސްދީފައިވާ މި ފުރިހަމަ އިސްލާމް ދީނަށް އަޅުގަނޑުމުންނަށް އުޅެވޭތޯ؟ މިއީ ހައްތަހާވެސް އަޅުގަނޑުމެން އަމިއްލަ ނަފުސާ ކޮށްލަންޖެހޭ ސުވާލުތަކެވެ. އަޅުގަނޑުމެން އެކަލޭގެފާނުދެކެ ޙަޤީޤީ ލޯބި ވާނަމަ އެދަޢުވާ ޘާބިތު ކުރުމަށްޓަކާ ނަމަވެސް އެކަލޭގެފާނަށް ފުރިހަމައަށް ކިޔަމަންވާންޖެހެއެވެ. އިމާމް ޝާފިޢީ އެކަލޭގެފާނު ހެއްދެވި ޅެމެއްގައި ވިދާޅުވެފައިވާ ފަދައިންނެވެ. އެކަލޭގެފާނު ވިދާޅުވަނީ: “لو كان حبك صادقاً لأطعته***إن المحب لمن يحب مطيـــــع”\nމާނަ: “ތިބާ ރަސޫލުﷲ ޞައްލައްﷲ ޢަލައިހި ވަސައްލަމް ދެކެވާ ލޯތްބަކީ ތެދު ލޯތްބެއްކަމަށް ވާނަމަ، ތިބާ އެކަލޭގެފާނަށް ފުރިހަމައަށް ކިޔަމަންވާނެއެވެ. *** ހަމަކަށަވަރުންވެސް މީހަކުދެކެ ލޯބިވާ މީހާ އޭނާ އެލޯބިވާ މީހަކަށް ކިޔަމަންވާނެއެވެ.”


Hatharu aharah fahu balack new dhookohlan ninmaifi\nހަތަރު އަހަރަށްފަހު ބަލަކް ނިއު ދޫކޮށްލަން ނިންމައިފި\nނިއު ގައުމީ ތަށި މިލްކުކުރުމުން ބަލަކް ތައްޓާއެކު ފޮޓޯއަކަށް ހުއްޓިގެން: މި އަހަރަށް ފަހު އޭނާ ކުލަބު ދޫކޮށްލާނެ. ފޮޓޯ: ނިއުރޭޑިއަންޓް ފޭސްބުކް ޕޭޖް\nނިއުރޭޑިއަންޓްގެ ޗެއާމަންކަމުގައި ހަތަރު އަހަރު ހޭދަކުރުމަށް އެ މަގާމު ދޫކޮށްލަން އަލީ ވަހީދު (ބަލަކް) ނިންމައިފި އެވެ.\nސިޔާސީ ހިމާޔަތް ހޯއްދަވައިގެން މިވަގުތު އިނގިރޭސިވިލާތުގައި ދިރިއުޅުއްވަމުން އަންނަ ބަލަން ނިއުގެ ޗެއާމަންކަން ދޫކޮށްލަން ނިންމީ އޭނާގެ ދައުރު ވެސް މި އަހަރުގެ ނިޔަކަށް ހަމަވާތީ އެވެ.\nބަލަކް ނިއުގެ ޗެއާމަންކަން ކަމާ ހަވާލުވެވަޑައިގަތީ 2012 ވަނަ އަހަރު އެވެ. އޭގެ ފަހުން ނިއު އަށް ރާއްޖޭގެ އެންމެ މޮޅު ކުޅުންތެރިން ގެނެސް އޭނާ ވަނީ ބަލިނުވެ ނިއު އަށް ދިވެހި ލީގު ކާމިޔާބުކޮށްދީ ގައުމީ ތަށި މިލްކުކޮށްދީފަ އެވެ.\n"އަޅުގަނޑަށް މިހިސާބުން ނިއު އަށް ހިދުމަތެއް ކޮށްދެވިއްޖެކަމަށް ގަބޫލު ކުރަން. މިއީ ވަރަށް ގިނަ ބަޔަކު ކުރަން އުޅެނުވި ކަމެއް. އެހެންވީމާ މިއީ ވަރަށް ބޮޑު އުފަލެއްވެސްމެ،" މިދިޔަ އަހަރު ގައުމީ ތަށި މިލްކުރުމަށްފަހު ބަލަކް ވިދާޅުވި އެވެ.\nނިއު ރޭޑިއަންޓް ގައުމީ ތަށި މިލްކުކޮށްދިން ޗެއާމަން ކުލަބު ދޫކޮށްލަނީ މިވަގުތު ގައުމުން ބޭރުގައި ހުންނަވަން ޖެހުމުން އޭނާ އަށް ކުލަބު ހިންގުމުގައި ދަތިތަކެއް ކުރިމަތިވަމުންދާތީ އެވެ.\nނިއު ދިވެހި ލީގު ހޯދުމުން ކުޅުންތެރިންނާއެކު ބަލަކް ޝީލްޑް އުފުލާލަނީ: އޭނާގެ ދައުރުގައި ނިއު އަކީ ރާއްޖޭގެ އެއްވަނަ ކުލަބު. ފޮޓޯ: ނިއުރޭޑިއަންޓް ފޭސްބުކް ޕޭޖް\nނަމަަވެސް ސިޔާސީ ހަރަކާތްތަކުގައި އޭނާ ހައްޔަރުކޮށް ޖަލަށް ލުމުގެ ކުރިން ބަލަކް ފާހަގަ ކުރެވުނީ އެންމެ ހިންގުންތެރިންގެ ޗެއާމަންގެ ގޮތުގަ އެވެ. އޭނާ ވަނީ ނިއު އަށް މޮޅު ކުޅުންތެރިން ގެނެސް ޓީމު ވަރުގަދަކޮށް، މެނޭޖްމަންޓާއި ސަޕޯޓަރުންގެ ގޮތުން ވެސް ނިއު ވަރުގަދަކޮށްފަ އެވެ.\nމި ގޮތުން ކުލަބުގެ އެކަޑަމީ ފަށައި އެ އެކަޑަމީ އަށް ބިދޭސީ ކޯޗުން ގެނަ އެވެ. ނިއުގެ މެމްބަރުންނަށް ބްލޫ އަދި ގޯލްޑް ކާޑު ތައާރަފްކޮށް ކުލަބަށް އާމްދަނީ ލިބޭނެ ގޮތް ހެއްދެވި އެވެ.\nކޮންމެ އަހަރަކު ނިއުގެ ކުޅުންތެރިންނާއި ސްޕޮންސަރުންގެ އަގުވަޒަންކުރުމުގެ ގޮތުން ބްލޫނައިޓާއި ގޯލްޑް ނައިޓް ތައާރަފްކޮށް ހިދުމަތުގެ އިނާމް ވެސް ދެއްވަން ފެއްޓެވި އެވެ. މިހުރިހާ ކަމަކާއެކު ނިއު ރާއްޖޭގެ އެއްވަނަ ޓީމަކަށް ހެއްދެވިއިރު ސަޕޯޓަރުންނާއި ކުޅުންތެރިންގެ އިތުރުން އެކުލަބުގެ ބާނީ ކުއީން އަހުމަދު ވަހީދުގެ އިތުބާރު ވެސް ބަލަކް ހޯއްދެވި އެވެ.


Nasru 14 bileh hushahalhaane kamah vidhaalhuviiru iru roazey visnun sihhee dhaairaaah adhi faruhoodhah gondi libihjenama peepeeemah!\nނަސްރު 14 ބިލެއް ހުށަހަޅާނެ ކަމަށް ވިދާޅުވިއިރު އިރު ރޯޒޭ ވިސްނުން ސިއްހީ ދާއިރާއަށް އަދި ފަރުހޫދަށް ގޮނޑި ލިބިއްޖެނަމަ ޕީޕީއެމްއަށް!\nކުޅުދުއްފުށީ އުތުރު ދާއިރާއަށް ވާދަކުރައްވާ ކެނޑިޑޭޓުންނަށް އޮތް ބަހުސް އިއްޔެ ވަނީ ކުރިއަށް ގެންގޮސްފަ އެވެ. މި ބަހުސްގައި ކެންޑިޑޭޓުން ވަނީ ދާއިރާއަށް ކޮށްދޭނެ ކަންތައްތަކާއި މަޖިލީހުގެ ތެރެއިން ކުރެވޭނެ ކަންތައްތަކަށް ބަލައިލާ ތަފާތު ގިނަ ވައުދުތަކެއް ވެފައެވެ.\nއެގޮތުން އެންމެ ފާހަގަ ކޮށްލެވޭ އެއް ވައުދަށް ވެފައިވަނީ އެ ދާއިރާއަށް ވާދަކުރައްވާ އަދި މިހާރުގެ ހދ އަތޮޅު ކައުންސިލުގެ ނައިބު ރައީސް ނަސްރުﷲ އިސްމާއިލް ވެލެއްވި ވައުދެވެ. އޭނާ ވިދާޅުވީ ފަސް އަހަރުގެ ތެރޭގައި ރައްޔިތުންނާ ސީދާ ގުޅުން ހުރި 14 ބިލެއް މަޖިލީހަށް ހުށަހަޅައި، މަޖިލީހުގެ ތެރެއިން އެ 14 ބިލް ފާސް ކުރައްވާނެ ކަމަށެވެ.\nނަސްރުﷲ ވިދާޅުވީ މެޑިކަލް ނެގްލިޖެންސް ޑޮކްޓޯރިއަލް ޕްރިވިލެޖް ޕޭޝަންޓް ބިލެއް މަޖިލީހަށް ހުށަހަޅުއްވާނެ ކަމަށާއި އޭގެ ސަބަބުން ސިއްހީ ދާއިރާގައި މަސައްކަތް ކުރައްވާ ޑޮކްޓަރުންނާއި ނަރުހުންނަށް ރައްކާތެރިކަން ލިބިގެންދާނެ ކަމަށެވެ. އަދި ކޮންމެ އަހަރަކު3ފަހަރު ދާއިރާގެ ރައްޔިތުންނާ ބައްދަލު ކުރައްވާނެ ކަމަށް ވެސް ނަސްރުﷲ ވިދާޅުވި އެވެ. މީގެ އިތުރުން އިންވެސްޓުމެންޓް ބޭންކެއް ގެނެސް ބޭންކު ރެގިއުލޭޓް ކުރެވޭނެ ގާނޫނުތައް ތައާރަފް ކުރައްވާނެ ކަމަށް ވެސް ނަސްރު ވިދާޅުވި އެވެ.\nނަސްރުﷲ އިސްމާއިލް ވިދާޅުވީ ބިމުން ލިބޭ ހުރިހާ މަންފާއެއް ސީދާ ރައްޔިތު މީހާއަށް ލިބިގެންދާނެ ގޮތަށް ބިމާބެހޭ ގާނޫނު އިސްލާހު ކުރައްވާނެ ކަމަށެވެ. އަދި5އަހަރު ތެރޭގައި އެއްވެސް ސިޔާސީ ޕާޓީ އަކާ ގުޅިވަޑައިނުގަންނަވާނެ ކަމަށް ޖުމްހޫރީ ޕާޓީއަށް ނިސްބަތްވާ ނަސްރު ވިދާޅުވި އެވެ.\nއުތުރު ދާއިރާއަށް ކުރިމަތި ލައްވާފައިވާ، އަދި މިހާރުވެސް އެގޮނޑި ފުރުއްވަމުން ގެންދަވާ ކުޅުދުއްފުށީ އުތުރު މެންބަރު އަބްދުލް ގަފޫރު މޫސާ ވިދާޅުވީ ކުޅުދުއްފުށީގައި ވަޒީފާގެ ފުރުސަތު ނުލިބިފައި ތިބި 3000 އެއްހާ ޒުވާނުން ތިބިކަމަށާއި އެފަރާތްތަކަށް ވަޒީފާގެ ފުރުސަތު ހޯދައިދޭން މަސައްކަތް ކުރައްވާނެ ކަމަށެވެ. އަދި ރައްޔިތުން “ކޮޅަށް ތިބުމަށް” އާމްދަނީ ވަރަށް ބޮޑަށް ބޭނުންވާކަމަށް ވިދާޅުވެ ގެސްޓް ހައުސްގެ ވިޔަފާރި އަކީ ފުޅާ ދާއިރާއެއްގައި ކުޅުދުއްފުށީގައި ކުރެވޭނެ މަސައްކަތެއްކަމަށްވެސް އޭނާ ވިދާޅުވި އެވެ.\nއަލަށް އުފައްދާނޭ ގާނޫނުތަކާއި އިސްލާހުކުރާނޭ ގާނޫނުތަކާ ބެހޭގޮތުން ކުރެވުނު ސުވާލަކަށް ޖަވާބުދެއްވަމުން ގަފޫރު ވިދާޅުވީ މިހާރުވެސް ބިންވެރިކުރުމާއި ބިމާ ބެހޭ ގާނޫނެއް ހުށަހަޅާފައިވާ ކަމަށެވެ. މިގާނޫނުގެ ސަބަބުން ބިން މޯގޭޖުކޮށް ބިމުގެ “ވެލިއ” އިންނަ ގޮތުން ބޭންކުން ލޯނު ނެގޭނެ އިންތިޒާމު ހަމަޖެހިގެންދާނޭ ކަމަށް އޭނާ ހާމަ ކުރެއްވި އެވެ.\nކުޅުދުއްފުށީގެ ސިއްހީ ހާލަތު މިހާރު ގަބޫލުކުރެވޭ ވަރަށްވުރެ ދަށް ކަމަށާއި މަތީ ތައުލީމުގެ ފުރުސަތުތައް ދާއިރާއަށް ހޯދައިދިނުމަށް ކުރަން ޖެހޭ ހުރިހާ ކަމެއް ކުރައްވާނެ ކަމަށް ވެސް ގަފޫރު ވިދާޅުވި އެވެ. މީގެ އިތުރުން ވޭތުވެ ދިޔަ ފަސް އަހަރުގެ ތެރޭގައި މަޖިލީހުގައި އެންމެ އަގުބޮޑު ޕްރޮޖެކްޓުތަކެއް ކުރެވިފައިވަނީ ކުޅުދުއްފުށްޓަށް ކަމަށާއި ވަކި ދާއިރާއެއްގެ ގޮތުން އެންމެ ބޮޑަށް އުފުލާފައިވަނީ ކުޅުދުއްފުށީ އުތުރު ދާއިރާގެ އަޑު ކަމަށް އޭނާ ވިދާޅުވި އެވެ.\nމިބަހުސްގައި ވާހަކަ ދައްކަވަމުން އަހުމަދު އަބުދުﷲ (ރޯޒޭ) ވިދާޅުވީ ދާއިރާގައި ސިއްހީ ހިދުމަތުގެ ފެންވަރު ރަގަޅު ކޮށްދިނުމަށްޓަކައި މަސައްކަތް ކުރައްވާނެ ކަމަށެވެ. އޭނާ ވިދާޅުވީ ސިއްހީ ދާއިރާ ހަރުދަނާ ކުރުމަށްޓަކައި ސިއްހީ ދާއިރާގެ ފެންވަރު ބަޔާން ކުރާނެ ބިލެއް މަޖިލީހަށް ހުށަހަޅުއްވާނެ ކަމަށެވެ.\nރޯޒޭ ވިދާޅުވީ ކައުންސިލުތަކަށް ފައިސާ ލިބޭނޭހެން ލާމަރުކަޒީ ގާނޫނަން އިސްލާހެއް ހުށަހަޅުއްވާނެ ކަމަށާއި އޭގެ ސަބަބުން ކައުންސިލުންތައް އެކަނި ހިނގައިގަނެވިގެން ދާނެ ކަމަށެވެ. ތައުލީމީ ދާއިރާ އަކީ ވެސް މުހިއްމު ދާއިރާއެއް ކަމަށާއި އެދާއިރާ ހަރުދަނާ ކުރެވޭނީ އެދާއިރާ އިން މަސައްކަތް ކޮށްފައިވާ މީހަކަށް ކަމަށް ތައުލީމީ ދާއިރާ އިން ފުރަތަމަ ޑިގުރީ ހާސިލު ކޮށްފައިވާ އަހުމަދު އަބުދު ﷲ ވިދާޅުވި އެވެ. އޭނާ ވިދާޅުވީ މަޖިލީހުގެ5އަހަރު ވެސް ނިމިގެންދާނީ މިނިވަން ބޭފުޅެއް ގޮތުގަ ކަމަށެވެ.\nދައުލަތަށް 15 އަހަރަށް ވުރެ ގިނަ ދުވަހު ހިދުމަތް ކުރުމަށް ފަހު ކުޅުދުއްފުށީ އުތުރު ދާއިރާއަށް ކުރިމަތި ލައްވާފައިވާ އިބްރާހިމް ފަރުހޫދު ވިދާޅުވީ ހިދުމަތް ދިނުމާއި ހިދުމަތް ލިބިގަތުމުގެ ހައްގުގެ ބިލެއް މަޖިލީހަށް ވައްދާނެ ކަމަށެވެ. ބައެއް ކަންކަމަށް މިސާލު ޖައްސަވަމުން ފަރުހޫދު ވިދާޅުވީ ކަރަންޓު ކެނޑިއްޖެނަމަ ގޭގައި ހުންނަ ހުރިހާ އިލެކްޓޯނިކު ސާމާނުތައް ހަލަކުވާ ކަމަށާއި އެކަމަކު އެކަމަށް ޒިންމާވާނެ ފަރާތެއް ނުވާ ކަމަށެވެ. އޭނާ ވިދާޅުވި ގޮތުގައި އެބިލުގެ ސަބަބުން ހިދުމަތް ދޭފަރާތާއި ހިދުމަތް ލިބިގަންނަ ފަރާތް ޒިންމާ ދާރު ކުރެވޭނެ ކަމަށެވެ.\nފަރުހޫދު ވިދާޅުވީ އޭނާ އެ ގޮނޑިއަށް ހޮއްވަވައި ދެއްވައިފިނަމަ ޕީޕީއެމްގެ ސަރުކާރަށް އޭނާގެ ގޮނޑި ހިބަ ކުރައްވާނެ ކަމަށެވެ. އަދި ގޮނޑި ފައިސާއަށް ވިއްކާ ނުލައްވާނެ ކަމަށް ވެސް ފަރުހޫދު ވިދާޅުވި އެވެ. އޭނާ ވިދާޅުވީ ކުޅުދުއްފުށީގައި އަޅަން ހަމަޖެހިފައިވާ އެއާޕޯޓުގެ ވައުދަކީ އޭނާ އެރުވި ހިޔާލެއް ކަމަށެވެ. ފަރުހޫދު އިތުރަށް ވިދާޅުވީ އާދަކާދަ ރައްކާތެރިކުރާނެ ބިލެއް ވެސް މަޖިލީހަށް ހުށަހަޅުއްވާނެ ކަމަށެވެ.


Yameen Ge Verikamugai China In Aanmu Dhivessakah Libunu Lueh Nei: Bonde - Vaguthu\nރިކޯޑަކާއެކު ރައްޔިތުންނަށް ނުތަނަވަސްކަން - 13 ގަޑިއިރު ކުރިން\nޔާމީންގެ ވެރިކަމުގައި ޗައިނާއިން އާންމު ދިވެއްސަކަށް ލިބުނު ލުޔެއް ނެތް: ބޮންޑެ\n2 ހަފްތާ ކުރިން ( ޖެނުއަރީ 9, 2022 )\nމާފަންނު މެދު ދާއިރާގެ މެންބަރު އިބްރާހިމް ރަޝީދު، ބޮންޑެ\nކުރީގެ ރައީސް އަބްދުﷲ ޔާމީންގެ ވެރިކަމުގައި އޭރު އެންމެ ގާތް ގުޅުމެއް ބޭއްވި ޗައިނާއިން އާންމު ދިވެހި ރައްޔިތު މީހާއަށް ލިބުނު ލުއެއް ނެތް ކަމަށް ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑެ) ވިދާޅުވެއްޖެއެވެ.\nރާއްޖެއާއި ޗައިނާ ޚާރިޖީ ގުޅުން ގާއިމް ކުރިތާ މި އަހަރު 50 އަހަރު ފުރުމުގެ މުނާސަބަތާއި އެކު، ގުޅުން ބަދަހި ކުރުމުގެ ފަސް އެއްބަސްވުމެއްގައި އިއްޔެ ސޮއިކުރިއެވެ. އެއިން އެއް އެއްބަސްވުމަކީ ޗައިނާއިން އޮންއެރައިވަލް ވިސާ ހަމަޖައްސައިދިނުގެ އެއްބަސްވުމެކެވެ.\nބޮންޑެ ކުރެއްވި ޓްވީޓެއްގައި ވިދާޅުވީ ރައީސް ޔާމީންގެ ވެރިކަމުގެ ހަތް އަހަރު ނިމުނު އިރު ވެސް ދިވެހިންނަށް ޗައިނާއިން އޮންއެރައިވަލް ވިސާ ނުލިބި ދިޔައީ، ދުނިޔޭގެ 54 ގައުމު ހިމެނޭ "ކޮމަންވެލްތް" އާއި ވެސް ގުޅުން ކަނޑާލައި، އެކަހެރިވެ ގަތުމުގެ ޚާރިޖީ ސިޔާސަތެއް ގެންގުޅުމުގެ ސަބަބުން ކަމަށެވެ.\nބޮންޑެ ހަތް އަހަރު ކަމަށް ވިދާޅުވި ނަމަވެސް ޔާމީން ވެރިކަން ކުރެއްވީ ފަސް އަހަރުގެ މުއްދަތަށެވެ. މި ޓްވީޓްގެ ތަފްސީލް ދެއްވަމުން ބޮންޑެ "ވަގުތު" އަށް ވިދާޅުވީ ހަތް އަހަރު ކަމަށް ލިޔުއްވީ ޔާމީންގެ ބައިވެރިވުން އޮތް ކުރީގެ ރައީސް މުހައްމަދު ވަހީދު ހަސަން މަނިކުގެ ދެ އަހަރާއި އެކުގައި ކަމަށެވެ.\nބޮންޑެ ވިދާޅުވީ، އޭރު ޗައިނާގެ ފަރާތުން އެހީތައް ލިބި ބޮޑު ފައިދާއެއް ވަމުން ދިޔައީ ސަރުކާރު ޚިއްސާވާ ކުންފުނިތަކަށް ކަމަށެވެ. އެހެންވިޔަސް ރައީސް އިބްރާހީމް މުހައްމަދު ސޯލިހްގެ ވެރިކަމުގައި ޗައިނާއިން އެންމެ ފުރަތަމަ ވެސް ބޮޑު ލުޔެއް ލިބުނީ ހުރިހާ ދިވެހި ރައްޔިތުންނަށް ކަމަށެވެ.\n"މިހާރު ލުއި ފަސޭހަ މި ލިބެނީ ރައްޔިތު މީހާއަށް، އާންމު ދިވެހި މީހާއަށް، ފަސޭހައިން ޗައިނާއަށް ގޮސް، ޚިދުމަތް ހޯދޭނެ ގޮތް މިވީ،" ބޮންޑެ ވިދާޅުވިއެވެ.\nޔާމީންގެ ވެރިކަމުގައި ޗައިނާއާއި އެކު ގާތް ގުޅުމެއް ބޭއްވިއިރު، އޭރު އުމްރާނީ ތަރައްގީގެ ގިނަ މަޝްރޫއުތަކެއް ހިންގީ ޗައިނާގެ އެހީގައެވެ. މި ގޮތުން ސިނަމާލެ ބްރިޖްއާއި، ދަރުމަވަންތަ ހޮސްޕިޓަލާއި، ހުޅުމާލޭގެ ދެވަނަ ފިޔަވައްސާއި، އެ ބިމުގައި ގާއިމްކުރި ފްލެޓްތަކާއި، ވެލާނާ އިންޓަނޭޝަނަލް އެއާޕޯޓްގެ އާ ރަންވޭއާއި، އެ އެއާޕޯޓް ތަރައްގީ ކުރުމަށް ބޭނުންވާ އިތުރު އުމްރާނީ ބިނާތަކުގެ މަސައްކަތް ވެސް ހިމެނެއެވެ.\nކުދި އަދި މެދުފަންތީގެ ވިޔަފާރިތަކަށް ވެސް ފައިދާ ލިބޭނެ މިނިވަން ވިޔަފާރީގެ އެއްބަސްވުމެއްގައި ޔާމީންގެ ވެރިކަމުގައި ޗައިނާ އާއިއެކު ސޮއި ކުރިއެވެ. ނަމަވެސް އެއްބަސްވުމަށް އަމަލު ނުކުރަން ރައީސް ސޯލިހްގެ ސަރުކާރުން ވަނީ ނިންމާފައެވެ.\nރައީސް ސޯލިހްގެ ވެރިކަމުގައި އެހާ ގާތް ގުޅުމެއް ޗައިނާއާއި އެކު ނުފެނުނު ނަމަވެސް ގިނަ މަޝްވަރާތަކެއް ދެ ގައުމުގެ ދެމެދުގައި ދަނީ ހިނގަމުންނެވެ. މިހާރުގެ ސަރުކާރުން ގާތް ގުޅުމެއް ބާއްވަނީ، ޔާމީންގެ ކުރިން އައި ސަރުކާރުތަކުން ވެސް ގާތް ގުޅުމެއް ބޭއްވި އިންޑިއާއާއި އެކުގައެވެ. މި ސަރުކާރުން އިންޑިއާއަށް ބަރޯސާވާން ޖެހޭ އެތައް އެއްބަސްވުންތަކެއް ގާއިމްކޮށްފައި ވެސް ވެއެވެ.\nރައީސް ވިދާޅުވީ ދާށޭ, ކެމްޕޭންގައި މި ހުރީ ރައީސްއާއެކު އައިސް: ނަޝީދު\nޖެނުއަރީ 9, 2022 10:13\nހިތާއި ދެކޮޅަށް ގޮތްދޫނުކުރަން ދައްކާވާހަކަ. ބްރިޖްމަތިން ދުވާލަކަށް ކިތައްމީހުން ދަތުރުކުރޭތޯ ބަލަންހުރެބަލަ މިނިޓެއްވަންދެން. ޤާސިމުވެސް އުޅުނު ބްރިޖް މައްޗަށް ނާރަން.\nޖެނުއަރީ 9, 2022 12:04\nޗައިނާއަށް ބެވުން ބޮންޑަ ހުއްޓާލީތަ؟\nޖެނުއަރީ 9, 2022 12:05\nބުތިޖުމަތީގަ ދުއްވަނީ އާއްމުރައްޔިތުންގެ ބަދަލުގަ ޖިންނިންތަ؟\nޖެނުއަރީ 9, 2022 10:17\nރައީސް ސޯލިހުގެ ވެރިކަމުގައި އިންޑިއާއިން ދިވެހިރައްޔިތަކަށް ލިބުނު ލުޔެއްނެތް ހުސް ލިބުނީ ދިވެހި އިގްތިސާދު ފުޑާލާނެ ލޯނާއި ސިފައިންނާއި މިލިޓަރީއާއި ނުފޫޒު. ރައީސް ޔާމީން ގެ ވެރިކަމުގައި އިންޑިއާއިންވެސް ލިބުނީ ދިވެހިންނަށް ފަސޭހަތައް. އެއީ ރައީސް ޔާމީންގެ ވެރިކަމުގައި ސިފައިން ފޮނުވައި ބާރާއި ނުފޫޒު ހިންގަން އިންޑިއާއަށް ނުކެރޭތީ. ޗައިނާއިން ދިނީ ބްރިޖް، ވެލޭނާ އެއާޕޯޓްގެ ދެވަނަ ރަންވޭ. ހިޔާ ފްލެޓްތައް. މިސަރުކާރުގައި ޗައިނާވެސް ވަނީ ލޯންތައް ދެއްކުން ފަސްކޮށްލުމަށްވެސް ދެކޮޅު ހަދާފައި. އަދި ރާއްޖެއާއި ޗައިނާއާ ދެމެދު ޔާމީންގެ ވެރިކަމުގައި ސޮއިކުރި ވިޔަފަރީގެ އެއްބަސްވުންވެސް އެއީ ދިވެހި ވިޔަފާރިވެރިންނަށް ފަސޭހަ ލިބިގެންދާނެ ކަމަކަށްވާތީ މިސަރުކާރުން ވަނީ އެއެއްބަސްވުން ހުއްޓުމަކަށް ގެނަސްފާ.\nޖެނުއަރީ 9, 2022 10:18\nކަލޯ ކޮސްނުގޮވާ. އަނެއްކާ ހަމަހޭގަތަ ތިހުރީ.\nޖެނުއަރީ 9, 2022 10:20\nތި ބުނަނީ ދިވެހިންނަކީ ކަނު ބަޔެކޭތަ؟ ސަޅި ތިގޮތްވެސް. ރީތި ކޮށް ދިވެހިން ކަނުބަޔަކަށް ހެދީތީ ވ.ވ. ޝުކުރު. # އިންޑިއާ އައުޓް #\nޖެނުއަރީ 9, 2022 10:28\nފެރީއަށް ސައިކަލުތައް އަރުވައިގެން ހުޅުމާލެދާން އުޅުނުގޮތް އަހަރުމެން އަދި ހަނދާނެއް ނުނެތޭ.\nޖެނުއަރީ 9, 2022 10:32\nޕީޕީ އެމް ކުދިން ނަށް ފަސޭހައިން ދެވޭ ގޮތް ހެދީ ނުން... މަޝްވަރާކުރަން\nޖެނުއަރީ 9, 2022 10:33\nދެން ބޭސް ފަރުވާ އަށް ޗައިނާ އަށް ދާނީ\nޖެނުއަރީ 9, 2022 10:34\nޖެނުއަރީ 9, 2022 10:41\nއެހެންވެދޯ ބްރިޖްގަ ދެކޮޅަށް ތި ދުއްވަނީ.\nހިތހަހ އަރަ މިކަހަލަ ދެއުޅިއެއްނުވާ މީހުން ހޮވާބަޔަކު ހަމަ ބާވައޭ\nޖެނުއަރީ 9, 2022 10:43\nހިތހަހ އަރަ މިކަހަލަ ދެއުޅިއެއްނުވާ މީހުން ހޮވާބަޔަކު ހަމަ ބާވައޭ.\nއާންމު ދިވެހި މީހާ ދެއިރު ދެދަޅައަށް ގޮސް އެ އޮންނަނީ ޗައިނާ ގައެއްނު .\nޖެނުއަރީ 9, 2022 10:45\nޖެނުއަރީ 9, 2022 10:51\nވަރެ އް އެބަހުރިދޯ ..ލަދުހަޔާތް ކުޑަކަމުން ތިމާމެން މިހުރިހާ ދުވަހު އެ އްޗެހި ގޮވިމީހުންނަ ސަލާންޖެހުމުން އެހީވީމަ....ދެންނިކަން ޗަ އިނާ އަށް އެ އްޗެހިކިޔާބަލަ...ބަލަގަ ރޔާމީން ޗަ އިނާ އާ އެކުވެރިވީމަ ކަމުނުދިޔަ އީ ތިމީހުންނަށޭ...ރޔާމީންގެ އަމި އްލަބޭނުމަށް ބްރިޖް އަޅާ ފްލެޓް އަޅާ އެ އާރޕޯޓް ހަދާ ހޮސްޕިޓާހަދާ މަގުހަދާ ބަނދަރުހަދާ ސްކޫލް އަޅާ ފްރީޓްރޭޑް އެ އްބަސްވުމެހަދާ ސިލްކްރޫޓްގަ ބަ އިވެރިވީ...މޑޕމީހުންނަކީ ވިހެ އިތަނަށްވެސް ދެވަނަފަރަށް ވަންނަން އުޅެފާނެ ބަ އެ އް..\nޖެނުއަރީ 9, 2022 11:02\nއަސްލުވެސް. ކުރިން ފެރީގައި ތަޅުވަމުން ގަދަ ކަނޑެއްގައި ކުރާ ދަތުރު ހާދަ ފަސޭހައޭ މިހާރު އެއޮތް ބުރިޖު މަތިން ދުއްވުމަށްވުރެ ދޯ. 😂\nޖެނުއަރީ 9, 2022 11:18\nޗައިނާ ވިސާގެ ކަންކަން ހަމަޖެހުމަކީ އިންޑިއާ އާއި ނުލައި ދިވެހިން ނަށް ކުރިޔަށްދެވޭނެ އިތުރު ފުރުސަތެއް.\nއިންޑިއާައި ދުރަށްދާން ލިބުނު ހިތްވަރެއް.\nޖެނުއަރީ 9, 2022 11:22\nބަލަ މިހިރަލަދުކުޑަ ބޮންޑާ ކެނެރިނަޝީދުއާ މިވެރިން އިންޑީއިން ދިނީކިހާވަރެއްތަ؟؟ މިގައުމުވިއްކާލާގެން ތިޔައުޅެނީ؟؟\nޖެނުއަރީ 9, 2022 11:30\nތިކަމެއް ނޭގެ. ކަލޭ ދަމަކު އެއްފަހަރު ތިއޮއް ބުރިޖު ހުރަސްކުރާއިރުވެސް ދެލޮލަށް ތި ހުންނަނީ މިރުސްފެން އެޅިފައިދޯ!\nޖެނުއަރީ 9, 2022 11:31\nއެމްޑީޕީ މަޖިލިސް މެމްބަރުންގެ ޒިންމާއަކީ ހަމައެކަނި ކުރީސަރުކާރު ނުތަ ޔާމީނުގެ ވެރިކަމޭކިޔައި މިސަރުކާރާއި އަޅުވައި ކިއުންބާއޭ ހިތަށްއަރާ؟؟ އަދި މިއީތޯ އިއްޒަތްތެރި މެމްބަރުންގެ ދާއިރާ ރައްޔިތުންނަށް ޚިދުމަތްދޭންޖެހޭ ގޮތަކީވެސް؟؟ ޔާމީނުގެ ސަރުކާރުގައި ޗައިނާއިން ދިވެހި ރައްޔިތަކަށް އެއްވެސް ދަތިކަމެއް ކުރިމަތި ވެފައިވާކަމެއް އެނގިފައެއްނެތް، ތިޔަ އަނގަފޮޑި ބޮންޑާއަށް އެނގިފައޮތިއްޔާ ނިކަން ބުނެދޭންވެސް ޖެހޭނޫން، ރ.ޔާމީން ދައުރުގަވެސް ޚާއްސަކޮށް މެޑިސިން އާއި އައިޓީ ދާއިރާއިން އެތައްހާސް ދަރިވަރުން ޗައިނާ ޔުނިވަސިޓީތަކުން ގުރެޖުއޭޓްވެގެން އައިސް މިގައުމުގައި ޚިދުމަތްދެމުން އެބަދޭ، ޗައިނާ ހިމަނައިގެން ނޭޕާލް އިންޑިއާގައިވެސް މަތީތައުލީމު ހާސިލުކުރި ދަރިވަރެއްގެ ހައިސިއްޔަތުން ބުނެވޭނީ އެންމެ އުނދަގޫ ކުރިމަިވީ އިންޑިއާގައޭ އަދި އެންމެ ފަސީހަކޮށް ކަންތައްދިޔައީ ޗައިނާގައޭ،\nޖެނުއަރީ 9, 2022 11:32\nމިމީހުންނާއި ޔާމީނާއި ހުރި ތަފާތަކީ އެއީ ، ޔާނމީނުގެ ވެރިކަމުގައި ޗައިނާ އިން ރައްޔިތުމީހާ އަށް ލިބިދީގފައިވަނީ އިންތިހާ ދަރަޖައިގެ ދާއިމީ ފައިދާ ތަކެއް ، މިސާލަކަށް ދަރަުމަވަންތަ ހޮސްޕިޓަލް ސިނަމާލެ ބްރިޖް ފަދަ ދާއިމީ ލުއިފަސޭހަ ފައިދާ ތަށް ރައްޔިތުމީހާ އަށް ލިބެމުންދާކަހަލަ ކަންތައްތައް ،\nޖެނުއަރީ 9, 2022 11:58\nލޮލަށް ގޮވާކަށް ނެތިން. އެކަމަކު އެއޮށް ބުރިޖާއި، ހުޅުމާލޭގެ ދެވަނަ ފިޔަވަހީގަ އަޅާފަހުރި 7000 ފުލެޓާއި، އެއަރޕޯޓުގެ ތަރައްޤީ ޕްރޮޖެކްޓް މީ ރައްޔިތުންނަށް ފަސޭހައެއް ލިބޭ ތަންތަންކަން މިކަލޭގެ ސިކުނޑިއަށް ނުވިސްނުނީތީ ހިތާމަކުރަން.\nޖެނުއަރީ 9, 2022 12:27\nބޮންޑާ އިރުގެ އަލިކަން ކަލޭލޮލަޢް ފެނޭތަ .ޗައިނާއިން ކުރާކޮންމެ ކަމަކީ ޔާނު ފަށާފަހުރި ކަންތައް ކަލޭމެންގެ ބާގައައް އެއްވެސް ކަމެއް ޗައިނާއިންކޮއްނުދޭނެ ތިހިރަ ރޫހާނީ ހާޖިީކަލޭގެފާނު ހުއްޓާ\nޖެނުއަރީ 9, 2022 12:46\nބޮންޑޭ ދޭބަލަ އިންޑިޔާއަށް!\nޖެނުއަރީ 9, 2022 13:06\nފްރީޓްރޭޑް އެގްރީމަންޓް އުވާލީ ކޮންބައެއްބާ؟\nޖެނުއަރީ 9, 2022 13:12\nބޮންޑޭ ކިހިނެއް ވެގެންތަ ރ ޔާމިން ގެ ނަން ތިބޭނުން ކުރަނީ އެހެން ނޫނަސް އެނަން ގިނަ ގިނައިން ބޭނުން ކުރާތި އިގޭ އެއީ މިގައު އާރާސް ކޮށް ދެއްވި މިގައުމުގެ ހީރޯ ވ ވ ވެދުން ބޮންޑޭ އަށް\nޖެނުއަރީ 9, 2022 13:18\nއަހަރެންނަކީ ދެކުދިންގެ މަން މައެއް. ފެރީއިން މާލެ ދަތުރު ކުރަން ހަފްތާއަކު މަދުވެގެން 1ފަހަރު. ބަލި ދަރުފުޅު ގޮވައިގެން ހަގު ދަރި އުރައިގެން ފެރީން ދަތުރު ކުރަނީ ދަތި ހާލުގަ. ގިނަ ފަހަރު ޖާގަ ނުލިބިގެން2ދަރިން ފައި މަތީގަ ބައިންދާގެން ދަތުރު ކުރަނީ. މިކަން ތަޖުރިބާނުކުރާ މުއްސަދިންނަކަށް ނޭގޭނެ މިއަދު ބުރިޖު މަތިން ދަތުރު ކުރަނީ ވަރަށް ފަށޭހައިގަ.\nޖެނުއަރީ 9, 2022 13:21\nހޭބަލިވާ އަނގަ ޗަރާޑިއާއެވެ. ޗައިނާގެ އެހީ ހޯދައިގެން ޔާމީން އެޅި މާސިންގާ ބުރިޖުން ކަލެއާ ކަލޭގެ ޢާއިލާ ދުވާލަކު ދެފަހަރު ހުޅުމާލެއަށް އަރާ ޖަހާ ސަކަރާތަކީ ފައިދާއެއްނޫންހެއްޔެވެ. ކުދިން ބަރުވެހިކަލްތައް ހުޅުމާލެއަށް ނުގެންދެވި ވަނިކޮށް ބުރިޖުން ބަރުވެހިކަލްތައް ކޮޅުކޮޅަށް މުދާއުފުލައި ދަތުރުކުރުން އެއީ ފަސޭހައެއްނޫންހެއްެޔެވެ އޭ މަޔަގަނޑާއެވެ.\nޖެނުއަރީ 9, 2022 13:32\nޔާމީން ވަގަކަށްވި ޒަމާން ހިގައްޖެ. ޗައިނާގެ ދަރަނީގެ ދަންތުރަ ވާހަކަވެސް ނިމިއްޖެ. އިއްޔެ ޗައިނާގެ ފޮރިން މިނިސްޓަރ އައިސް 968 މިލިއަން ރުފިޔާ ދައުލަތަށް ދޭން ބުނީ. އަސްކަރީ ސިފައިން ބައިތިުއްބަން އަމުރެއް ނުކުރާ. އަވަށްޓެރި އިންޑިއާ މިހާރު ލަދުގަންނަން ޖެހޭނެ. އިންޑިއާ އަށް ބަރޯސާވާ ބޮޓުން ވެސް ލަދުގަންނަން ޖެހޭނެ. ދިވެހި ރައްޔަތުން މިހާރު ފޫހިވެފަ ތިބޭނީ. ދެންވެސް އަނގަ ލައްޕައިގެން ހުރެވޭތޯ ބަލަ.\nޖެނުއަރީ 9, 2022 13:37\nކުދި އަދި މެދުފަންތީގެ ވިޔަފާރިތަކަށް ވެސް ފައިދާ ލިބޭނެ މިނިވަން ވިޔަފާރީގެ އެއްބަސްވުމެއްގައި ޔާމީންގެ ވެރިކަމުގައި ޗައިނާ އާއިއެކު ސޮއި ކުރިއެވެ. ނަމަވެސް އެއްބަސްވުމަށް އަމަލު ނުކުރަން ރައީސް ސޯލިހްގެ ސަރުކާރުން ވަނީ ނިންމާފައެވެ. ނިންމާލާފަ އޮތީ ކީކޭތޯ ނޫސްވެރިޔާ ލިޔެފަ...ދެލޯބޮޑުކޮށްފަ ބޮްޑޭކިޔާބަލަ...\nޖެނުއަރީ 9, 2022 13:45\nތިއޮތީ ކަމެއް ކުރެވިފައި! ދެން އެއްޗެތިކިޔާ! ކަންތައް ކުރަން ސަރުކާރެއް ގެންނަނީ. ކަންކަން ކުރަން ޖެހޭނެ. އެއީ ބޮންޑެމެންނަށް މުސާރަދިފައިތިޔަ ބައްިތިއްބަނީ ރައްޔިތުންންށް ކަންތސް ކޮށްދޭން. ހަރުބަހެއްގައި އޮވޭ! " ލޯފަން ޔަޙްޔާ ކާޅު ހިފާހެންނޭ" މިގޮތަށް އުޅުމުގެ ތެރޭގައި ކުޑަކެއްކޮށްލެވުނީމާ މުޅިތަންގަނޑު އެންމެނަށް ނޮފުރައްޕާންވާ ވަަރަށް ހަލޭއްލެވިއަކަސް ތިޔައީ އެހާ ބޮޑު ކަމެއް ކުރެވުނީ ކަމަކަށް ނުދެކެން.\n" އައުކުކުޅަކަށް ގައު ބިހެއް އެޅުނީމަ" ހަޅެއްލަވާ ހެން ބޮންޑޭމެން ހަޅޭއްލަވަނީ.\nޖެނުއަރީ 9, 2022 13:51\nދިވެހިންނަށް ލުއި ލިބުނަ ނުދޭން އެމްޑީޕީ ން ނިކުމެދަނީ މަސައްކަތް ކުރަމުން ،މިހާރު ރަނގަޅުކަންކަމުގަ އެމްޑީޕީއައެކު އިދިކޮޅު މިއޮންނަނީ ގޯސްކަންމުގަ އިހްތިޖާޖްގަ އިދިކޮޅު މިއޮންނަނީ މިހާ ރު އިދިކޮޅުން ނުގޮވާ ޓޫރިސްޓުންނާންނާކަށް އެމްޑީޕީ އިދިކޮޅުގަ އޮވެ ގޮވީ ޓޫރިސްޓުން ނައުމަށް.\nޖެނުއަރީ 9, 2022 14:47\nދިވެހިން އެހާ ދާހިތުން އުޅޭތަނެއްނޫން ޗައިނާއަކީ. ޑީމާންޑެއް އޮތިއްޔާ އެކަމަކާ އުޅެވޭނީ. އެކަމަކު ދިވެހިންނަށް މުހިންމުވީ، ޗައިނާ ފަތުރުވެރިން. އެކަން މެކުހައްޖަހައިދެއްވީ ރައީސް ޔާމީން. ޗާޓާޑް އަދި ޝެޑިއުލް ދަތުރުތައް މެކުހައްޖެއްސެވި. އެއާއެކުގައި ރާއްޖެއަށް އެންމެ ގިނައިން ފަތުރުވެރިން އަންނަ ގައުމަކަށް ޗައިނާ ވެގެންދިޔައިރު، ދިވެހި އެތަކެއް ސަތޭކަ ކިޔަވާ ކުދިންނަކަށާއި، ޢާންމުންގެ އެތައްބަޔަކަށް، ސްކޮލަޝިޕްތަކާއި އެނޫން ދަތުރުތައް ލިބިގެން ދިޔަ. އަދި ޗައިނާއިން މުދާ ފަސޭހަކަމާއެކު ގެންނަން ބޭނުންވި މީހުންނަށް އެކަންވެސް ފަހި ކޮށްދެއްވި. ޗައިނާގެ ބޯޑަރު އަދި ހުޅުވާލާނޭ ދުވަހެއް ނޭންގޭއިރު، ވިސާ ފްރީވުމަކުން ލިބޭ މަންފާއެއް އަދި މީން ދުވަހަކު ލިބޭކަށެއް ނެތް.\nޖެނުއަރީ 9, 2022 15:18\nމީ ކަފަ މުހައްމަދު\nޖެނުއަރީ 9, 2022 15:54\nހާއްޖީ ބޮންޑޭ ޝުކުރިއްޔާ.


ފުރަތަމަ ޞަފްޙާislamދަތްއުނގުޅާ ސިވާކު ދަނޑިކޮޅުގެ ފައިދާ\nAruzam 11:36 PM\nމުތަރުޖިމު: ޅޮހީ އަބްދުއްރަހީމް\nޖަރުމަނު ވިލާތުގެ ރޯސުޓޮކް ޔުނިވަރސިޓީއިން ކުރި ދިރާސާއަކުން ދައްކާގޮތުގައި ދަތްއުނގުޅަން މުސްލިމުން ބޭނުންކުރާ ސިވާކު ދަނޑިކޮޅަކީ އޭގައިވަރަށްގިނަ ފައިދާ އެކުލެވޭ ދަނޑިކޮޅެކެވެ. މިއީ ސަހަރާ ތެރޭގައި ހެދޭ ގަހެއްގެ މުލެކެވެ. މި ދަނޑިކޮޅުން ދަތްސާފުކޮށް އަދި އަނގައިން ވަސްފިލުވާލަން ބޭނުންކުރެވޭ ދަތް އުނގުޅާ ޤުދުރަތީ ބުރުހެކެވެ. މި ބުރުހުގެ މޮޅުކަމަކީ ކިތަންމެ ވަރަށް ދަތްއުނގުޅާފައި ނުދޮވެ ބޭއްވިޔަސް ނުބައިވަސް ނުދުވުމެވެ.\nއާދެ ޔުނިވަރސިޓީގެ ދިރާސާއިން ދެއްކިގޮތުގައި މި ޤުދުރަތީ ބުރުހުުގައި ވަރަށް ގިނަ ފައިދާކުރަނިވި މިނެރަލް މާއްދާތައް ހިމެނެއެވެ. އެގޮތުން ކޮލޮރައިޑާއި ސޯޑިއަމާއި ޕޮޓެސިއަމާއި އަދިވެސް މީރުވަސް ދުއްވާ އެހެން މާއްދާތައް ހިމެނެއެވެ. އަދި އޭގެ އިތުރުން މިދަނޑިބުރުހުގައި ހިރުގަނޑު ވަރުގަދަ ކުރާ މާއްދާތަކާއި އަދި ނުބައިވަސް ފިލުވާލުމުގެ ޤާބިލުކަން ލިބިގެންވާ މާއްދާތައްވެސް އެކުލެވިގެންވެއެވެ. އަދި އަނގަތެރެ ސާފުކޮށްދޭ މާއްދާތައްވެސް ހިމެނޭކަމަށް މިދިރާސާއިން ދައްކައެވެ. މާޝާ ﷲ\nއަދި ޢާއިޝާ ރަޟިޔަﷲ އަންހާ ރިވާކުރައްވާ ގޮތުގައި އެކަލޭގެފާނު ގެޔަށް ވަދެވަޑައިގެންފި ނަމަ ސިވާކުން ދަތްޕުޅު އުނގުޅައްވަން ފައްޓަވައެވެ.\nއަދި އެކަލޭގެފާނު އަވަހާރަވުމުގެ ކުރިން އެންމެފަހުން ކުރެއްވި ކަމަކީ ސިވާކުން އެކަލޭގެފާނުގެ ދަތްޕުޅުތައް އުނގުޅުއްވުމެވެ.\nމިދަނޑިކޮޅު ބޭނުންކުރުމަކީ ސުންނަތެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވާ ބަސްފުޅުގެ މާނައިގައިވެއެވެ. " ތިމަންކަލޭގެފާނުގެ އުއްމަތުގެ މީހުންނަށް ދަތިނުވާނެނަމަ ކޮންމެ ނަމާދަކާއިއެކު ސިވާކުކުރުމަށް (އެބަހީ: ދަތް އުނގުޅުމަށް) އަމުރުކުރެއްވީމުހެވެ." (މުއްތަފަޤުން ޢަލައިހި)\nނޯޓު: ރާއްޖޭގެ ފިހާރަތަކުންވެސް މިހާރަކަށް އައިސް ޕެކެޓްކުރި ސިވާކު ވިއްކަން ހުރެއެވެ. މިއީ ދާ ކޮންމެތާކަށް ގެންދަން ފަސޭހަ ޖީބުގައި ނުވަތަ އަތްދަބަހުގައި ބާއްވާލަން ހަމަ އެއްވަނައިގެ ބުރުހެކެވެ. ބޭނުންކޮށްފައި ޕެކެޓްގައި ބައިންދާލުމުން ވަރަށް ބަރާބަރުވާނެއެވެ. މީހުންނަށް އަނގައިން ދުވާ ވަސްވެސް ކަނޑުވާލެވުނީއެވެ. މާތް ރަސޫލާ މުޙައްމަދު ޞައްލަﷲ އަަލައިހި ވަސައްލަމަގެ ސުންނަތް ވެސް ހާސިލުވީއެވެ. އެއްދޮނުގައި ދެބުޅި ޖައްސަވާލަން މިއޮތީ ރަނގަޅު ފުރުސަތެކެވެ.\nހަވާލާ: ލުއުލުއު ވަލްމަންޘޫރު


Inthihaab Thakaai Gulhey Islaahu Thah Majileehah Husha Halhaifi - Vaguthu\nއިންތިހާބުތަކާ ގުޅޭ އިސްލާހުތައް މަޖިލީހަށް ހުށަހަޅައިފި\nރިޔާސީ އިންތިޚާބާއި، އިންތިޚާބުތަކާއި ބެހޭ ޤާނޫނަށް ސަރުކާރުގެ ފަރާތުން ހުށަހެޅި އިސްލާހުތަކުގެ ފުރަތަމަ ކިޔުން ރައްޔިތުންގެ މަޖިލީހަށް އިއްވައިފިއެވެ.\nމިއަދުގެ ޖަލްސާގައި އިސްލާހުތަކުގެ ތަފްސީލް ހުށަހަޅާފައެއް ނުވެއެވެ.\nމީގެއިތުރުން މި ޖަލްސާގައި ރާއްޖެ އިން ރަޝިޔާ އަށް ކަނޑައަޅާ ނަން ރެސިޑެންޓް ސަފީރު ކަމަށް މުހައްމަދު ހުސައިން ޝަރީފް (މުންދު)، އައްޔަންކުރަން ނިންމަވައި އޭނާގެ ނަން މަޖިލީހަށް ފޮނުވާފައިވާތީ އެ ނަން ދިރާސާ ކުރުމަށް މަޖިލީހުގެ ގައުމީ ސަލާމަތާ ބެހޭ ކޮމެޓީއަށް ފޮނުވުމަށް ވަނީ ނިންމާފައެވެ.\nމިއަދުގެ ޖަލްސާ އަކީ ދިގު ޗުއްޓީއަކަށްފަހު ބޭއްވި މިއަހަރުގެ ދެވަނަ ދައުރުގެ ފުރަތަމަ ޖަލްސާއެވެ.\nޖޫން 25, 2018 14:39\nކޮބާ ރަންރީނދޫ ޓްވިޓަރޭ ދަ ބަތާހަރާމީ ދަހަރާމްކޯރޭ ދަ ވޯޓްވަގޭ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް.\nޖޫން 26, 2018 00:09\n40 އަހަރާ 65 އަހަރާ ދެމެދުގެ މީހުނަށް ވޯޓް ލާން ވެސް ނުޖެހޭ ގޮތަށް ބިލެއް ފާސް ކުރަން ޖެހޭ ، ފްލެޓަށް ކުރިމަށްޗެއް ނުލެވުނު 40 އަހަރު ވެގެން، ލޯނެއްވެސް ނުލިބުނު 40 އަހަރު ވެގެނ،ް.\nޖޫން 26, 2018 00:10


Midhiya Aharu Joorimanaage Gothugai 233 Million Rufiya Dhaulathah - Vaguthu\nފުލުހުން މާލޭ މަގުމަތީގައި މިރޭ ހަރަކާތްތެރިވަނީ\nނިމިގެން ދިޔަ އަހަރު އެކިއެކި ކަންކަމުގައި ޖުރިމަނާ ކޮށްގެން ދައުލަތައް 233.1 މިލިއަން ރުފިޔާ ލިބިއްޖެއެވެ.\nފިނޭންސް މިނިސްޓްރީން އާންމު ކޮށްފައިވާ މާލީ ތަފާސް ހިސާބުތަކަށް ބަލާއިރު ޖޫރިމަނާ އަދި ޕެނަލްޓީގެ ގޮތުގައި މިދިޔަ އަހަރުގެ ނިޔަލަށް ލިބޭނެ ކަމަށް ލަފާކޮށްފައިވަނީ 197 މިލިއަން ރުފިޔާއެވެ. މިއަހަރަށް ލަފާކޮށް ފާސްކޮށްފައިވާ ބަޖެޓުގައި ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވަނީ 169.7 މިލިއަން ރުފިޔާއެވެ.\nމިދިޔަ އަހަރު ނިމިގެން ދިޔަ އިރު ލަފާ ކޮށްފައިވާ މިންވަރަށްވުރެ 36 މިލިއަން ވަނީ އިތުރުވެގެން ގޮސްފައެވެ.\nމި ރުފިޔާއަކީ ގާނޫނާ ހިލާފުވެގެން ކުރާ ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވާ 83 މިލިއަން ރުފިޔާ އާއި ގަވައިދާ ހިލާފުވެގެން ކުރާ ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވާ 30 މިލިއަން ރުފިޔާ އާއި އެގްރިމެންޓުތަކާ ހިލާފުވެގެން ކުރެވޭ ޖޫރިމަނާގެ ގޮތުގައި ލިބޭނެ ކަމަށް ލަފާކޮށްފައިވާ 11 މިލިއަން ރުފިޔާއެވެ.\nމީގެ އިތުރުން ވަޒީފާގައި އުޅޭ މުވައްޒަފުންގެ ގަޑީ ލާރިއާއި ޖޫރިމަނާގެ ގޮތުގައި 8 ލައްކަ ރުފިޔާ، ދަރަންޏާއި ގަޒިއްޔާ ޖޫރިމަނާގެ ގޮތުގައި 166،869 ރުފިޔާ، ޓްރެފިކް ވަޔޮލޭޝަން ޗާޖުގެ ގޮތުގައި 31 މިލިއަން ރުފިޔާގެ އިތުރުން އެހެން ޖޫރިމަނާގެ ގޮތުގައި ހަތަރު ލައްކަ ރުފިޔާ އާމްދަނީގެ ގޮތުގައި ލިބޭނެ ކަމަށް ވަނީ ލަފާކޮށް ބަޖެޓް ފާސްކޮށްފައެވެ.\nމިއަހަރަށް ލަފާކޮށް ރައްޔިތުންގެ މަޖިލީހުން ފާސްކޮށްފައިވަނީ 37.8 ބިލިއަން ރުފިޔާގެ ބަޖެޓެކެވެ. މި ބަޖެޓް ފާސްކޮށްފައި ވަނީ ސަރުކާރުން ހުށަހަޅާފައިވާ ބަޖެޓުގެ ތެރެޔަށް 366 މިލިއަން ރުފިޔާ އިތުރު ކުރުމަށް ފަހު ގައެވެ.\nޖޫރިމަނާ ކޮށްގެން 34.4 މިލިއަން ރުފިޔާ ހޯދައިފި\nޖެނުއަރީ 8, 2020 16:09\nމީ ސަރުކާރުގެ އެއްމެ ކާމިޔާބް ވިޔަފާރި. ރައްޔިތުން ފެލުން!!!!\nޖެނުއަރީ 8, 2020 16:12\nރައްޔިތުން ހޭއަރާށެވެ! ވެރިކަމާ ޙަވާލުވަތާ 100 ދުވަސްތެރޭގައި ސްޓިކާ ޖެހުން ހުއްޓާލާނޭކަމަށް 100 ފަހަރު ވަޢުދުވެގެން ވޯޓުން ވައްކަންކޮށްގެންނަމަވެސް އައި ސަރުކާރުގެ 2020 ވަނަ އަހަރުގެ ބަޖެޓްގައިވެސް ސްޓިކާޖަހައިގެން ހޯދާނޭ ޢަމުދަނީ ލިޔެފައި ވެއެވެ. މިއީ އެއްވެސް ޤަވްމެއްގެ ބަޖެޓަށް ފައިސާ ހޯދާނޭ ގޮތެއްކަމުގައި މީގެކުރިން އޮތް ކަމެއް ނޫނެވެ. ޢިލްމު ނެތް ޖާހިލުން ވެރިކަމަށް އައިމާ ވަނޭ ހަޔެތި މިދަނީ ވަމުންނެވެ.\nޖެނުއަރީ 8, 2020 16:18\nރައްޔިތުންގެ ބަނޑުފަޅައިގެން ހޯދި ރުފިޔާ. ތަންދޮރު ނުފިލައި ތިބި މީހުން ވެރިކަމަށް ގެނެސްގެން ރީތިގޮތްތަކެއް ނުވިއެއްނު؟\nޖެނުއަރީ 8, 2020 20:24\nމިކާމިޔާބު ވިޔަފާރި އޮޅުވާނުލާ ކުރެވިދާނެ.\nޖެނުއަރީ 9, 2020 08:39\nރައްޔިތުން ފެލައިގެން ދައުލަތް ހިންގާ ސަރުކާރު. ލިބޭ ހުރިހާ ފައިސާއެއް އިންޑިޔާގެ ކުންފުނިތަކަށް. ދިވެހިން ބޯންއުޅުނު ބޮނޑި ބޮއެގެން މިތިބީ.


ވިގަނި – Esfiya\nހަޤީޤީ ބިރުވެރި2mins ago\nމެންދަމުން އަލިވެ ދެއެއް ޖަހަނީއެވެ. ފަނަރަވިލޭރޭގެ ބުރުހަމަ ރީތި ހަނދުން މުޅި ރަށްވަނީ އަލިކޮއްލާފައެވެ. ގޮނޑުދޮށަށް ބީއްސަމުން ދިޔަ ރާޅުތަކުން މާހައުލުގެ ހަމަހިމޭންކަން ނަގާަލައިފައިވެއެވެ. ތުނޑީގެ މޫދު ފެންނަ ހިސާބުގައި އެލުވާލާފައި އިން ދެމީހުންނަށް އިށީނދެވޭވަރުގެ ކުޑަ އުނދޯންޏެއްގައި އިން ތިބްޔާންގެ ގައިގައި ތާޒާ ފިނި ފިނި ވައިރޯޅިތައް އައިސް ބީހެމުން ދިޔައެވެ. އެހިތްގައިމު މޫނުމަތީގައިވި ހިނިތުންވުން އިތުރަށް ފުންވެގެން ދިޔައީ އަތުކުރީގައި އޮތް ގަޑިން ދަންވަރު ދެއެއް ޖެހިކަން އެނގުމުންނެވެ.\nމަޑުމަޑުން އުނދޯލި ހެއްލަމުން ދިޔައިރު ހިތުގައިވަނީ މަލާކްގެ ސޫރައެވެ. ރަށުގައި ހުރި ހަމައެކަނި ރީތި އަންހެންކުއްޖާއެވެ. އެއެސްފިޔަތައް ދިގު މުށި ދެލޮލާއި ފިޔާތޮށިކުލައިގެ ވަށް ތުންފަތާ ކުޑަ ނޭފަތާއި ދެކޮލަށް އެޅޭ އަޑިކޮޅަކީ ތިބްޔާންއަށް އެންމެ ކަމުދިޔަ ސިފަތަކެވެ. މަލާކްގެ މޫނުގެ ސޫރަޔާ އެއްވަރަށް އޭނަގެ ހަށިގަނޑުވެސް ލޫޅާފަތިވެފައި ވަނާތައް ހުންނަނީ މޮޑެލެއް ފަދައިންނެވެ. މަލާކްގެ އެކަޅުކަންގަދަ އިސްތަށިގަނޑު އުނަގަނޑާ ހިސާބަށް އަރާއިރު އެއީ ރީތިކަން އަރާ ހުސްކޮއްފައިވާ ދެވަނައެއް ނެތް މިސާލެކެވެ.\nތިބްޔާންއަށް މަލާކްދެކެ ލޯބިވެވުނީ މީގެ ދެހަފްތާއެއް ކުރިން ރާއްޖޭން ބޭރުގައި ބިޒްނަސް ކޯހެއް ހަދަން ހުރެފައި ކުއްލި ގޮތަކަށް މަލާކް މާމަ ނިޔާވެގެން މަލާކް ރަށަށް އައި ދުވަހުން ފެށިގެންނެވެ. އެންމެ ކުޑައިރުއްސުރެ މަލާކް ދިރިއުޅެނީ އޭނަގެ ބޮޑުދައިތަ ރުޤިއްޔާ ގާތުގައި މާލޭގައެވެ. އެހެންވުމުގެ ސަބަބުން ދުވަހަކުވެސް ތިބްޔާންއަށް މަލާކް ކުރިން ފެނިފައެއް ނުވެއެވެ.\nމަލާކްގެ އެންމެ ފުރަތަމަ ފެނިލުމާއެކުވެސް ތިބްޔާންއަށް މަލާކް ކަމުދިޔައެވެ. އަދި މަލާކް ހާސިލްކުރުމަށް އަޒުމް ކަނޑައެޅިއެވެ. މަލާކްއަކީ ތިބްޔާންގެ އަވައްޓެރިއެއްކަން އެނގުނު ފަހުން މަލާކް ހާސިލްކުރަން ތިބްޔާންއަށް ފަސޭހަވިއެވެ. ހީވެސް ނުކުރާ ފަދަ ގޮތަކަށް ހަފްތާއެއްވެސް ނުވަނީސް އެގުޅުން ލޯބިވެރިންނަށް ބަދަލުވެގެން ދިޔައެވެ. އެހެންނަސް އެއީ އާއިލާއަށް ސިއްރުންނެވެ. ސަބަބަކީ މަލާކްގެ މަންމަ ތިބްޔާންގެ މަންމަދެކެ އިންތިހާއަށް ކުރާ ނަފްރަތެވެ. ތިބްޔާންގެ ބައްޕަވީ މަލާކްގެ މަންމަ ކުރިން އިންނަން އުޅުނު މީހާއެވެ. އެދެމެދަށް ތިބްޔާންގެ މަންމަ ވަނުމުން އެގުޅުން އުވާލަން ޖެހުނީއެވެ. ތިބްޔާންއާ މަލާކް ވިހެއީ އެއް ހަފްތާއެއްގައެވެ. އަންހެންކުއްޖަކާ ފިރިހެންކުއްޖެއްކަމުގައި ވުމުން ތިބްޔާންއާއި މަލާކް އެކަކު އަނެކަކުދެކެ ލޯބިވެދާނެކަމުގެ ބިރައްޓަކައި މަލާކްގެ މަންމަ މަލާކްގެ ބޮޑުދައިތަ ގާތަށް މާލެ ގެންދިޔައީ އުމުރުން އެންމެ ހަމަހުގައެވެ. އެހިސާބުން ދުވަހަކަވެސް މަލާކް ރަށަކަށް ނުގެނެއެވެ. މަލާކްގެ މައިންބަފައިން މަލާކްއާ ބައްދަލުކުރަން ބޭނުންނަމަ މާލެ ދަނީއެވެ.\nތިބްޔާންއާއި މަލާކްގެ ސިއްރު ގުޅުންތައް އަވަށުގެ މީހުން ނޫޅޭ ގެއެއްގެ ޖޯލީގައި ބާއްވަމުން ދާތާ އިއްޔެއަށް ހަފްތާއެއްވެފައި ވަނިކޮށް މަލާކްގެ ބޮޑުބޭބެއަކަށް އެގުޅުން ފެނި މަލާކްގެ މަންމަ ގާތު ބުނުމުން މަލާކްގެ ގާތުގައި ތިބްޔާންއާ ދުރުވާން އަމުރުކުރިއެވެ. ތިބްޔާންއަކީ މަލާކް މަންމަ ނަފްރަތުކުރާ އައި މަސައްކަތެއްވެސް ނުކުރާ އަބަދު މަގުމަތީގައި އުޅޭ ޒުވާނެއްކަމުގައި ބުނެ ވިސްނައިދިނެވެ. އެހެނަސް މަލާކް މަންމަ ގާތުގައި އެގުޅުން އުވާލިކަމަށް ބުނި ކަމުގައި ވިޔަސް އެއީ އޭނަގެ މަންމަގެ ލޯމައްޗަށް ދެއްކި ދަޅައެކެވެ. އެހެންވުމުގެ ސަބަބުން މިރޭ އެސިއްރު ގުޅުން ތިބްޔާން ބާއްވަން ބޭނުންވީ ތުނޑީގައެވެ. ދަންވަރު އެތަނަށް އަންނާނީ ކާކު ހެއްޔެވެ؟\nހިޔާލުތަކަކަށް ގެއްލިފައި އިން ތިބްޔާންއަށް ސިހުމެއް ލިބުނީ ކުއްލިއަކަށް ފަރުހަކިވަސް ދުވަން ފެށުމުންނެވެ. ހިތް ބިރުގަނެފައި ހުރެ ތުނޑީގެ ފަރާތް ފަރާތް ހޯދަން ފެށިއެވެ. ކުއްލިއަކަށް ލޮލުގައި އަޅައިގަތީ ދުރުން މޫދުން އެއްގަމަށް އެރި ބިޔަ އެއްޗެކެވެ. ރަތް ލޯ ވަނީ ދިއްލިފައެވެ. މުޅިގައިގައި އުރަފަތްތަކެއް ހުރި އިރު މުޅި ހިސާބުގައި ދުވަމުން ދިޔަ ފަރުހަކިވަސް ގަދަވެލައިފިއެވެ. ތިބްޔާންގެ ގަޔަށް ކައްޓެއް ހެރިހެން ދުމެއް ކަނޑާފައި އުނދޯލި އެލުވާފައި ހުރި ބިޔަ ގަހަށް އަރައިފިއެވެ. އެރުނު ގޮތުން ގައިގެ ތަންތަން މެށިގެން ދިޔަ ކަމުގައި ވިޔަސް ބިރުން ހުރި ވަރުން ތަދުވާކަމުގެ އިހުސާސްގެ ކުޑަވެސް މިންވަރެއް ނުކުރެއެވެ. އެއެއްޗެއް ހަތަރު މޮއްގަނޑު ޖަހައިގެން އައިސް މަޑުކުރީ އުނދޯލި ކައިރީގައެވެ. އަދި ތިބްޔާންގެ ސޫރަ ޖެހި ކުއްލިއަކަށް ކޮޅަށް ތެދުވެ ހަށި ދަމާލިއެވެ. ކަށިތައް ފޭވާ ކަހަލަ އަޑު ފަށްގަނޑަކާއެކު އެއެތި އުނޑޯލީގައި އިށީނދެ ދުރުބަލާލިއެވެ. ދުވާ ފަރުހަކިވަހުން ނޯށްދަމާލަން ނުކެރި ހުރި ތިބްޔާންއަށް ހިތާ ހިތުން މާތް ﷲއަށް ދުޢާކުރެވުނީ މަލާކް މިރޭ މިތަނަށް ނާންނާނެ ގޮތެއް މެދުވެރިވޭތޯއެވެ.\nފަނަރަވަރަކަށް މިނެޓު ފަހުން އިވުނީ މަލާކްގެ އަޑާއެކު މަލާކްގެ ގާތް ދެބެންދެދަރި އަންހެންކުއްޖެއް އަދި މަލާކްގެ އެންމެ ގާތްއެކުވެރިޔާ ކަމުގައިވާ އަންޖަލްގެ އަޑަށެވެ. ވަގުތުން ތިބްޔާންގެ ދެލޯ ބޮޑުވެ ބަލާލެވުނީ އޭނަގެ ސިފަ ޖެހިގެން އިން ވިގަންޏަށެވެ. އެވިގަނީގެ ނަޒަރު އަމާޒުވެފައި ހުރީ ދުރުން އިވެމުން ދިޔަ އަޑަށެވެ.\nއަންޖަލް ވަކި ހިސާބެއްގައި ތަންކޮޅެއް ދުރުގައި މަލާކްމެން ފެންނާނެހެން މަޑުކުރުމުން މަލާކް ހިނގައިގަތީ އުނދޯލި ކައިރިއަށެވެ. ފަރުހަކިވަސް ދުވަމުން ދިޔަ ކަމުގައި ވިޔަސް އުނދޯލީގައި އިން ތިބްޔާން ފެނިގައި މަލާކްގެ ތުންފަތްމައްޗަށް ރަކި ހިނިތުންވުމެއް ވެރިވެގެން ދިޔައެވެ. އެސްފިޔަވެސް ޖަހާނުލައި ތިބްޔާންގެ ސިފަ ޖެހިގެން އިން ވިގަނި މަލާކްއާ ދިމާއަށް ބަލަމުން ދިއުމުން މަލާކް ލަދުގަތެވެ. އަދި އުނދޯންޔާ ދިމާއަށް ހިނގައިގަތެވެ. ގަހުގައި އޮތް ތިބްޔާން ވިގަނި ކައިރިއަށް ނުދާށޭ ކިޔައި ހަޅޭލަވައިގަންނަން ބޭނުންވި ނަމަވެސް އޭނަގެ ދުލުގައި ހީވަނީ ތަޅެއް ލެވިފައި ވާހެންނެވެ.\n” އަހަރެންދޯ މިރޭ ލަސްވީ؟ ” މަލާކް އައިސް އުނދޯލީގައި އިށީނދެ ތިބްޔާންގެ ކޮނޑާ ހަމަޔަށްއަރާ ފަންފަން އިސްތަށިގަނޑުގައި ފިރުމާލިއެވެ. ތިބްޔާންގެ ސިފަ ޖެހިގެން އިން ވިގަނި އަނގަޔަކުން ނުބުންޏެވެ.\n” މަންމައަށް އެނގުނީމައި ވަރަށް ބިރުގަތް ރޭގަ. އެކަމަކު އަހަރެން ތިބްޔާންގެ ގާތަށް މަންމަ ކޮންމެ އެއްޗެކޭ ކިޔަސް އަންނާނަން. ” މަލާކް ތިބްޔާންގެ ކޮނޑުގައި ބޯއަޅާލިއެވެ. ދުވަމުން ދިޔަ ފަރުހަކިވަމުން މަލާކްއަށް ހޮޑުލަވާ ގޮތްވިއެވެ. އެހެނަސް އެއީ ތުނޑި ކައިރިވުމުން ދުވާ ވަހެއްކަމަށްބަލާ އެއްޗެކޭ ނުބުންޏެވެ.\n” ކީއްވެތަ މިރޭ މަޑުން ތިއިނީ؟ ވާހަކަ ދައްކަބަލަ! ” މަލާކް ބޯހިއްލާލަމުން ވިގަންޏާ ހަތަރުކަޅި ހަމަކޮއްލިއެވެ. ކުއްލިއަކަށް އެވިގަނި މަލާކްގެ ނޭފަތުގައި އަނގަޖެހީއެވެ. އަންޖަލް ވާނުވާ ނޭނގިފައި ހުރެ އަނގަމަތީގައި އަތް އަޅާލެވުނެވެ. ތިބްޔާންގެ ދެލޮލުން ކަރުނަތައް ފައިބައިގަތެވެ. މިރޭ ދެން މަލާކް ސަލާމަތްނުވާނެކަމުގައި ހިތް ބުނަމުން ދިޔައެވެ.\nއެވިގަނި އޭތީގެ އަސްލު ސޫރަޔަށް ބަދަލުވުމަށްފަހު މަލާކް ކެއުމައިގެން އަވަސްވެގަތެވެ. އަންޖަލް ބިރުން ހަޅޭލަވައިގަނެފައި ރަށުތެރެއަށް ދުއްވައިގަތެވެ. ތިބްޔާންއަށް އޮވެވުނީ އެވިގަނީ މަލާކް ކާންދެން ބަލަހައްޓައިގެންނެވެ.\nމާލަސްތަކެއް ނުވެ އަންޖަލް ރަށުތެރެއިން މީހުން ގޮވައިގެން އައި އިރު ވިގަނި ފެންނާކަށް ނެތެވެ. އޭރުވެސް މުޅި ހިސާބުގައި ފަރުހަކިވަސް ހިފާލާފައި ހުއްޓެވެ. ރަށުތެރެއިން މީހަކު މަލާކް އިން އުނދޯންޏާ ދިމާއަށް ފޯނުން އަލިކޮއްލީ އެއްޗެއް ފެންނަން އޮތުމުންނެވެ. މަލާކްގެ ކަށި އިނގިލީގައި ތިބްޔާން އަޅައިދިން އަނގޮޓިއާއެކު އެއިނގިލި ނުކައި އޮތެވެ. އަންޖަލް ވަގުތުން އަނބުރައިގަތެވެ. އެހިސާބުން ހަރާކާތް ހުއްޓިފައި އޮތް ތިބްޔާންވެސް ބިންމައްޗަށް ވެއްޓިއްޖެއެވެ. މާބޮޑު ގަހެއް ނޫންކަމުން ތިބްޔާންއަށް މާބޮޑު ގެއްލުމެއް ނުލިބުނު ކަމުގައި ވިޔަސް އޭނާވަނީ ބިރުން ގޮސް ހުމާ ފިހިފިހިއެވެ.\nތިބްޔާން މަރުވީ އެހުމުގައި ދުވަސްތަކެއް ހޭދަކުރުމަށްފަހުއެވެ.\nމިއީ ހދ.ނޮޅިވަރަމްފަރުގައި ހިނގާ ދިޔަ ހަޤީޤީ ހާދިސާއެކެވެ. މިއީ އިހު ޒަމާނުގެ ވާހަކައެއް ނަމަވެސް އަޅުގަނޑު މިވާހަކަ މިލިޔުނީ މިޒަމާނަށް ބަދަލުކޮއްލައިގެންނެވެ. އަދި މީގެ އިތުރުން އަޅުގަނޑު މިވާހަކައަށް ވާހަކައިގެ އަސްލު ނުގެއްލޭނެހެން ބައިތައް އިތުރުކުރި ވާހަކަ ދަންނަވަމެވެ. އުއްމީދުކުރަނި ހުރިހާ ކިޔުންތެރިންނަށްވެސް މިވާހަކަ ކަމުދާނެކަމަށެވެ.\n– – އާރޝް\nބިރުވެރި June 23, 2013\nބިރުވެރި December 14, 2019\nކުއްޅަވަށްފާ (12ވަނަ ބައި)\nބިރުވެރި ލޯބި August 15, 2016


ހޯނޑެއްދޫގެ %6 ގެއިން ޕޮޒިޓިވްކޭސް ފެނިފައިވޭ، %19 ގޭގައި ކޮންޓެކްޓުން ހޯނޑެއްދޫގެ %6 ގެއިން ޕޮޒިޓިވްކޭސް ފެނިފައިވޭ، %19 ގޭގައި ކޮންޓެކްޓުން\nހޯނޑެއްދޫގެ %6 ގެއިން ޕޮޒިޓިވްކޭސް ފެނިފައިވޭ، %19 ގޭގައި ކޮންޓެކްޓުން\nހޯނޑެއްދޭގެ %6 ގޭބީސީއިން ކޯވިޑް-19 ބަލި ފެނިފައިވާކަމަށާއި، ރަށުގެ %19 ގޭގައި ބައްޔަށް ޕޮޒިޓިވްވި މީހުންގެ ކޮންޓެކްޓުން ތިބިކަމަށް ހެލްތް އެމަޖެންސީ އޮޕަރޭޝަން ސެންޓަރ އެޗްއީއޯސީން ވިދާޅުވެއްޖެއެވެ.\nރާއްޖޭގައި މިވަގުތު އެންމެ ގިނައިން ކޯވިޑް-19ގެ ކޭސްތައް ފެނިފައިވަނީ މާލެއިންނެވެ. އަދި އަތޮޅުތަކުގެ ރަށްތަކުގެ ތެރެއިން ގދ.ހޯޑެއްދޫއިންވަނީ މިހާތަނަށް 38 މީހަކު ބައްޔަށް ޕޮޒިޓިވްވެފައެވެ. އެރަށުން ބައްޔަށް ޕޮޒިޓިވްވި މީހުންގެތެރޭގައި ހައިރިސްކް 8 މީހަކުވެސް ހިމެނޭކަމަށް އެޗްއީއޯސީގެ ތަރުޖަމާނު ޑރ.ފާތިމަތު ނަޒްލާ ތަފީޤްވަނީ ވިދާޅުވެފައެވެ. އަދި މިހާތަނަށް ބެލި ބެލިމުން 202 ކޮންކްޓެކްޓުން ފާހަގަވެފައިވާކަމަށްވެސް ޑރ.ނަޒްލާ ވިދާޅުވިއެވެ.\n"202 ކޮންޓެކްޓުން އެބަތިބި، 18 މީހުންނަކީ ހައިރިސްކް މީހުން. އެރަށުގައި %6 ގޭބީސީއިން ވަނީ ބަލި ފެނިފައެވެ. އަދި ރަށުގެ 19%ގޭގައި ކޮންޓެކްޓުން އެބަތިބި."ޑރ.ނަޒްލާ ވިދާޅުވިއެވެ.\nޑރ.ނަޒްލާ ވިދާޅުވީ މިހާރުވެސް 11 ސާމްޕަލެއް އެރަށުން ޓެސްޓް ކުރަމުންދާކަމަށެވެ. އަދި ކޮންޓެކްޓުން ފެންނަވަރަކަށް ކޮންޓެކްޓުންގެ ސާމްޕަލާއި ރަށުތެރެއިން ރެންޑަމް ސާޕްލްވެސް ނަގަމުންދާކަމަށެވެ.\nގދ.ހޯނޑެއްދުއަށް ކަރަންޓީނަށް ދިޔަ ބަޔަކު ކަރަންޓީން އުސޫލާ ޚިލާފުވިކަމަށް ބުނާ ވާހަކައާއި ގުޅޭގޮތުން ޑރ.ނަޒްލާ ވިދާޅުވީ މިހާތަނަށް އެއްކުރި މަޢޫލޫމާތަށް ބަލާއިރު އެފަދަ މަޢުލޫމާތެއް ޔަޤީންކުރެވިފައި ނުވާކަމަށެވެ. ނަމަވެސް އެކަން އިތުރަށް ބަލައި، މި މައްސަލަ ތަޙުޤީގުކުރަމުންދާކަމަށް ޑރ.ނަޒްލާ ވިދާޅުވިއެވެ.\nހޯނޑެއްދޫން ގިނަ ބަޔަކު ބައްޔަށް ޕޮޒިޓިވްފެފައިވަނީ އެރަށުން މިމަހުގެ 3ވަނަ ދުވަހު ފެނުނު 2ކޭސްއަށް ފަހުއެވެ. އަދި އެ ދެމީހުންނާއި ގުޅުންގުރި އިތުރު 32 މީހުންވަނީ މިހާތަނަށް އެރަށުން ޕޮޒިޓިވްވެފައެވެ. މިކޭސްތަކާއި ގުޅިގެން ހޯނޑެއްދުއާއި ކޯޒްވޭއަކުން ގުޅާލާފައިވާ މަޑަވެލިވެސްވަނީ މޮނިޓަރިންގެ ޙާލަތަށް ގެނެސްފައެވެ. އަދި ދެރަށުންވެސް ސާމްޕަލް ޓެސްޓްކުރަމުންދާއިރު، މިހާތަނަށް މަޑަވެލިން ކޯވިޑް ކޭސްއެއް ފެނިފައެއް ނުވެއެވެ.


އެއްގަމު ވެހިކަލް ލައިސަންސް ޓެސްޓް ދިނުމަށް ބޭނުންވާ ތަން ހަދާދޭނެ ފަރާތެއް ހޯދުމާއިބެހޭ:\nޓްރާންސްޕޯޓް އޮތޯރިޓީން ދެމުން ގެންދާ ލައިސަންސް (A ޒޯނުގެ ) ޚިދުމަތް މާލެ އަތޮޅު ކައުންސިލްގެ ފަރާތުން ދިނުމަށްޓަކާ މިރަށުގައި އެއްގަމުގައި ދުއްވާ އިންޖީނުލީ ތަކެތިދުއްވުމުގެ ލައިސަންސް ހެދުމަށް ބޭނުންވާ ސަރަހައްދު ޓްރާންސްޕޯޓް އޮތޯރިޓީގެ މިންގަނޑު ތަކާއި އެއްގޮތަށް އަމިއްލަތަކެތީގައި ކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ މިމަސައްކަތް ކޮށްދިނުމަށް ޝައުޤުވެރިވާ އެންމެހާ ފަރާތްތަކަށް ތިރީގައި މިދަންނަވާ ގޮތުގެ މަތިން މަޢުލޫމާތު ސާފުކުރެއްވުމަށްފަހު އަންދާސީ ހިސާބު ހުށައެޅުމުގެ ފުރުސަތު ހޮޅުވާލެވިފައިވާ ވާހަކަ ޢާއްމުކޮށް އެންގުމަށްޓަކާ އިޢުލާންކުރީމެވެ. އަދި މަޢުލޫމާތު ސާފުކުރަން ވަޑައިނުގަންވާ ފަރާތްތަކުގެ އެސްޓިމޭޓް ބަލައިނުގަނެވޭނެ ވާހަކަ ދަންނަވަމެވެ.\nއަދި ކުރިން މިމަސަތްކަތް ކޮށްދިނުމަށް ކޮށްފައިވާ އިޢުލާން ނަމްބަރ: (IUL)337-C-AB/337/2017/3 (19 ޖެނުއަރީ 2017) އާއި ގުޅިގެން އެއްވެސް ފަރާތަކުން އަންދާސީ ހިސާބު ހުށަހަޅާފައިނުވާތީ އެއިޢުލާން ވަނީ ބާތިލްކުރެވިފައެވެ.\n1- މަސައްކަތާއިބެހޭގޮތުން ދެވޭ މަޢުލޫމާތު ސާފުކޮށްދިނުން\n- މަޢުލޫމާތު ސާފުކޮށްދިނުމަށް ހަމަޖެހިފައިވާ ތާރީޚް : 08 ފެބްރުއަރީ 2017 .\n- މަޢުލޫމާތު ސާފުކޮށްދިނުމަށް ހަމަޖެހިފައިވާ ސުންގަޑި: 11:00 ގައި.\n- މަޢުލޫމާތު ސާފުކޮށްދިނުމަށް ހަމަޖެހިފައިވާ ތަން : މާފުށި ކައުންސިލް އިދާރާގެ ޖަލްސާކުރާ ހޯލްގައި.\n2- އެސްޓިމޭޓް ހުށައެޅުމާއި ބަލައިގަތުމަށް ހަމަޖެހިފައިވާ\n- އެސްޓިމޭޓް ހުށައެޅުމާއި ބަލައިގަތުމަށް ހަމަޖެހިފައިވާ ތާރީޚް : 14 ފެބްރުއަރީ 2017 .\n- އެސްޓިމޭޓް ހުށައެޅުމާއި ބަލއިގަތުމަށް ހަމަޖެހިފައިވާ ސުންގަޑި 11:00 .\n- އެސްޓިމޭޓް ހުށައެޅުމާއި ބަލއިގަތުމަށް ހަމަޖެހިފައިވާ ތަން : މާފުށި ކައުންސިލް އިދާރާގެ ޖަލްސާކުރާ ހޯލްގައި.\n31 ޖެނުއަރީ 2017\n31 ޖަނަވަރީ 2017\nޕަބްލިޝްކުރި ތާރީޚު: 31 ޖަނަވަރީ 2017\nސުންގަޑި: 08 ޖަނަވަރީ 2017 1100


Keeper Iyan libunu furusathugai thafaathu dhakkaifi | Mihaaru\nއިއްޔެގެ މެޗުން މޮޅުވުމަށް ފަހު ދަ ގޭންގުގެ ކީޕަރު އިޔާން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nކީޕަރު އިޔާން ލިބުނު ފުރުސަތުގައި ތަފާތު ދައްކައިފި\n09 މެއި 2018 - 08:576comments\nދެ ވަނަ ޑިވިޝަނުގެ ފައިނަލުގައި އިއްޔެ ޕެނަލްޓީ ޖަހައިގެން ޖޭޖޭ ސްޕޯޓްސް ކްލަބް އަތުން ދަ ގްރާންޑޭ އަމީގޯސް ނިއުޖެނެރޭޝަން ސްޕޯޓްސް ކްލަބް (ދަ ގޭންގް) މޮޅުވިއިރު، އެންމެ ގިނަ ބަޔެއްގެ ލޯ އަމާޒުވީ މި މުބާރާތުގެ މޮޅު ގޯލްކީޕަރުގެ މަގާމު ހޯދި ހދ. ނޮޅިވަރަމް އަށް އުފަން އިޔާން އަބްދުލް އަލީމް (ޗިކީ) އަށެވެ. މާޒިޔާގެ ލޯން އެއްބަސްވުމެއްގެ ދަށުން ދަ ގޭންގަށް ބަދަލުވެ އިޔާން ދެއްކީ ތައުރީފް ހައްގު ކުޅުމެކެވެ.\nމާޒިޔާއާ 2014 ވަނަ އަހަރު ގުޅުމަށް ފަހު އެ އަހަރު އޮތް ތިން ވަނަ ޑިވިޝަން މުބާރާތުގައި ލޯން އެއްބަސްވުމެއްގެ ދަށުން އިޔާން ކުޅުނެވެ. ޖެހިގެން އައި އަަހަރު މަހިބަދޫ ސްޕޯޓްސް ކްލަބާ ދެކޮޅަށް މާޒިޔާ ކުޅުނު މެޗެއްގެ 25 މިނިޓް އިޔާން ވަނީ އެ ޓީމުގެ ގޯލު ބަލަހައްޓައިފަ އެވެ.\n"އަސްލު ދަ ގޭންގުން ފުރުސަތު ލިބުނީ ރައްޓެއްސެއްގެ ކައިރީގައި އަމިއްލަ އަށް ބުނެގެން. މާޒިޔާ އިން ލޯނެއްގައި ދޫކޮށްލުމުން ދެ ވަނަ ޑިވިޝަން ކުޅެލަން މިއައީ. ދަ ގޭންގުން މި ފުރުސަތު ދިނީމަ ޝުކުރު އަދާކުރަން،" އުމުރުން 24 އަހަރުގެ އިޔާން "މިހާރަ"ށް ބުންޏެވެ.\nމިދިޔަ ދެ އަހަރު މާޒިޔާގައި ވާދަވެރި މެޗެއް ކުޅުމުގެ ފުރުސަތު ނުލިބުނު ނަމަވެސް މި ފަހަރު ދަ ގޭންގުން ލިބުނު ފުރުސަތާ އެކު އިޔާން ހުރީ ރަނގަޅު ކުޅުމެއް ދައްކަން އަޒުމްކަނޑައަޅައިގެންނެވެ. މުބާރާތުގައި ކުޅުނު ފަސް މެޗުން އިޔާން ކައިރިން ވަނީ ދެ ގޯލެވެ. ފައިނަލް މެޗުގައި ޖޭޖޭގެ ކުޅުންތެރިން ފޮނުވާލި ގިނަ ހަމަލާތަކެއްގެ ހުރަހަކަށްވީ އިޔާން އެވެ.\nޕެނަލްޓީގައި ޖޭޖޭ އިން ފޮނުވާލި ހަތަރު ޕެނަލްޓީގެ ތެރެއިން ނެދަލެންޑްސްގެ ފޯވާޑް ލިއަންޑްރޯ ރެސީޑާ އާއި ކެޕްޓަން އަބްދުއްރަޝީދު މާހިރު (އަބޫ) ފޮނުވާލި ދެ ޕެނަލްޓީ އިޔާން މަތަކުރި އެވެ. އެއް ޕެނަލްޓީ ގޯލުގެ ދަނޑި އަށް އަމާޒުވިއިރު، ޖޭޖޭ އިން ކާމިޔާބުރި ހަމައެކަނި ޕެނަލްޓީން މިދުހަތު ފަހުމީ (ބިޗަޑް) ފޮނުވާލި ބޯޅަ ގޯލަށް ވަނީ އިޔާން އަތުގައި ޖެހިފަ އެވެ.\n"މިއީ ތަފާތު ތަޖުރިބާއެއް. މުޅިން އަލަށް ދެ ވަނަ ޑިވިޝަނުގައި ކުޅެފައި މި ކާމިޔާބު ލިބުނީ. މިހާ ހަމައަށް އާދެވުނީމަ ވަރަށް އުފާކުރަން،" އިޔާން ބުންޏެވެ.\nމާޒިޔާގެ ގޯލު ބަލަހައްޓަމުން އަންނަނީ ސްޕެއިނުގެ ގޯލްކީޕަރު މައުރޯ ބޮއެޗިއޯ އެވެ. މާޒިޔާގެ ދެ ވަނަ ކީޕަރަކީ ގައުމީ ޓީމުގެ ކީޕަރު ހުސެއިން ޝަރީފް އެވެ. އިޔާންގެ އަޒުމަކީ މާޒިޔާ ޓީމަށް އެރުމެވެ.\n"އުއްމީދަކީ މާޒިޔާ ޖާޒީގައި ކުޅެން ލިބުން. އަސްލު މިއީ ޓީމުގައި ކުރި ހިތްވަރު. ދުވަހަކު ވެސް ޕްރެކްޓިސް ކަޓުވާނުލަން. އަބަދުވެސް ގަޑިއަށް ދަން،" އިޔާން ބުންޏެވެ.\nމާޒިޔާގައި އެންމެ އެކަށީގެންވާ މިންވަރަށް އިޔާން އަށް ކުޅުމުގެ ފުރުސަތު ނުލިބުނު ނަމަވެސް އޭނާ އަށް އެންމެ ބޮޑު ހިތްވަރެއް ލިބެނީ އެޓީމުގެ ކުޅުންތެރިންނާއި އެސިސްޓަންޓް ކޯޗު މުހައްމަދު ސުވެއިދު (ސުވެޓޯ)ގެ ފަރާތުންނެވެ.\n"ޓީމުގެ އެހީތެރިކަން ވަރަށް ބޮޑަށް ލިބޭ. ހާއްސަކޮށް ސުވެޓޯގެ އެހީތެރިކަން ލިބޭތީ މި ފުރުސަތުގައި ޝުކުރު އަދާކުރަން." އިޔާން ބުންޏެވެ.\nމި ފަހަރުގެ ދެ ވަނަ ޑިވިޝަނުގައި އެއް ފެންވަރެއްގައި ހުރިހާ މެޗެއްގައި ކުޅުނު ކުޅުންތެރިންގެ ތެރޭގައި އިޔާން ހިމެނެ އެވެ. އޭނާ ދެއްކި ކުޅުމަށް ގިނަ ބަޔަކު ވަނީ ތައުރީފް ކޮށްފަ އެވެ.\nއިތުރު ލިޔުންތައް މާޒިޔާ ސ.ރ.ކ ދެވަނަ ޑިވިޝަން ފުޓްބޯޅަ


Haafiz Musthafaage shauguveri ehen vaahakaeh\nހާފިޒް މުސްޠަފާގެ ޝައުގުވެރި އެހެން ވާހަކައެއް\nމުސްތޮފާ މީގެ4އަހަރު ކުރިން ޔަހްޔާއާއެކު: ފޮޓޯ/ޑރ. އަބްދުއްސައްތާރު ޔޫސުފް\nމި ރޯދަމަަހު މިރަށުގައި އިމާމްވެ ތަރާވީހް ނަމާދުކުރަމުން އަންނަ އެގާރަ އަހަރުގެ މުސްތަފާ މުޙައްމަދުގެ ވާހަކައަކީ މިހާރު ގިނަ ބަޔަކު ދަންނަ ވާހަކައެކެވެ. ވޭތުވެދިޔަ ހަފްތާއެއްހާ ދުވަހުގެ ތެރޭގައި ރާއްޖޭގެ ވަރަށް ގިނަ މީޑިޔާތަކުން އޭނާގެ ވާހަކަ ގެނެސްދިނެވެ. ބައެއް މަޝްހޫރު މީޑިޔާތަކުން އޭނާ އިމާމްވެ ތަރާވީހް ނަމާދުކުރާ މަންޒަރު ލައިވްވެސް ކުރިއެވެ. ގިނަ ބަޔަކު މިހާރު އޭނާ ސިފަކުރަނީ ގުރުއާނަށް ފަރިތަ ހިތްވަރުގަދަ ކުއްޖެއްގެ ގޮތުގައެވެ. އެކަމަކު މިފަހަރު ދައްކަން މިއުޅެނީ މުސްތަފާއާގުޅޭ މުޅިން އެހެން ވާހަކައެކެވެ.\nގުރުއާން ކިޔެވުމުގެ އިތުރުން މުސްތަފާގެ އެއް ޝައުގަކަށް ވަރަށް ތުއްތު އިރުއްސުރެވެސްވެފައި އޮތީ އުމުރުން ދުވަސްވީމީހުންނަށް އެހީތެރިވެދިނުމެވެ. ގުރުއާން ހިތުދަސްކުރުމަށް އިންޑިޔާއަށް ބަދަލުވުމުގެ ކުރިން އެކަން ހާމަވާފަދަ ނަމޫނާ މަސައްކަތެއް އޭނާ ވަނީ ކޮށްފައެވެ. މިކަން ރަށުގެ މަދު ބަޔަކަށް ނޫނީ ފާހަގަ ނުވެ އޮވެދާނެއެވެ.\nމުސްތަފާގެ އެ އަގުހުރި މަސައްކަތް މީގެ ގާތްގަނޑަކަށް ހަތަރު އަހަރުކުރިން ފާހަގަކުރެއްވީ އެއް ބޭފުޅަކީ އޭދަފުށްޓަށް އުފަން ޑރ. ޢަބްދުއްސައްތާރު ޔޫސުފެވެ. އދ. ގެ ގިނަ މަގާމްތަކެއް ފުރުއްވާފައިވާ ޑރ. ޢަބްދުއްސައްތާެރު އޭނާގެ އަމިއްލަ ފުޅު ބްލޮގް “ރުއްކުރީ” ގައި ލިޔުއްވާފައިވާ ގޮތުގައި މިރަށު ރޯޝަނީގޭގައި ދިރިއުޅެމުންގެންދިޔަ އަލްމަރްހޫމް ޔަހްޔާ މުހައްމަދު ލޯފަން ހާލުގައި ބަލި އެނދުގައި އޮތް ދުވަސްތަކުގައި މުސްތަފާ އޭނާ އަށް ބެހެއްޓި ސަމާލުކަމަކީ ވަރަށް ޝައުގުވެރިކުރުވި ކަމެކެވެ. އޭރު އުމުރުން އެންމެ ހަތް އަހަރުގެ ކުއްޖެއްގެ ފަރާތުން ފެނުނު އާދަޔާ ޚިލާފް އޯގާތެރިކަމާއި، އެހީތެރިކަމަކީ ވަރަށް ބޮޑަށް ބަދަލުވެފައިވާ މިފަދަ މުޖުތަމައަކުން ފެންނާނެކަމަށް އުއްމީދުވެސް ކުރެއްވިކަމެއް ނޫން ކަމަށް ބްލޮގްގައި ޑރ. ޢަބްދުއްސައްތާރު ވިދާޅުވެފައިވެއެވެ. އެވާހަކަ ތަފްސީލްކޮށްދެއްވަމުން ޑރ. ޢަބްދުއްސައްތާރު ވިދާޅުވެފައިވަނީ މުސްތަފާ ވަރަށް ގިނައިން ކޮންމެ ދުވަހަކު ކަހަލަގޮތަކަށް ޔަހުޔާގެ ހާލު ބަލަން ޒިޔާރަތްކުރެއެވެ. އަދި، އޭނާގެ ޅަދެއަތުން ޔަހުޔާގެ ފައިމޮޑެދީ ބުރަކަށި މަސާޖްކޮށްދެއެވެ. އެންމެ ހިތްގައިމުކަމަކީ އޭނާ ވިދާޅުވެފައިވާގޮތުގައި އެކަން މުސްތަފާ ކުރާލެއް ފުރިހަމަކަމެވެ. އެކަމަށް އޭނާ ބަހައްޓާ ޝައުގުވެރިކަމާއި ފަރުވާތެރިކަމެވެ.\nމަރްހޫމް ޔަހްޔާ މިރަށުގައި ހޭދަކުރި އެންމަ ފަހުދުވަސްތަކުގައި އޭނާގެ ގިނަކަންކަން ބެލެހެއްޓި މީހަކީ މުސްތަފާގެ މަންމަ މާޖިދާއެވެ. އެކަމުގައި މާޖިދާއަށް އެންމެ ބޮޑު އެހީތެރިކަމެއް ލިބުނީވެސް މުސްތަފާގެ ފަރާތުންނެވެ.\n“އޭނަ (މުސްތަފާ) ކޮންމެ ފަހަރަކުވެސްދާނެ އަޅުގަނޑާއެކު ޔަހްޔާ ކައިރިއަށް. ސާފުކުރާއިރުވެސް އެހީތެރިވާނެ. ކޮންމެ ފަހަރަކު ވުޟޫވެސްކޮށްދޭނެ. ގުރުއާނުގެ ސޫރަތްތައްވެސް ކިޔުއްވާނެ.” މާޖިދާ ބުންޏެވެ.\nއެއީ ހަގީގަތުގައިވެސް އެއުމުރުގެ ކުއްޖެއްގެ ފަރާތުން މިހާރު ފެނުން ދުރު ކަމެކެވެ. މުސްތަފާއަށް ތައުރީފް ހައްގީ އެ ސަބަބަށްޓަކައެވެ.\nޔަހްޔާގެ އިތުރުން މުސްތަފާގެ އަވަށްޓެރިންގެ ތެރޭގައި ހިމެނޭ އުމުރުންދުވަސްވީ ގިނަ ބަޔަކާއި ގާތްގުޅުމެއް އޭނާ ބޭއްވިއެވެ. މިހާރު ވަރަށް މަޑުމައިތިރި ބަސްމަދު ކުއްޖެއްގެ ގޮތުގައި ފެންނަ މުސްތަފާ އޭރު އެމީހުންނާ ސަމާސާކޮށް ހެދިއެވެ. އެ އުމުރުގެ ބައެއް މީހުންގެ ގާތުވެސް އިންޑިޔާއަށްގޮސް ގުރުއާން ހިތުދަސްކޮށްގެން ތަރާވީހްނަމާދު ކުރަން ރަށަށް އަންނާނެ ވާހަކަ ބުނެފައިވެއެވެ.\nއެންމެ އެގާރަ އަހަރުގައި ހިފްޒްކޮށް އިމާމްވެ ތަރާވީހް ނަމާދުކުރަންފެށުމާއެކު އެތައް ހާސްބައެއްގެ މަގްބޫލްކަން ހޯދި މުސްތަފާ މިހާރު ވަނީ އޭދަފުށީގައި ހުންނަ މައިކޮލެޖްގެ ކެމްޕަހުގައި ކިޔަވާ އުމުރުން ހަތް އަހަރާއި ނުވަ އަހަރާއި ދެމެދުގެ ކުދިންނަށް ގުރުއާން ކްލާސްތަކެއް ނަގައިދޭންވެސް ފަށާފައެވެ.\nޖޫން 4, 2017 at 7:18 pm\nMaasha Allah…. thigothugai lahahtawaashi… Aameen


މިއީ ބޮނަވެންޗަރ މޯލްޑިވްސް ޕްރައިވެޓް ލިމިޓެޑާއި މިނިސްޓްރީ އޮފް ޓޫރިޒަމް އަދި މިނިސްޓްރީ އޮފް އެޑިއުކޭޝަން ގުޅިގެން ޓޫރިޒަމްގެ ދާއިރާއިން މީހުން ތަމްރީނުކުރުމަށް ހިންގޭ ޓްރެއިނިންގ ކޯސްތަކެކެވެ.\nއެޑްވާންސްޑް ސެޓުފިކެޓު އިން އިންފޮރމޭޝަން ޓެކްނޮލޮޖީ\nއިންސްޓިޓިއުޓް: ފެކަލްޓީ އޮފް ހޮސްޕިޓަލިޓީ އެންޑް ޓޫރިޒަމް ސްޓަޑީޒް (ސ.ހިތަދޫ ކެމްޕަސް)\nކޯހުގެ މުއްދަތު: 1 އަހަރު (2ސެމިސްޓަރ )\nހިސާބު ހިމެނޭ ގޮތަށް ޖީ.ސީ.އީ އޯ ލެވެލް3މާއްދާއިން ފާސްވެފައިވުން. ނުވަތަ\nޔުނިވަރސިޓީން ހިންގާ ފައުންޑޭޝަން ލެވެލް 1 އިން ފާސްވެފައިވުން. ނުވަތަ\nޖީ.ސީ.އީ އޯލެވެލް/އައި.ޖީ.ސީ.އެސް.ސީ" ގެ އިނގިރޭސި ނުވަތަ އެއާ އެއްފެންވަރުގެ އިމްތިޙާނަކުން އިނގިރޭސިން "ސީ" އިން ފެށިގެން މަތީ ގްރޭޑެއް ހާސިލުކޮށްފައިވުން. ނުވަތަ ސީ.އޭ.އީ/ސީ.ޕީ.އީ އިމްތިޙާނުން 'ސީ' އިން ފެށިގެން މަތީ ގްރޭޑެއް ހާސިލުކޮށްފައިވުން ނުވަތަ TOEFL އިން 525 އިން ފެށިގެން މަތި ލިބިފައިވުން ނުވަތަ IELTS އިން ގެ ހުރިހާ ބޭންޑަކުން މަދުވެގެން 6.0 އަށްވުރެ މަތީ ސްކޯރއެއް ލިބިފައިވުން.\nމިކޯހާބެހޭ މަޢުލޫމާތާއި އެޕްލިކޭޝަން ފޯމު މިޑިޕާޓްމަންޓްގެ ވެބްސައިޓް www.dhe.gov.mv އިން ލިބެން ހުންނާނެއެވެ.\nމި ސްކޮލަރޝިޕްގެ ދަށުން ދިނުމަށް ހަމަޖެހިފައިވަނީ ކޯސްފީގެ އިތުރަށް ކޯހުގެ މުއްދަތަށް ސްޓައިޕެންޑްގެ ގޮތުގައި ކޮންމެ މަހަކު -/2500ރ ( ދެހާސް ފައްސަތޭކަ ) ރުފިޔާއެވެ.\nމިކޯހަށް އެދި ހުށަހަޅާ ތަޢުލީމީ ސެޓުފިކެޓުތަކަކީ މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ސެޓުފިކެޓަކަށް ވާންޖެހޭނެއެވެ. އަދި ސެޓުފިކެޓު/ފައުންޑޭޝަން ނުލިބޭ ފަރާތްތަކުން ޕްރޮވިޝަނަލް ސެޓުފިކެޓު ހުށަހަޅާނަމަ އެކެންޑިޑޭޓަކު ފުރިހަމަކޮށްފައިވާ ކޯހަކީ މޯލްޑިވްސް ކޮލިފިކޭޝަން އޮތޯރިޓީން ޤަބޫލުކުރާ ޔުނިވަރސިޓީއަކުން ފުރިހަމަ ކޮށްފައިވާ އަދި އެއޮތޯރިޓީން ޤަބޫލުކުރާ ފެންވަރުގެ ކޯހެއްކަން އަންގައިދޭ ލިޔުމެއް ހުށަހަޅުއްވަންވާނެއެވެ. އަދި އެސެޓުފިކެޓާއެކު ތަޢުލީމު ހާސިލުކުރި ކޯހުގެ ޓްރާންސްކްރިޕްޓް ހުށަހަޅުއްވަންވާނެއެވެ.\nމިކޯހަށް އެދި ހުށަހަޅާ ދަރިވަރަކީ، މީގެކުރިން ޑިޕްލޮމާއެއް ނުވަތަ އެއަށްވުރެމަތީ ފެންވަރެއްގެ ކޯހެއް ފުރިހަމަކޮށްފައިވާ ދަރިވަރެއްކަމުގައި ވެގެން ނުވާނެއެވެ. އަދި އެއާ އެއްފެންވަރެއްގެ ކޯހެއް މިހާރު ފުރިހަމަ ކުރަމުންދާ ދަރިވަރެއްކަމުގައި ވެސް ވެގެންނުވާނެއެވެ.\nއެކެންޑިޑޭޓަކު ސެޓުފިކެޓު/ފައުންޑޭޝަން ހާސިލު ކުރި ޔުނިވަރސިޓީއެއްގެ ގްރޭޑިންގ ޢާންމުކޮށް މިޑިޕާޓްމަންޓުން ބަލައި ގްރޭޑިންގ ސްކީމާ ތަފާތުނަމަ ގްރޭޑިންގ ކްރައިޓީރިއާ ހުށަހަޅަންވާނެއެވެ. ގްރޭޑިންގ ކްރައިޓީރިއާ ހުށަހަޅާފައިނުވާނަމަ، ޓްރާންސްކްރިޕްޓަށް ޕޮއިންޓް ދިނުމުގައި ބެލެވޭނީ މި ޑިޕާޓްމަންޓުން ބަލަމުންގެންދާ އުސޫލުގެ މަތިންނެވެ. މިޑިޕާޓްމަންޓުން ޕޮއިންޓް ދޭ ގޮތުގެ ތަފުސީލު މިޑިޕާޓްމަންޓްގެ ވެބްސައިޓުން ލިބެން ހުންނާނެއެވެ.\nސެޓުފިކެޓު/ފައުންޑޭޝަނުން ފެށިގެން މަތީގެ ކޯސްތައް ފުރިހަމަ ކޮށްފައިވަނީ އެހެން ކޯހަކުން ކްރެޑިޓް ލިބިގެން ކަމުގައި ވަނީނަމަ، އެޕްލިކޭޝަން ހުށަހަޅާއިރު ކުރިން ހަދާފައިވާ ކޯސްތަކުގެ ޓްރާންސްކްރިޕްޓް ހުށަހަޅަންވާނެއެވެ. މިގޮތަށް ހުށަނާޅާ ފަރާތްތަކުގެ ޓްރާންސްކްރިޕްޓަށް ޕޮއިންޓް ދެވެން ނޯންނާތީ އެފަރާތްތަކުގެ އެޕްލިކޭޝަން ބާޠިލު ކުރެވޭނެއެވެ.\nމި ސްކޮލަރޝިޕްގެ ދަށުން މަތީތަޢުލީމު ހާސިލު ކުރުމަށް ފުރުޞަތު ލިބޭ ދަރިވަރުން ކިޔަވައި ނިންމުމަށްފަހު، ޓޫރިސްޓް ރިސޯޓެއްގައި ނުވަތަ ކޯހާގުޅޭ އެހެން ދާއިރާއެއްގައި ޚިދުމަތް ކުރުމަށް ބޮންޑްކުރެވޭނެއެވެ.\nހުރިހާ ޑޮކިއުމަންޓްތައް ހަމައަށް ހުށަހަޅާފައިނުވާނަމަ އެޕްލިކޭޝަން ބާޠިލުކުރެވޭނެއެވެ.\nކޯހަށް އެދި ފުރިހަމަކޮށްފައިވާ ފޯމާއި، އެފޯމުގައި ބަޔާންކޮށްފައިވާ ތަކެތި.\nތަޢުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީގައި އަސްލާ އެއްގޮތްކަމަށް ބަޔާންކޮށް، ސަރުކާރު އޮފީހަކުން، ލޯފާމަކުން ނުވަތަ ޑިޕާޓްމަންޓް އޮފް ޕަބްލިކް އެގްޒެމިނޭޝަނުން ތައްގަނޑުޖެހި އަސްލު. ( އެޓެސްޓެޑް އޮރިޖިނަލް ) އެޓެސްޓްކޮށްފައިވާ ސެޓުފިކެޓުތަކުން ނަގާފައިވާ ކޮޕީ، އަދި އެޓެސްޓްކޮށްފައިވާ ސެޓުފިކެޓުތަކުގެ ސްކޭންކޮޕީ ޤަބޫލެއް ނުކުރެވޭނެއެވެ.\nއެޓެސްޓްކޮށްފައިވާ ލިޔުމުގައި އެޓެސްޓްކޮށްފައިވާ އޮފީހެއްގެ ތައްގަނޑާއި އަދި ސޮއިކުރެއްވި ބޭފުޅެއްގެ ނަން، މަޤާމު، ސޮއި އަދި ތާރީޚު އޮންނަންވާނެއެވެ. އެޓެސްޓޭޝަން ފުރިހަމަ ނޫންނަމަ އެޕްލިކޭޝަން ބާޠިލުކުރުމުގެ އިޚުތިޔާރު މިޑިޕާޓްމަންޓަށް ލިބިގެންވެއެވެ.\nކޯހަށް އެދި ހުށަހަޅާ ސެޓުފިކެޓަކީ މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ސެޓުފިކެޓަކަށް ވާންޖެހޭނެއެވެ.\nމޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ސެޓުފިކެޓު/ ފައުންޑޭޝަން ސެޓުފިކެޓު ނުލިބޭ ފަރާތްތަކުން ޕްރޮވިޝަނަލް ސެޓުފިކެޓު ހުށަހަޅާނަމަ އެކެންޑިޑޭޓަކު ފުރިހަމަކޮށްފައިވާ ކޯހަކީ މޯލްޑިވްސް ކޮލިފިކޭޝަން އޮތޯރިޓީން ޤަބޫލުކުރާ ޔުނިވަރސިޓީއަކުން ފުރިހަމަ ކޮށްފައިވާ އަދި އެއޮތޯރިޓީން ޤަބޫލުކުރާ ފެންވަރުގެ ކޯހެއްކަން އަންގައިދޭ ލިޔުމެއް ހުށަހަޅުއްވަންވާނެއެވެ. އަދި އެސެޓުފިކެޓާއެކު ތަޢުލީމު ހާސިލުކުރި ކޯހުގެ ޓްރާންސްކްރިޕްޓް ހުށަހަޅުއްވަންވާނެއެވެ.\nކޯހަށް އެދޭ ފަރާތުގެ ވަނަވަރު. (ވަނަވަރުގައި ކެންޑިޑޭޓުގެ ސޮޔާއި ތާރީޚު އޮންނަންވާނެއެވެ.)\nސަރުކާރު ނުވަތަ އަމިއްލަ ފަރާތަކަށް ޚިދުމަތް ކުރުމުގެ ބޮންޑެއް އޮތް މީހަކުނަމަ، އެތަނުން އެ މީހަކު ދޫކުރާނެ ކަމުގެ ލިޔުން ހުށަހަޅަންވާނެއެވެ.\nސުންގަޑި: 18 ސެޕްޓެންބަރު 2014 (ބުރާސްފަތި) ދުވަހުގެ 14:30 ގެ ކުރިން މިޑިޕާޓްމަންޓްގެ ކައުންޓަރަށް (ވެލާނާގެ / 02 ވަނަ ފަންގިފިލާ) އެޕްލިކޭޝަން ހުށަހެޅުއްވުން އެދެމެވެ.\nކޯހަށް އެދޭ ފޯމު ހެނދުނު 8:30 އިން މެންދުރުފަހުގެ 14:30 އަށް ވެލާނާގޭގެ 02 ވަނަ ފަންގިފިލާގައި ހުންނަ މިޑިޕާޓްމަންޓްގެ ކައުންޓަރުންނާއި އަދި މި ޑިޕާޓްމަންޓްގެ ވެބްސައިޓުން www.dhe.gov.mv ލިބެން ހުންނާނެއެވެ. އިތުރު މަޢުލޫމާތު 3341371 އިން ލިބިވަޑައިގަންނަވާނެއެވެ.\nސުންގަޑި: 18 ސެޕްޓެންބަރު 2014 1430


Anna aharun feshigen Thilafushin dhun erun huttuvan amaazu hifaifi | Mihaaru\nއަންނަ އަހަރުން ފެށިގެން ތިލަފުށިން ދުން އެރުން ހުއްޓުވަން އަމާޒު ހިފައިފި\nތިމާވެއްޓާ ބެހޭ ވަޒީރު ޑރ. ހުސެއިން ރަޝީދު ހަސަން މަޖިލިހުގައި ވާހަކަ ދައްކަވަނީ. --- ފޮޓޯ: މަޖިލިސް\nވ. ފުލިދޫގެ ކުނިކޮށީގެ މަސައްކަތް ފެށޭނެ ދުވަހެއް ބެލުމަށް، އެ ދާއިރާގެ ޕީއެންސީގެ މެމްބަރު އިބްރާހިމް ފަޒުލް ރަޝީދު ކުރެއްވި ސުވާލަކާ ގުޅިގެން މިނިސްޓަރު ޑރ. ހުސައިން ރައްޔިތުންގެ މަޖިލިހުގެ ޖަލްސާ އަށް ހާޒިރުވެވަޑައިގެންނެވި އިރު، މަޖިލީހުގެ ގިނަ މެންބަރުންގެ ސުވާލު އަމާޒު ކުރެއްވީ އެ މެންބަރެއްގެ ދާއިރާގައި ހިމެނޭ ރަށްރަށުުގެ ކުނި މެނޭޖް ކުރުމަށް ސަރުކާރުން ގެންގުޅޭ ސިޔާސަތުތަކާ ބެހޭ ގޮތުންނެވެ.\nފެލިދޫ ދާއިރާގެ ޕީއެންސީގެ މެމްބަރު އިބްރާހިމް ފަޒުލް ރަޝީދު މަޖިލިހުގައި މިއަދު ވާހަކަ ދައްކަވަނީ. --- ފޮޓޯ: މަޖިލިސް\nއެކަމަކު، މާލޭގެ ބައެއް މެމްބަރުން ވަނީ މާލެ އަށް ދިމާވެފައިވާ ކުނީގެ މައްސަލަތަކާ ގުޅޭ ގޮތުން ސުވާލު ކުރައްވައިފަ އެވެ. ހާއްސަކޮށް، ތިލަފުށީގައި މިހާރު ވެސް ކުނި އަންދަމުންދާ ކަމަށް ވިދާޅުވެ، އެކަމުގެ ކަންބޮޑުވުން ބައެއް މެމްބަރުން މިއަދު ވެސް މަޖިލިހުގައި ފާޅުކުރެއްވި އެވެ.\nތިލަފުށިން ދުން އަރާ މައްސަލައިގައި މައްޗަންގޮޅި ދެކުނު ދާއިރާގެ އެމްޑީޕީގެ މެމްބަރު އަހުމަދު ހައިތަމް ކުރެއްވި ސުވާލުގެ ޖަވާބުގައި މިނިސްޓަރު ހުސައިން ވިދާޅުވީ ކުނި މެނޭޖް ކުރުމަކީ ރާއްޖެ އަށް ދިމާވެފައިވާ ތިމާވެށީގެ އެންމެ ބޮޑު ކަންތައް ކަމަށެވެ. އޭގެ ސަބަބުން ފަރުގެ ނިޒާމަށް ވަރަށް ބޮޑެތި ނުރައްކާތަކެއް ކުރިމަތިވަމުން ދާ ކަމަށް ވެސް އޭނާ ވިދާޅުވި އެވެ.\n"އެ މައްސަލަތައް ހައްލު ކުރަން އަޅުގަނޑުމެން މި ދަނީ ރޭވުންތައް ރާވައި ތަންފީޒު ކުރަން ބޭނުންވާ ފައިސާ ހޯދަން ހުށަހެޅުން. އޭގެ ތެރޭގައި ބޭރުގެ ފަރާތްތަކާއި ދައުލަތުގެ ބަޖެޓުން ފައިސާ ހޯދަން ކުރާ މަސައްކަތް ހިމެނޭ،" މިނިސްޓަރު ވިދާޅުވި އެވެ.\nރަށްރަށުގެ ކުނީގެ މައްސަލައަށް ދާއިމީ ހައްލެއް ގެނައުމަށް، އަންނަ އަހަރަށް ލަފާ ކުރާ ދައުލަތުގެ ބަޖެޓުގައި ހިމަނައިގެން އެ މަސައްކަތް ފެށޭވަރު ވާނެ ކަމަށް ހުސައިން ވިދާޅުވި އެވެ. އަދި ގްރީން ޓެކްސް ގޮތުގައި އަންނަ އަހަރު ފައިސާ ލިބިއްޖެ ނަމަ، ކުނި މެނޭޖް ކުރުމުގެ މަސައްކަތަށް ބޭނުން ކުރެވޭނެ ކަމަށާއި އެކަން އެގޮތަށް ވާން އޮތީ މަޖިލިހުން އެކަން ފާސްކޮށްދީގެން ކަމަށް އޭނާ ވިދާޅުވި އެވެ.\nމިނިސްޓަރު ވިދާޅުވި ގޮތުގައި ތިލަފުށިން ދުން އަރަމުން ދިއުމަކީ އަދިވެސް ވަރަށް ކަންބޮޑުވާ ކަމެކެވެ.\nއެންވަޔަރަމަންޓް މިނިސްޓަރު ޑރ. ހުސެއިން ރަޝީދު ހަސަން. -- ފޮޓޯ: މަޖިލިސް\n"ތިލަފުއްޓަށް ގިނަ އަދަދެއްގެ ކުނި ގެންދޭ މާލެ ސަރަހައްދުން. އެތަނަށް ގެންދެވޭ ކުނިތައް އޯޕަން ފީލްޑުގައި އަންދަމުން އެ ދަނީ. އަލިފާން ނިއްވާލެވޭ ކަހަލަ ގޮތެއް ވެސް ނެތް،" މިނިސްޓަރު ވިދާޅުވި އެވެ.\nއެ މައްސަލަ ހައްލު ކުރަން "ހެވީ އިކުއިޕްމަންޓް" ގަތުމަށް މަސައްކަތް ކުރަމުންދާ ކަމަށާއި އެކަމަށް ބޭނުންވާ ފައިސާ ހޯދަން ފިނޭންސް މިނިސްޓްރީގައި އެދިފައިވާނެ ކަމަށް އޭނާ ވިދާޅުވި އެވެ. އަދި އެމްޓީސީސީ މެދުވެރިކޮށް ވީހާ ވެސް އަވަހަކަށް ސާމާނު ގެންނަން މަސައްކަތް ކުރާ ކަމަށް ވިދާޅުވި އެވެ.\nތިލަފުށީގައި ކުނި އެންދުމުން އަރާ ދުމުގެ ސަބަބުން ކައިރި ރިސޯޓުތަކުންނާއި މާލޭގައި ދިރިއުޅޭ ރައްޔިތުންގެ ޝަކުވާތައް އިންތިހާ އަށް އޮވެ އެވެ. ކުރިން ނަމަ، އެއްވެސް ނިޒާމެއް ނެތި، ތިލަފުށީގައި ކުނި އެންދުމުގެ ސަބަބުން ދިމާވާ މައްސަލަތައް މާ ގިނަ އެވެ. މިދިޔަ ސަރުކާރުގެ ފަހުކޮޅު ކުނި އެންދުން ހުއްޓާލި ނަމަވެސް މިނިސްޓަރުގެ ވާހަކަތަކުން އަނެއްކާ ވެސް އެ ރަށުގައި ވަނީ ކުނި އަންދަން ފަށައިފަ އެވެ.\nމީގެ އިތުރުން، ރަށުގެ އަޑީގައި ހުރި ކުނިތަކުގައި ދޭތެރެދޭތެރެއިން އަލިފާން ހިފަމުން ދާތީ ދުން އެރުމުގެ މައްސަލަ މަދުން ނަމަވެސް ކުރިމަތިވެ އެވެ. އެގޮތުން، ވާރޭ ވެހޭ ދުވަސް ދުވަހާއި ގަދައަށް ވައި ޖެހޭ ދުވަސްތަކުގައި މިފަދަ ހާދިސާތައް ހިނގަ އެވެ.\nތިމާވެށި ރައްޔިތުންގެ މަޖިލިސް ތިލަފުށި އެންވަޔަރްމެންޓް މިނިސްޓްރީ ކުނި ވޭސްޓް މެނެޖްމެންޓް މިނިސްޓަރު ޑރ. ހުސެއިން ރަޝީދު ހަސަން\nކުނިއަންދާ މެޝިންތަކެއް ގެނެސްދިނީމަވެސް އެ ނުބެހެއްޓިގެން ތިޔައުޅެނީ. ކައުންސިލް އިންތިޚާބާ ދިމާކޮށް ބައެއް މެޝިން ރަށްރަށަށް ބަހާނުލާކަމެއްވެސް ނޭނގެ.\nކުނު އެންދުން ހުއްޓާލަންވީ ހަމަ\nތީ ކުރީސަރުކާރުން އެގްރީމެންޓް ކޮށްގެން މިއަހަރު ގެންނަން ނިންމި ބޮޑެތި އިންސިނަރޭޓަރު ތަކުގެ ވާހަކަ. މިސަރުކާރުން އަލަށް އެބަ ކަމެއް ކުރޭތަ؟\nމިހާތަނަށް އެންވަޔަރަމެންޓް މިނިސްޓްރީއާ ހަވާލުވި އެންމެ ނާގާބިލު މިނިސްޓަރ ހުސްއަނގަތަޅާ ބޭފުޅެއް މީޓިން އެއް އޮތަސް އަބަދު ދައްކަނީ ނަޖިހުން ކުނިއުފައްދާ ވާހަކައާ ކޮރަލްރީފާ ޒޫޒަންތެލޭގެ ވާހަކަ\nކޮބާ ހޭ ގްރީން ޓޭކްސް އަށް ލިބޭހާ ފައިސާ،\nކިހިނެއް ތިކަން ކުރާނީ، ވެމްކޯގެ އެމްޑީ އެ އުޅެނީ އަދިވެސް ކުޅިވަރު ނުކުޅެވިގެން. ލަންކާއަށް ކުދި ގެންގޮސްގެ ވޮލީ ނުކުޅެވިގެން\nނުވާނެ އެއްކަމެއްވެސް ކުނިއަންދާނެ މެސިންތަކާއި ސާމާނު ރައިސްޔާމީންގެ ސަރުކާރުގަ ގެނެސްފަ ހުރިވާހަކަ ތިލަފުށްޓަށް ވަޒީފާއަށް ނިކުމެއުޅޭމީހުންދައްކާ ތަނުގަ ވަޒީފާއަށްދާންޖެހިފަ ތިބޭއެތަށްބަޔަކަށް އޭގެ އުދަގޫފޯރާ ފުއްޕާމެއަށް ބަލި ޖެހި ހާޓް އޮޕަރޭޝަން ކުރާން ޖެހިފަ ތިބި މީހުނާ ކޮށްފަ ތިބި އެތަށް ބަލި މީހުނެއް ޒަރޫރީ ބޭނުންތަށް ފުއްދަން ތިލަފުށްޓަށް އަރަންޖެހިފަތިބޭއިރު ނޭވާލުމަށް އުދަގޫވޭ އެކަމުގެ ވޭނުގަ އުޅޭއިރުވެސް މިސަރުކާރަށް އޭގެ ބޭނުންނު\nރާއްޖެއަށް ދިމާވެފަ އޮތީ ކުނީގެ މައްސަލައަށް ވުރެ ބޮޑަށް ކޮރަޕްޝަން މައްސަލަ. ދުވަހަކު ބޭނުންނުކުރާ ކިތައް ކުނިކޮށް މިރާއްޖޭގެ ކިތައް ރަށުގަ ހަދާފިތަ. ކަލޭމެން ބޭނުންވަނީ ޕްރޮޖެކްޓް ހިންގައި އެ އިން ކޮންމެވެސް ބަޔަކަށް ފައިދާތަކެއްވުން. އެކަން ދެމެހެއްޓެނިވި ގޮތެއްގައި ގެންދިއުމުގެ ޕްލޭނާއި ހިންގުމުގެ ހަރަދާއި މި އެއްްޗެހި ބެލުމެއް ނޯވޭ\nމިހާރު މަޖިލީހުގަ ކުރަން އިތުރު ކަމެއް ނެތީ ދޯ.